
A KIADÓ MEGJEGYZÉSE 


E regény a Brian Daley féle Han Solo trilógia 
után következő eseményeket beszéli el, és időrendben 
megelőzi Dale Avery Han Solo a birodalmi ügynök 
című, korábban megjelent történetét 


Annette-nek, 
aki végighajszolt a 69. utca hídján, miután megismerte 
távlati terveimet. 
E. F. 


Első fejezet 


A csillagromboló alattomosan közelített, és 
minden előzetes figyelmeztetést mellőzve nyitott tüzet 
a Millennium Falconra. 

Han Solo az egyik pillanatban még a bolygó 
távoli, gyöngyházfényű napját látta a pilótafülke 
nyomkövető monitorain, aztán, ahogy a sugárcsapás 
megremegtette a hajót, egy ideig semmit sem. 
Utasainak egyike, aki mindeddig előrehajolva 
gyönyörködött a célbolygó panorámájában, úgyszólván 
a nyakába zuhant. Solo csúnyán le is teremti, ha 
történetesen nem szemrevaló nő az illető. 

— Csubi! — kiáltotta, mintegy megosztva a 
felelősséget toronymagas vuki másodpilótájával. — Egy 
dögkeselyű támad nap iránt! 

Csubakkának több se kellett: a birodalmi flotta 
egységeire oly jellemző harcmodor, mint rendesen, a 
végletekig felbőszítette. Életének első fél évszázadát a 
császári közigazgatás vendégeként, felettébb 
egészségtelen klímájú börtönbolygókon kellet leélnie, 
és egyetlen alkalmat sem szalasztott el, hogy hajdani 
kínzóinak törleszthessen. Galaxisszerte pozdorjává 
zúzott állkapcsok, behorpasztott rohamsisakok, 
illegálisan behozott és forgalmazott árucikkek jelezték 
útját. Most állított valamit saját műszerein, hogy 


tisztább képet kapjon az okvetetlenkedő járműről. 
Hördülései nem sok jót ígértek. 

— Na persze — nyögte Han, ahogy — fájó szívvel — 
eltolta magától a lányt. Kirra Mallowy jelenléte 
nyomós érv lett volna bármiféle őrültség mellett, 
ideértve az aknákkal nehezített Kessel-futamot és a 
császári rezidencia lerohanását is. — Később folyatjuk — 
suttogta a tisztesség kedvéért, azután megrázta a fejét. 
— Csubi, vedd az irányt nulla-nulla-hétnek! 

A Millennium Falcon enyhén megdőlve, a normál 
ürben elképzelhető legnagyobb sebességgel suhant 
tovább a célbolygó jókora holdjai és kiterjedt 
törmelékmezeje felé. A pilótafülke ablakain túl 
sugárnyalábok cikáztak az örökös éjszakában, a 
lobbanások visszfénye ádáz mosolyt csalt a koréliai 
ajkára. 

— Nem rossz, szavamra nem — mormolta. — Kész 
szerencse, hogy a mi nagy madarunk elkésett egy 
kicsit. Rögtön abbahagyja a lövöldözést, meglátják! 

A fülkében tartózkodó másik utas — karóvékony, 
hajlott hátú belzagori, aki korához képest még elég 
mélykéknek látszott — szaporán köhécselt. A 
fajtájabelieknél ez türelmetlenséget, nyugtalanságot, 
esetleg egészen mást fejezett ki: Solo négynapos utazás 
után éppoly keveset tudott erről a civilizációról, mint a 
felszállás perceiben. 

— Kapitány. . . 

— Nyugalom, tisztelt megrendelők, nyugalom! 
Vállaltam, hogy határidőre, lehetőleg épségben 
leszállítom a rakományt Premontra — magunkkal és a 
hajóval együtt. Ha nem tévedek... — gyors pillantást 


vetett a navigációs számítógép kiírásaira — ...a 
legrázósabb szakaszt pillanatokon belül letudhatjuk. 
Dőljenek a változatosság okáért hátra, és élvezzék a 
repülést! 

— Egy percig sem nyugtalankodtam — jegyezte 
meg Kirra. Hangjának zöngéi ezúttal finoman 
összecsendülő pezsgőspoharak képzetét idézték fel a 
koréliaiban. Előkelő jelenség volt a lány, az a fajta, akit 
nehéz nem észrevenni — nem felbosszantani meg 
egyenesen lehetetlen. — Sose feledje, kapitány: 
alaposan felmértük adottságait, mielőtt felfogadtuk erre 
a munkára. — Állta Solo fürkésző pillantását. — Az itteni 
irtások nem kifejezetten dzsungelpilótáknak valók. 

A dolog felemlegetése nem hangolta jobb kedvre 
a Falcon kétfős legénységét. [rtás. Gyürürendszerben 
tátongó (némelyek szerint vándorló) réseket nevezték 
így, melyek éppoly ritkák voltak, amilyen 
megközelíthetetlenek — maga az anyatermészet intett 
így minden épeszű utazót a bolygó tengelyirányból 
történő megközelítésére. Az összes irtás helyét (avagy 
vándorlásuk szabályszerűségeit) tán csak a Régi 
Köztársaság premontológusai ismerték — már 
amennyiben egy galaxisszéli, fura világ is érdemelt 
külön tudományágat hajdanán. A Birodalom jóval 
célratörőbb korának megfigyelői e zord ürvidékre 
vetődve alig néhány megjegyzést rögzítettek, 
különösebben újszerű elméletekkel sem álltak elő. 
Feletteseik utólag megfogalmazott kérdései a gyűrűket 
alkotó kristályos anyag hadiipari felhasználásának 
témakörére korlátozódtak. A válaszok kiábrándítóak 
lehettek, mert az elmúlt ötven-egynéhány standard év 


óta egyetlen császári hivatalnok sem tüntette ki 
figyelmével a mindenség e homokszemét. 

A birodalmi romboló parancsnoka újabb célzást 
tett rá, hogy jobban szeretné, ha a Falcon 
visszafordulna és megadná magát végre — igen 
határozott, bosszantóan pontos célzást. A minden égi 
jóval felszerelt, vén csempészhajó védőpajzsait 
csaknem túlterhelte az energiacsapás. Csubakka olyan 
elfoglalt lett egyszeriben, hogy még a zsörtölődésről is 
megfeledkezett. A romboló ékforma teste ott fénylett 
immár az összes nyomkövető monitoron: méretei és 
arányai a tervezők nagyzási hóbortjáról árulkodtak. Az 
ütegállások személyzete lélektelenül tette a dolgát, s a 
Millennium Falcon fedélzetén szorongók valamennyien 
úgy érezték, nagyharangként kong a sokat tűrt fémtest. 

— Kapitány. . . — próbálkozott ismét a belzagori, 
ám Solo felemelt mutatóujjal tüstént belefojtotta a szót. 
Újabb fordulóba vitte hajóját, majd a vukira 
hunyorított. 

— Tiéd a kormány, Csubi! Mutasd csak meg a 
vendégeknek, mire képes egy igazi dzsungelpilóta! 

A belzagori tiltakozni próbált, Kirra azonban 
leintette. 

— Kuka! — szólt most Han a belső hírközlőbe. — 
Mind megvagytok ott hátul? 

— Megvolnánk, kapitány — érkezett a munkadroid 
megnyugtató válasza. — Kék Max némi ionizációt 
észlel, de mint mondja, szintje a biztonsági határon 
belül marad. A bolygó légkörében persze. . . 

— Mellőzzük a részleteket, jó? Hogy bírja a 
rakomány? — Solo a homlokát ráncolta. — Forrón 


remélem, egyetlen nyavalyás konténer sem szabadult 
el. Ha mégis, mind a négyen lemondhatunk a holnapi 
betevőről. Emlékezz csak azokra a hetekre, mikor ti 
ketten olyan kínos energiaellátási gondokkal 
küszködtetek! 

— Sosem tudnám elfelejteni, uram — biztosította 
Kuka nyomban. — Öröm önnel együtt repülni, uram... 

Han bontotta a kapcsolatot, és bátorítón Kirrára 
hunyorított. 

— Sok lesz a taktikázásból — jegyezte meg 
szenvtelenül a lány. — Ha vuki barátja így folytatja, nem 
kerülhetjük el a romboló vonósugarát. Elkapnak és 
átadnak a Gazdasági Rendőrségnek, hadd szedjenek 
ízekre ők. Mindent elveszíthetünk. 

— Előbb lesz hercegnő a feleségem — jelentette ki 
mély meggyőződéssel Han Solo. 


Premont egyenlítője mentén tömegével keringnek 
a gyűrűket alkotó különös anyag tömbjei. A 
hatalmasabbak egészen áttetszőek, akárha fagyott 
tengervízből vétettek volna. A kisebbek — méretük egy 
műholdé és egy gyorsnaszádé közt váltakozik — azt a 
benyomást keltik, mintha szunnyadna valami a 
középpontjukban: idegen élet, netán a bolygó 
keletkezésének ősi titka. 

A romboló személyzetének úgy tűnhetett, hogy a 
menekülő hajót kormányzó őrült épp e titok nyitjára 
kíváncsi. 

A hídon tüstént új parancsszavak csattantak, a 
lőelemképzők gépi közönnyel, a lövegkezelők immár 
fogcsikorgatva igyekeztek befogni a különös 


röppályára tévedt célt. Zordan néztek össze a feketébe 
öltözött tisztek. Közelinek érezték a sikert. 

Tévedtek. 

A barátja bizalmától megmámorosodott, ám 
nagyon is józan vuki apró hördülésekkel, aprónál is 
apróbb ujjmozdulatokkal egy irtás pereme mentén vitte 
végig a hajót, azután, ahogy a birodalmi ütegállások 
tüze már-már elviselhetetlenné fokozódott, alábukott 
vele a csupa ragyogás kristályútvesztőbe. 

Solo az első pillanatokban árgus szemekkel 
figyelt, majd, a lassanként zöldre váltó jelzőfényeket 
látva pontosan azt tette, amit utasainak tanácsolt 
nemrég: hátradőlt és élvezte az utazást. Csubakka — 
mindegyre morogva — óriás kristályglóbuszok közt 
manőverezett a Falconnal, s rutinosan tért ki a sebesen 
közeledő kisebb tömbök útjából. A hajóorrban 
elhelyezett ikerreflektorra ezúttal nem volt szükség: a 
folyvást mozgó síkokon megszázszorozódott, fel is 
erősödött Premont távoli napjának fénye. 

A mélykék bőrű belzagori, aki mindeddig szinte 
hipnotizálva meredt előre, most kifújta tüdejéből a 
levegőt. Feltűnően sokáig tartott: vagy lebenyei voltak 
hatalmasak, vagy szervezete tárolta szokatlanul magas 
nyomáson az éltető gázkeveréket. 

— Kapitány. . . 

— Köbrull úr? — Han azon tűnődött, vajon hány 
szemesztert végzett megrendelője a körülményesség 
magasiskoláján. Csempészhajón utazgatni, a hatóságot 
kijátszani igen, a helyünkön nyugton megülni nem? 
Tipikusan nyárspolgári vonás. 

— Kapitány! Tudni szeretném, tisztában van-e... 


Solo tétovaság nélkül bólintott. Egy jól 
bekalibrált elmeszonda talán azonosíthatta volna 
vigyorában a rendreutasítást, K"brull azonban 
érzéketlennek látszott az ilyen finom árnyalatokra. A 
pilótafülkében szorongók néhány percig áhítatos 
csendben figyelték a tömbök lassú táncát, majd — Hant 
és Csubit kivéve — összerezzentek: a számítógép kért 
figyelmet a maga még érzéketlenebb, elektronikus 
módján. 

— Semmi vész — mondta a koréliai, és megint 
elmosolyodott. — Lassíthatsz, Csubi: vén dögmadár 
hazaszáll... 

Kirra a nyomkövető ernyőre sandított. A 
birodalmi rombolót jelképező sárga háromszög 
csakugyan irányt változtatott, és egykettőre kikerült a 
Falcon érzékelőinek hatósugarából. 

— Vadászok indításával meg sem próbálkozott — 
közölte Solo. — Valami azt súgja, nem érdekeltük 
igazán. 

— Vajon hová tart? — tűnődött fennhangon a 
belzagori. 

— Nyilván a Jaga Minorra — dünnyögte Han. — Az 
a legközelebbi nagy flottatámaszpont, jó háromszáz 
fényévnyire innét. Ezen a vidéken tudtommal 
nincsenek császári bázisok. A fináncok bezzeg falkában 
járnak. Nem mintha túl sok dolguk akadna, inkább a 
társaság kedvéért. Ritka errefelé a lakható világ — és 
még ritkább a fizetőképes település. 

Köbrullt hidegen hagyta a fejtegetés. Egészen más 
aggasztotta. 

— Egyáltalán mi keresnivalója lehetett idekint egy 


birodalmi hadihajónak? — Gyanakvó pillantást vetett a 
balján ülő lányra. — Magasságos galaxis! Miben 
mesterkedik ezen a bolygón a tisztelt édesapja, ami 
ennyire fontos nekik? 

— Az ásványi nyersanyagok magánvállalkozásban 
történő kitermelését tudtommal még nem korlátozta 
rendeletekkel a Császár — közölte Kirra epésen. — A 
Birodalmi flotta egységei számára különparancs teszi 
lehetővé a kereskedelmi hajók átkutatását, legyen az 
bármilyen hajó, regisztrált vagy épp bejegyzetlen. És 
mielőtt tovább hüledezne, hadd emlékeztessem: 
felajánlottuk hogy feltételek nélkül átvesszük, 
kifizetjük, a Premontig szállítjuk és be is üzemeljük a 
cége drágalátos gépeit. Nem én ragaszkodtam az ön 
jelenlétéhez, még ha szaktudását tiszteletben tartom is. 

A kékbőrű férfi lassan ingatta fejét. Sóhaja egy 
elcsigázott kígyó szisszenését idézte. 

— Cégünk Belzagor legrégebbi, legmegbízhatóbb 
vállalkozásai közé tartozik. Nem engedhetjük, hogy 
hírnevén — akár bizonyos megrendelők felelőtlensége 
miatt — csorba essék. Berendezéseinket, kedves 
kisasszony, mindig és minden körülmények közt 
magunk üzemeljük be. Jól bevált gyakorlat ez, melyen 
még az ön kifejezett óhajára sem állt módunkban 
változtatni. 

— A kiviteli vámokra vonatkozó rendelkezéseket 
korántsem veszik ilyen komolyan, igaz? — Han ismét 
átvette hajója irányítását, és inkább ösztöneire, semmint 
műszereire hagyatkozva lavírozott tovább célja felé. 

— A körülmények olykor engedményekre 
késztetik a vállalkozót — mondta a belzagori óvatosan. 


— Épp önnek magyarázzam, kapitány? Ha nyitott 
szemmel járt az Ollam Szektor világain, észrevehette, 
hogy a gazdasági helyzet... Nos, hogy finoman 
fogalmazzak, kedvezőtlen. 

— Kénytelen voltam nyitott szemmel járni. Ha 
másként teszek, fejbe kólintanak, kirabolnak, sőt, talán 
el is adnak bennünket az első utcasarkon — mormolta 
Han. Homloka elfelhősödött, ahogy az említett térség 
apró, hűvös csillagai körül keringő sárfészkekre, a 
rajtuk elvesztegetett hónapokra gondolt. 

Miután — jószerencséjüknek hála — végleg 
megszabadultak Gallandrótól, a Biztonsági Rendőrség 
zsoldjában álló könyörtelen fejvadásztól, igyekeztek ott 
folytatni, ahol abbahagyták, kétes megrendelőkkel 
ütöttek nyélbe kétes üzleteket a Perem világain. Így 
kellett lennie: a sűrűbben járt kereskedelmi útvonalak 
mentén naprendszerről naprendszerre terjedt a felkelés 
lángja. Széltiben suttogták, hogy a Császár a szenátus 
feloszlatására készül; Bail Organa, Alderaan alkirálya 
tiltakozásul lemondott mandátumáról, és önkéntes 
száműzetésbe vonult szülőbolygójára. A forrongó 
világegyetem söpredéke természetesen igyekezett 
kihasználni a jó alkalmat: élet és törvény sosem 
jelentett kevesebbet a galaxisban rosszemlékű Klón 
Háborúk óta. A Falcon legénysége mindent elkövetett, 
hogy a felszínen maradjon, ám Han, Csubakka, sőt, 
még a droidok is sejtették: előbb-utóbb mind a 
négyüket elragadja a szennyes áradat. . . 

Ekkor bukkant fel Kirra, aki fekete fuvart keresett 
frissen vásárolt gépei, kéretlen útitársai és, saját maga 
számára. Az üzletet megkötötték. Han négy nappal 


később, Premont kristályútvesztőjében sem bánta 
különösebben a dolgot. Nem szívesen vallotta be, de a 
kialkudott javadalmazás felével is megelégedett volna, 
ha írásba adják, hogy sosem kell visszatérnie az Ollam- 
szerte nagyvonalúan úrkikötőknek nevezett 
patkánytanyákra. 

— Irigylésre méltó a nyugalmuk — dünnyögte 
K"brull. Feltápászkodott, hogy emberei után nézzen. — 
Félszáz nyavalyás üteg tüzelt ránk az imént! 

— Hatvanhárom — pontosította Han, s még lejjebb 
szállt a borostyánszín ragyogásban. A sodródó 
tömbökön túl olykor láthatóvá vált a bolygófelszín: 
minden képzeletet felülmúlóan hatalmas, hátságoktól 
szabdalt medencék az óceánok helyén. A hajdani 
kontinensek töredezett hegyvonulatok. Megannyi 
szélkoptatta csúcs a számtalan egykor volt sziget. 
Megfáradt, ősöreg planéta: filozófusoknak, szent 
őrülteknek, rettenthetetlen nyerészkedőknek való. — 
Magára nemigen lövöldöznek odahaza, ugye? 

— Eltalálta — felelt rá szárazon a belzagori. — 
Normális körülmények között az állásom a legtöbb, 
amit elveszíthetek. — Kirrához fordult. — Ha ezt előre 
tudom... 

— Visszalép? — firtatta kajánul a lány. 

Mosoly derengett az ösztövér alak ajka körül. 
Egyenes derékkal állt a pilótafülke ajtajában, vékony 
lábai alig észrevehetően remegtek. 

— Új biztosítást kötök. 

Csubakka mennydörgésszerű röhejének a 
vészjelzők felvillanása vetett véget. A Falcon, mely 
mindeddig egyenletes tempóban repült, most 


megremegett, s veszíteni kezdett sebességéből. 


— Kapitány. ..! — harsant nyomban a belzagori 
méltatlankodó kiáltása. 
— O, hogy az a... — Solo igyekezett úrrá lenni a 


helyzeten, ám ehhez legelőször tisztáznia illett volna 
azt. Nem ígérkezett könnyű feladatnak. — Kuka! 
Hallasz, Kuka? 

— Hangosan és tisztán, kapitány — érkezett a 
válasz. — Kék Max jelenti: számottevő energiaveszteség 
a hajtóműblokkban. A biztonsági tartalék átmenetileg 
hozzáférhetetlen: valamennyi relé felmondta a 
szolgálatot. Kérek engedélyt a... 

Szikrák villantak most a pilótafülke 
kapcsolótáblája felett, s a monitorok sorra kihunytak. 

Fémes reccsenés, újabb szikraözön, s a 
Millennium Falconra sejtelmes félhomály borult. 

Csubakka felugrott a másodpilóta üléséből, 
elviharzott az ajtókeretbe fogódzó K"brull mellett, s a 
belzagori műszerészek bámuló pillantásainak 
kereszttűzében feltépte a szervízakna lejáratát fedő 
panelt. A tat felől Kuka érkezett csörömpölve, minden 
eshetőségre készen egy ódon kézilámpát markolva. 

— Kapitány. . . — szállt a legsötétebb sarokból a 
rekedt suttogás. — Kapitány, ha esetleg. . . 

— Később, K"brull, később! — legyintett Han, aki 
úgy érezte, menten kicsúszik a lába alól a talaj. Hajóját 
— melyet fergeteges szabakpartiban nyert el korábbi 
üzlettársai egyikétől — sosem sújtotta ehhez fogható 
áramszünet. Félig felemelkedett ültéből, úgy bámulta a 
köröttük lomhán forgó, sok ezer tonnás tömböket. 

— Solo! Nézze! 


Kirra szemeiben a Premont távoli napjának 
visszfénye csillant — és valami más. Han összerezzent: 
már ő is látta. A Millennium Falcon körül mintha 
lángra lobbant volna a tér. A hirtelen támadt izzás 
szívéből borostyánszín villámok cikáztak a viharvert 
csempészhajó felé. Solo különös bizsergést érzett most; 
az utasokat és a pilótafülke berendezési tárgyait 
halvány fényudvar övezte. 

— Csubi! Fékezz kézivel! 

A vuki öblös üvöltése a szervízakna mélyéből 
érkezett. 

— Manőverezésképtelenek vagyunk, kapitány — 
recsegte Kuka merőben feleslegesen. — A fő- és 
segédmeghajtó rendszerek energiaszintje a minimumra 
csökkent. A gravitáció- és nyomáskiegyenlítő 
berendezés egyelőre kitart, de utánpótlás híján a telepek 
egykettőre kimerülnek. Kék Max szerint a sztatikus 
feltöltődés mértéke meghaladja. . . 

E ponton elnémult, mert a szervízaknából 
felbukkant Csubakka borzas feje. Hurrogott valamit 
Solónak a maga nyakatekert nyelvén, aztán eltünt 
megint. Kisvártatva döndülés hallatszott, s a hajó ismét 
megremegett. 

— Mi volt ez? — kapkodta fejét Kirra. A polarizált 
ablakon túl folyvást erősödő ragyogás ellenállhatatlanul 
vonzotta a tekintetet. 

— Szigonyágyú — felelt szárazon Han. — Két 
szigonyágyú, hogy egészen pontos legyek. Csubi a 
legközelebbi anyagtömbre irányozta őket, és a két lövés 
nyilvánvalóan talált. Ha minden jól megy, horgonyt 
vetettünk. 


— Horgonyt?! — jajdult fel Köbrull. — És mi 
történik, ha az irtás összezárul? Ha annyi energiánk 
sem marad, hogy a kormányrakétákat működtessük? 

— Akkor innét gyalog kell tovább mennünk — 
közölte Solo. — A felszín alig egy ugrás, láthatja! — 
Ökölbe szorított kezei lassan elernyedtek: kezdte 
visszanyerni önuralmát. A belzagorira meredt, aztán az 
ódon munkadroidra. — Kuka! Áss elő minden 
használható légzőmaszkot és gondoskodj róla, hogy 
kéznél legyenek! Csubinak és nekem mélyűrruhára is 
szükségünk lesz. Mozogj már! 

A Millennium Falcon nagyot rándult, ahogy 
vaskos pányvái megfeszültek. Lassan felfelé fordította 
orrát: egy kisebb kristálytömb az oldalának csapódott, 
és hangtalan robbanással milliónyi szilánkra hullott 
szét. 

— Mélyűrruha? — Kirra igyekezett lépést tartani 
Solóval a főfolyosón. — Csak nem akarnánk 
kimerészkedni? 

— Ha áramhoz - és persze valamivel előrébb — 
akarok jutni, meg kell tennünk. A biztonsági relék nem 
működnek, a szükségtelepek teljesen elszigetelődtek. Itt 
a gyűrűben bőven akad befogható napenergia. Vannak 
fénycsapdáim — a beállítást és a csatlakoztatást azonban 
nem bízhatom senki másra. Ha sikerül feltölteni a 
telepeket, elkezdhetjük keresni a hiba okát. Ha 
megtaláljuk, kikecmergünk innen, és az apja holnap 
ilyenkorra bankettet rendezhet a gépei tiszteletére. Ha 
nem, megszabadulunk a rakománytól, és megpróbálunk 
élve lejutni a Premontra. 

— Hogyan? 


— Például drótkötélpályán — dünnyögte Han. — 
Ismertem egy fickót, akinek sikerült. 

— Ostobaság! 

— Talán. De Csubi még én ehhez hasonló 
ostobaságoknak köszönhetjük az életünket. 

— Figyeljen rám! — sziszegte Kirra. — Segíteni 
akarok. Ha tetszik, a gépek miatt. Az apám miatt. — 
Megragadta Solo karját. — Maga is látta azt a valamit az 
ablakon át. Mit gondol, mi lesz a következő lépése? Mit 
gondol, meddig bíbelődhet tőle nyugodtan odakint? 

— Nem élőlény — mutatott rá higgadtan a koréliai. 
— Nézze, ha én minden elektrosztatikus kisülés meg 
energiagóc láttán frászt kaptam volna, egy fényévnél 
sose jutok messzebb a szülői háztól. Csubi és én 
egykettőre. . . 

Kirra oldalt lépett, hátát a falnak vetette. 

— Rábízná a hajóját egy csapatnyi idegenre? 

Solö meghökkent. Ez a szempont mindeddig fel 
sem merült benne. 

— Nos... — kezdte. 

— Hadd segítsek! — A lány nem tágított. — Ilyen és 
ehhez hasonló masinák közt nőttem fel. Nekem kell 
kimennem a vukival. Ez a legkevesebb, amit a 
rakományért megtehetek. Míg dolgozunk, maga kézben 
tartja a dolgokat idebent. Egyébként — folytatta, 
egyenest Solo szemébe nézve — maga az egyetlen, aki a 
reaktív meghajtást az automatika segítsége nélkül is 
működtetni tudja. Valószínűleg csak néhány percre 
leszünk képesek energiát biztosítani. Jól kell 
gazdálkodnunk a tolóerővel. 

Han lassan, kelletlenül bólintott. Ez 


nyilvánvalóan igaz volt. 

— A másodpilótája érti a mesterségét — jelentette 
ki Kirra. — Az imént rábízta a hajóját. Miért ne bízhatna 
most rá a változatosság okáért engem? 

A koréliai már-már válaszolt, Csubakka öblös 
üvöltése azonban belefojtotta a szót. A toronymagas 
antropoid előbukkant a szerelőaknából, vörösbarna 
bundájából csak úgy szállt a por. Végigcsörtetett a 
Falcon főfolyosóján, azután, ahogy a mélyűrruhákkal 
vesződő Kukát megpillantotta, elbődült megint — 
ezúttal határozottan panaszos éllel. 

— Nos, kapitány? — toppantott Kirra. — Döntött 
már? 

— Nézze... 

— Csak azzal ne jöjjön; hogy ha engem baleset ér 
odakint, nem lesz képe apám elé állni a kiegyenlítetlen 
számlával! Az üzlet üzlet, Solo, és mint ilyen, némi 
kockázattal jár. 

— Regélje ezt el Kbrullnak is, ha ideje engedi — 
kérte Han, aztán csak legyintett. — A folyosón balra 
talál egy kisebb kamrát. A villanykapcsoló 
vállmagasságban, a pad ramaty állapotban van. 
Öltözzön be! A vuki várni fogja a légzsilipnél. 

Diadalittas mosoly ragyogta be a lány arcát. 
Hozzászokhatott az effajta végkimenetelekhez. 

— Köszönöm a bizalmat — mondta. — Igazán 
köszönöm. 

— Szóra sem érdemes — biccentett faarccal a 
koréliai, majd, miután a lány sarkon fordult, torzonborz 
üzlettársára sandított. 

— Vigyázz rá, Csubi! Ha hiszed, ha nem, egy 


darabban majd? ezerötszáz birodalmi hitelegységet 
jelent nekünk. Állítsd be azokat az átok fénycsapdákat: 
energiához kell jutnunk, hogy manőverezhessünk. 
Csináld gyorsan, és semmit ne kockáztass! — A hajót 
megbénító különös izzásra gondolva, halkabbra fogott 
hangon hozzáfűzte még: — Biztosra vettem, hogy okos 
dolog ide, a törmelékmezőbe behúzódnunk. — Hosszú 
szünet. — Jól van, jól! Én talán sose tévedhetek. ..? 


— Illesztések a helyükön, kapitány! — csendült 
Kirra hangja húsz-egynéhány perc múltán a Millennium 
Falcon sötét pilótafülkéjében. A kommunikátor 
használhatatlanná vált ugyan, a mélyűrruhák saját 
akkumulátorai azonban elég energiát tároltak ahhoz, 
hogy a lány szavait optikai kábelen át a hajó fő 
kommentárjaival egyidőben feléledt néhány kijelző, 
kísértetles fénybe vonva a feszült arcokat. — A 
fénycsapdák hamarosan működésbe lépnek. Készüljön 
fel! 

— Késznek születtem — mormolta komoran Solo. 
Csak most kezdte érteni, miért válik ámokfutóvá idővel 
a legtöbb űrhajótörött. — Kuka, Max! Még néhány perc, 
és átallunk reaktív meghajtásra. Hogy állunk az 
ionizációval? 

— Állandó a szintje, kapitány — jelentette a 
munkadroid. — Kék Max nem hiszi, hogy problémát 
okozhatna. Persze ha az elektromágnesesség fluxusa. . . 

— A micsodája? — értetlenkedett a jelenlévők 
valamelyike. Ezúttal maga K brull intette le. Kerülte 
Han pillantását. Olyan akaraterővel fegyelmezte magát, 


hogy a koréliai komolyan aggódott az egészségéért. 

— ...ha a fluxus meghaladja a jelenlegi szintet, 
újabb energiaveszteséggel kell számolnunk, amely, 
hogy finoman fogalmazzunk, igencsak megnehezítené 
számunkra a manőverezést. Szélsőséges esetben 
kisülések is előfordulhatnak. Miután a pajzsok 
működésképtelenek, a lehetséges következményeket 
nem ecsetelem. 

— Végünk...! — suttogta a belzagoriak egyike 
szívmelengető derülátással. 

— Kitartás, kapitány! — érkezett a kábelen át Kirra 
hangja. — Pár pillanat, és repülünk megint. Ha majd. . . 
Csend támadt a vonalban, s ugyanebben a 
pillanatban kihunytak a kabinban hunyorgó fények is. 

Odakint ellenben folyvást erősödött a ragyogás, 
hátterére aprón, törékenyen rajzolódott a hajón kívül 
dolgozó két alak. Csubakka, amennyire a hevederek 
engedték, a lány felé lavírozott, hogy megragadja és 
visszahúzza. Látván hogy nem érheti el, hirtelen ötlettől 
áthatva megszabadult béklyóitól, úgy rugaszkodott 
feléje — aztán mozdulatlanná dermedt. Testét, akár 
Kirráét, borostyánszín lángkoszorú övezte most, mely 
eleven lényként lüktetett, s mintha mindkettőjük 
akaratát megbénította volna. 

A kristálytömbök közt kisülések szikráztak; 
roppant erőteljesek voltak, de további károkat nem 
okoztak a Millennium Falconnak. Legalábbis 
egyelőre. . . 

Solo ujjai megfeszültek a reaktív meghajtás 
indítókapcsolóin. A műszerek a második üzemzavart 
megelőző pillanatokban némi töltést jeleztek — de 


hagyatkozhat-e valaki ilyen helyzetben gépektől nyert 
információkra? És főként: mit kezdjen a hajtóerővel 
alig néhány másodperccel azután, hogy másodpilótáját 
és megrendelőjét is elveszítette. . .? 

— Kuka! — bődült, ahogy ellökte magát a pulttól. 
— Kuka! 

A termetes munkadroid egy harmadik, jóval 
viseltesebb mélyűrruhával bíbelődött, láthatólag 
tanácstalanul. Sőt, talán több is volt ez, mint 
tanácstalanság — mozdulatainak bizonytalansága 
áramköri zavarokról árulkodott. 

— Kap... kappittt. . . 

Solo a belső zsilipajtónak vetette hátát. Zihált. 
Jobbja az övén függő fegyvert kereste: ösztönös, ám 
merőben felesleges mozdulat. Reflexei ezúttal nem 
segíthettek. A természet vak erőivel került szembe — az 
erőkkel, melyek kérlelhetetlenebbek bármely császári 
hivatalnoknál, és veszedelmesebbek, mint a néhai 
Gallandro lézerpisztolya. 

— Az a valami odakint — suttogta a robotnak — 
elkapta a lányt. — Kukára meredt; csak úgy forrt benne 
az indulat. — Elkapta Csubit. Elkapott minket. . . megint! 
— A keze ökölbe szorult. — Segíts! Vissza kell hoznom 
őket, mielőtt. . . 

— Kapitány! — kiáltotta K"brull, akit egy hirtelen 
rándulás a hajófalhoz préselt. — Ne menjen! Ne menjen 
ki oda! Ha maga is odavész, kínos halál vár 
mindannyiunkra! Nem tehett.. . ! 

— Nem? — acsargott Solo a mélyűrruha 
kesztyűivel vesződve. — Hát akkor figyeljen, rendben? 
Zárja be utánam a zsilipet, és nyissa ki a külsőt! Ha 


visszaérünk és kopogok, csinálja ugyanezt, csak épp 
megfordítva. Mit gondol, menni fog? 

— Remélem... — dünnyögte a belzagori 
zavarodottan. — De kérem, vegye figyelembe a mi 
szempontjainkat is! Maga nélkül semmi esélyünk. . .! 

— Visszajövök! 

Kuka súlyos csikordulással oldalra dőlt, majd, 
akár egy kiszámolt ökölharcos, a fedélzetre hanyatlott. 
Csípős füst terjengett a levegőben. 

— Ahoj, kapitány! — rikoltotta a pilótafülkéből a 
technikusok egyike, aki alighanem szülőbolygója 
tengerein ismerkedett meg a hajózás szakkifejezéseivel. 


— Ezt látnia kéne, uram! Valami... — szapora 
köhécselés — ...valami leírhatatlan közeledik felénk 
nap iránt! 

Második fejezet 


Han Solo számos különleges hajót látott már 
utazásai során. Koréliai honfitársai szertelenül hatalmas 
járműveikről voltak hírhedettek szerte a galaxisban. A 
standard évenként megrendezett Kessel-futam 
mágnesként vonzotta a furábbnál furább alkotmányokat 
az űr legtávolabbi zugaiból. A nem emberi civilizációk 
lélekvesztői olykor meglepőnek, máskor taszítónak, 
olykor egyenesen lenyűgözőnek bizonyultak, ám még a 
legelrugaszkodottabb idegen elme szüleménye sem 
vehette fel a versenyt — ezzel. 

Óriási, borostyánszín fényudvarral övezett test 
úszott lassan a Millennium Falcon felé. Nem csak 
nagyobbnak, testesebbnek is látszott a csészealjforma 


teherhajónál. Leginkább valami vízzel borított planéta 
eltévelyedett lakójának látszott; csigaháznak, 
kagylóhéjnak, mely oly rég járja már a végtelent, hogy 
úticéljára sem emlékszik többé. Ősi alkotmány volt, 
ehhez szemernyi kétség sem férhetett. Kérgén 
meteoritbecsapódások foltjai sötétlettek, az éleket 
kozmikus porörvények csiszolták fáradhatatlanul, 
meglehet évmilliókon át. Mostanra olyanná vált a 
jármű, mint valami elnagyolt parittyakóő: a 
megpróbáltatások áramvonalassá tették ugyan, mégis 
nélkülözte az emberi tudat számára oly fontos 
szimmetriát. . . 

K brull tüdejéből sziszegve tört elő a levegő, 
ahogy az óriási szerkezet megbillent. Pillanatokig úgy 
látszott, menten aláhull a mennyekből, azután 
egyenesbe került s folytatta útját — csillagközi 
mértékkel mérve alig karnyújtásnyira volt most a 
Falcontól, s a Falcon törzse mellett tehetetlenül lebegő 
alakoktól. 

Mielőtt Solo mozdulhatott, vagy akár 
szitkozódhatott volna, az idegen gép erőtere — más 
aligha lehetett — egy-egy keskeny fénynyalábot 
bocsátott tehetetlen áldozataira, s azok, akár a 
vonósugárral elfogott hajók, emelkedni, úszni kezdtek a 
rejtelmes jövevény kérgét éktelenítő üregek felé. 

— Maga! — dörrent Han a belzagoriak egyikére. — 
A műszerfal jobb oldalán, két sorban néhány kapcsolót 
talál. Ha az energiaellátás valami csoda folytán 
helyreállna, nyomja meg mindet, és ha a lőelemképző 
bekapcsol, fordítsa a hasi fegyvereket afelé a monstrum 
felé! Ha közelebb jön, ha rám is sugarat bocsát — tudni 


fogja, mit kell tennie, ugye? 

A gépésztechnikus, akinek képe a megszokottnál 
is kékebbnek látszott, némán, szaporán bólogatott. Han 
Solo ezt az arcot, no meg K"brull rémült grimaszát 
látta, mielőtt becsapódott a belső zsilipajtó. 

A külsővel már könnyű dolga volt: a Falcon 
legyengült antigravitációs terének pereméhez 
közeledve gyorsan veszített súlyából, ám ezzel egyenes 
arányban érezte gyarapodni erejét is. Sugárvetője nem 
húzta többé az oldalát. A vállára vetett drótkötéltekercs, 
a hátára szíjazott szigonypuska mintha üveggyapotból, 
puhafából készült volna. Rémlett neki, hogy valahol 
balra, derékmagasságban légnyomásmérőt és 
oxigénadagoló csavart talál, de ilyesmivel most nem ért 
rá foglalkozni. Ha későn érkezik, ha Csubi és a lány 
egyszer eltűnik a csigaházforma monstrum sötét 
járatainak valamelyikében, aligha bukkan a nyomukra. 
Ha pedig az erőtér őt is foglyul ejti — nos, akkor 
behatóan megismerkedhet egy idegen világgal, 
melynek titkai (minek tagadná?) egy cseppet sem 
foglalkoztatják... 

A külső zsilipajtótól jobbra, a hajó testéhez 
erősített karikán megtalálta Kirra drótkötelét. 
Csubakkáé valamivel vaskosabb volt, de ernyedten 
lógott a semmiben, mint valami lefejezett óriáskígyó. 
Hát persze: Csubi a "támadást" megelőző pillanatokban 
kiszabadította magát, hogy könnyebben 
mozoghasson... Han nem pillantott az alant tátongó 
mélységbe, megragadta inkább a feszülő kötelet, és 
nekiindult. 

Arcát az alant forgó Premont fénye fürösztötte, 


amint öles ugrásokkal távolodott a tárva-nyitva álló 
zsiliptől. Idejét sem tudta, mikor látta utoljára ilyen 
nézőpontból a világot. Csizmáinak gyenge 
mágnesessége rendes körülmények közt elegendő lett 
volna ahhoz, hogy biztosan megvethesse lábát a Falcon 
törzsén, ám a mágnesességgel — akár minden egyéb 
energiafajtával — hibádzott valami ebben az átkos 
törmelékmezőben: a koréliai a vártnál sokkal 
gyorsabban jutott előre, de minden leérkezéssel 
öltözéke épségét kockáztatta. Amint kijutott hajója 
árnyékából, szemügyre vette a dühödten szikrázó távoli 
napot, mely a sisaklemez szűrőjén át már-már 
ibolyaszínűnek látszott. A legközelebbi hold valahol a 
túloldalon járt, vonzása azonban érezhető volt 
mindenütt: a fénynyalábokban vadul örvénylett a 
homokfinom kristályzúzalék. 

Han a Falcon fő lokátorának egy paneljébe 
fogódzott, jól-rosszul rögzítette magát, s némi 
bizonytalankodás után sikerült célra fordítania a 
szigonypuskát. Az idegen hajó innét szintén holdnyi 
nagyságúnak rémlett; Csubakka és a lány alig látszottak 
már. A borostyánszín sugárkoszorú, mely körülvette 
őket, némiképp megkönnyítette a koréliai dolgát: így 
csak az árapállyal, a Premont állhatatosan növekvő 
vonzásával, no meg a lebegő törmelékkel kellett 
számolnia. Nagy levegőt vett, elmormolt egy fohászt — 
azután lőtt. 

A drótkötél idegőrlő lomhasággal tekergett tova. 
Majd" két percbe telt, mire a szigony célba talált, és 
újabb kettőbe, mire a feszítőszerkezet bevégezte 
munkáját: rögtönzött sodronypálya feszült most a két 


jármű között. Han hevenyészett szakítópróbára szánta 
el magát — a horgok kitartottak. 

A kötél másik végét a lokátorállványhoz 
erősítette most a koréliai (odakerült a szigonypuska is; 
elvégre bármikor szükség lehet rá megint), és 
vállhevederének biztonsági gyűrűjét a helyére kattintva 
elrugaszkodott a Millennium Falcon törzsétől. 

Zuhant vagy emelkedett: nézőpont kérdése 
csupán. Sebessége — mint minden egyéb idekint — 
viszonylagos volt, ám ahhoz épp elegendő, hogy 
elakadjon a lélegzete. Az első méterek után 
önkéntelenül hátrapillantott a válla felett. Eltűnődött, 
vajon ezt látta-e utoljára az áruló Torm is, amikor a 
Falcon zsilipjén át (akkori utasaival teljes 
egyetértésben) a túlvilágra repítette. Csillagvég persze 
messze volt, ezer meg ezer fény-, és Jó pár standard év 
távolában, s ahogy a fennhatósági börtöntelep 
pusztulására gondolt, Solo nyomban visszazökkent a 
jelenbe. Itt és most már csak az idegen hajó, ez a 
groteszk csigaház létezett a maga fenyegető 
valóságában. Létezett és közeledett. Han az övére 
erősített palackokon tartotta mindkét kezét: ha a 
hatalmas szerkezet irányítói őt i5 célba veszik különös 
sugarukkal, egy-egy gázsugárral válaszol — és kitér az 
útjából. 

Legalábbis az első alkalommal. Aztán meg... 

Hátha a benti anyaszomorítók közül egynek sem 
jut eszébe fejszét ragadni és szétcsapdosni a 
kötelemet...! 

Az utolsó métereken csakugyan a 
gázpalackokhoz kellett folyamodnia, de nem a sugár, 


inkább a zúzódások elkerülése érdekében. Lassulása — 
akár korábban sebessége — ijesztő méreteket öltött. 
Mihelyt a palackok kiürültek, előrenyújtotta mindkét 
kezét, s lábával is támasztékot keresett. Épp idejében; 
jókora kondulással fogott "talajt" az ősöreg alkotmány 
burkolatán. Tüstént felpillantott, tekintetével két társát 
kereste. Azok épp e percben tűntek el a gépezet 
belsejében. Solo dühödt kiáltással vetette utánuk magát: 
akár Csubakkát és a lányt, őt is elnyelte a sötétlő üreg. 

Nem volt ideje bekapcsolni sisaklámpáját, ám 
nem is szorult a segítségükre: a zegzugos járatban a 
foglyok testét övező derengés mutatta az irányt. 
Göcsörtös falú, szerteágazó, itt-ott összeszükülő, 
másutt hombárrá öblösödő alagutak: minden mérnöki 
leleményt nélkülöző lények, esetleg a pocsék ízlésű 
anyatermészet alkotásai. Az egyenetlenné vált terep 
mind lassúbb haladásra kényszerítette a koréliait, 
akinek végre alkalma nyílt leolvasni a légkörelemző 
információit 15. A hőmérséklet és a nyomás messze 
alatta maradt a biztonsági minimumnak — Han nem 
szívesen gondolt arra, milyen sors vár társaira, ha 
mélyűrruhájuk valami okból megsérül. De ami azt 
illeti, nem szívesen lett volna az ormótlan jármű 
irányítóinak bőrében sem. Különösképp azt a 
boldogtalant szánta jó előre, aki elsőként bukkan fel 
vele szemközt a folyosón. 

Felszerelését, testét minden méterrel 
súlyosabbnak érezte, megszabadult hát a kiürült 
gázpalackoktól, s lecsatolta szíjazatát. Gyors pillantás a 
kijelzőkre: levegője még egy órára elegendő. Ha 
Csubakkát és Kirrát baj éri idebent, ha egyik pillanatról 


a másikra oxigén nélkül maradnak, még kevesebbel 
lesz kénytelen megelégedni a visszaút során. A 
körülményeket figyelembe véve tíz-tizenöt perc kell 
ahhoz, hogy elérjék a Falcon zsilipjét — ha azok ketten 
előkerülnek egyáltalán, s persze ha a csigaház lakói 
nem emelnek kifogást sietős távozásuk ellen. 

A járatokat bevilágító derengés ekkor gyengülni 
kezdett, majd elenyészett. 

— Ó, hogy az a...! — Solo baljával markolta most 
a sugárvetőt; jobbja a rakoncátlankodó sisaklámpa 
csatlakozójával babrált. A vaskos kesztyű a szokottnál 
érzéketlenebbé tette ujjait: percek teltek el, mire az 
alagútban felragyogott az erős, kékesfehér fény. 
Nyalábja az ívelt falakra hullt, odébbmozdult, fel s alá 
cikázott a kavargó porban, azután... 

Azután kirajzolta a járatban tornyosuló idegen 
alakját. 

— KARRRSH? 

A rémisztő jelenés előrehajolt — ez volt az a 
pillanat, amikor Solo kis híján megölte —, nagy, sötét 
szemével egyenest belebámult a sisaklámpa fényébe. 
Karnyújtásnyira volt csak, a koréliai másodperccel 
utóbb mégis leengedte a fegyvert. Hogy miért tette, 
nehéz lett volna ott helyben szavakba önteni. Talán a 
meglepően emberi vonású arc kifejezése, a jókora száj 
körül derengő mosoly késztette visszakozásra. 
Meglapult és visszabámult. Várt, s hogy semmi sem 
történt, csökkentett egy keveset sisaklámpája 
fényerején. Az idegen mély tüzű, sötét szemei lassan 
lecsukódtak, majd tágra nyíltak megint. Ajkai — 
melyeket erős szálú, fakószürke szőrzet keretezett — 


szavakat formáltak, és a koréliai azon kapta magát, 
hogy — mélyűrruha, légüres tér ide vagy oda — hallja 
őket, akár az imént: 

—- LÉGYÜDVÖZ FÉNYESSÉGLAKÓ MIÉNK 
SZERÉNYHAJLÉK OLYRÉGOLYMESSZE EL 
SOKÁ 

Solo dermedten, moccanni képtelenül bámult az 
óriás humanoidra. Látszatra az emberfajhoz tartozik, 
ehhez kétség sem férhet. De mire vélje ezeket az 
éjsötét, rezzenetlen szemeket; a furcsa kinövéseket a 
széles homlokon - s főképp a tényt, hogy ez a kis híján 
három méteres alak az emberek s a hozzájuk hasonlók 
számára végzetes közegben él, lélegzik, sőt beszél...? 

- LÉGYÜDVÖZ FÉNYESSÉGLAKÓ 
RÁDVÁR SZERÉNYHAJLÉK 
MINTVOLTVANMOST BÉKESSÉG 

Ez már konkrétabban hangzott. Fogódzó volt, 
melyet megragadhatott. Han a csövénél fogva emelte 
fel ismét a sugárvetőt, és bár mind jobban mardosta az 
aggodalom, bár a legszívesebben tovább iramodott 
volna, azon kapta magát, hogy fennhangon válaszol: 

— Békesség... Hát hogyne, békesség! Gondolom 
Csubit... szóval az üzlettársamat és a megrendelőmet is 
merő szívjóságból rángattátok be ide. Hol vannak? Mit 
műveltetek velük? És ha már itt tartunk: kifélék 
vagytok egyáltalán? 

A nagy, sötét szempár — a találkozás óta 
másodízben — lecsukódott, majd tágra nyílt megint. 
Gazdája nem kapkodta el a választ. A jelek szerint 
ahhoz szokott, hogy egyenként fontoljon meg minden 
vele közölt fésületlen gondolatot. 


— Mi lesz már? — türelmetlenkedett Han. — Nézd. 
én nagyra értékelem a békességet, de a hajóm 
megbénítva lebeg odakint, az utasok toporzékolnak; az 
irtás... azaz a gyűrűrés bármelyik pillanatban 
összezárulhat, a társam és a megrendelőm oda, az 
oxigénem pedig. . . — Gyors pillantás a kijelzőkre. — 
Nem felelhetnél valamivel tempósabban? 

Kifakadása azonban hatástalan maradt. Újabb 
másodpercekbe telt, mire az idegen széles arca 
felragyogott. Felragyogott a szó szoros értelmében: 
megértette végre. 

-— CSUPASZŐR FÉNYESSÉGLAKÓ 
VASBANVELE PICINYKE NŐSTÉNY? - Hátravetett 
fejjel kacagott — merőben valószerűtlen jókedvének 
visszhangja Han koponyájában dübörgött, mint valami 
távoli robbanás döreje. - KIKÚSZTAK ÁT SÖTÉTEN 
LENNI MIVELÜNK SZERÉNYHAJLÉK ÜNNEPEL 
JÖVÜNK? - Ismét Han felé hajolt, végtelen 
óvatossággal megérintette a koréliai sisakos fejét. — 
TIEDHAJÓ? TEJÖNNI NOMÁDVILÁG 
HALLOLVAS SZÍNPOMPÁS VÁNDOR ÉBREDÉS? 

— Ami azt illeti... — Az összecsapás veszélyének 
elmúltával Han érezte, hogy kienged valamelyest. A 
legszívesebben ő is felkacagott volna — de idejekorán 
eszébe ötlött: sokan fizettek már az életükkel efféle 
könnyelműségért. Erőt vett magán, megköszörülte a 
torkát. — Az a hajó ott kint tényleg az enyém, de a 
környéket nemigen ismerem. A bolygó neve tudtommal 
Premont. Gépeket meg pótalkatrészeket szállítunk a 
lentieknek. Egy másik hajó elől menekültünk a 
törmelékmezőbe; nem számoltunk a kristálytömbök 


gerjesztette elektromágneses erőterekkel. Energia 
nélkül maradtunk. Bajban vagyunk. — Kezdte 
elveszíteni a türelmét. — A vuki a barátom! Ami pedig a 
lányt illeti. . . 

Nemigen tudta, hogyan folytathatná. Szerencsére 
nem is volt rá szükség: az óriás termetű humanoid 
lassan felemelte a kezét, s bólintott. Sarkon fordult — 
padlót seperő köntöse nyomán csak úgy szállt a 
csillámló por —, némán intett a koréliainak, hogy 
kövesse. 

Solo engedelmeskedett. Korábban sosem 
tapasztalt, már-már gyermeki bizalom ébredt benne az 
idegen iránt. Egy szervezet, melynek a fizika összes 
ismert törvénye szerint holtan kellene hevernie — hisz a 
hőmérséklet alig-alig emelkedik idebent a kozmikus 
fagypont fölé, a légnyomás pedig olyan alacsony, hogy 
még egy páncélozott birodalmi csapatszállító is 
könnyűszerrel átugorhatna felette —, él és mozog! És 
mintha ez nem lenne épp elég... Ó, a galaxisát! 

Az oldalsó járatokból egyre újabb humanoidok 
bukkantak elő. Minden kétséget kizáróan egyazon 
fajtához tartoztak, noha Han termetüket, bőrük 
árnyalatát és öltözéküket szemlélve bizonyos 
eltéréseket fedezett fel köztük. Akadtak nők és férfiak, 
idősebbek és fiatalok, tekintélyesek és még 
tekintélyesebbek, bölcsek és megfáradtak. Akadt 
néhány gyermek — a legalacsonyabbik Jó két fejjel 
lehetett magasabb a koréliainál. Ruhadarabjaikat 
láthatólag maguk készítették, olyasféle eszközökkel, 
melyekhez hasonlót Han számos elmaradott világban 
megfigyelhetett. A férfiak nyakában számos apró 


amulett függött. A nők sörénynek is beillő hajában 
vertezüst csatok. A gyermekek egyike valami játékszert 
szorongatott: sötét meteoritfémből bámulatos 
gondossággal kifaragott szobrocskán csillant a 
lámpafény. . . 

Solo hunyorgott, félrebillentett fejjel figyelt, 
aztán összerezzent, és trappolt tovább vezetője 
nyomában. A töprengés várhat. Fontosabb dolgokat 
kell most elintéznie. 

Az idegen jármű központibb fekvésű Járataiban 
megsűrűsödött a minden képzeletet felülmúlóan ódon 
masinák termelte gázkeverék. A hőmérséklet mínusz 
nyolcvan körül mozgott, a humanoidok ajka körül 
párafelhők gomolyogtak. A menet tágas, gigászi 
fenevadak prémjével és trófeáival otthonossá varázsolt 
barlangok mellett haladt el — ezekben nyilván családok 
éltek. A borostyánszín derengés folyvást erősödött. 
Jókora kristályok árasztották — ezek csakis a 
törmelékmező befogott esetleg nagyobb tömbökből 
kihasított darabjai lehettek. 

Tehát elektromágneses energiát használnak — 
tűnődött Han. Ősidők óta ismerhetik a kristályt és 
tulajdonságait, s bár nem kimondottan technikai 
civilizáció az övék, annak is értik a módját, hogy 
felszabadítsák a benne lappangó erőket. Ezek 
működtetik a gépeket, ezek hajtják a csigaházat — és 
alkalmasint ezek bénítják meg a közelükbe kerülő 
hajókat is. Praktikus megoldás. Vajon hogy csinálják? 

— ŐSITUDÁS - válaszolt az élen haladó "férfi" a 
ki nem mondott kérdésre. - EGYKORVOLTAK 
HASZNÁLTÁK NAPNAPUTÁN. 


MÍGNEMEGYSZER MONDAZÍRÁS. TÖBB 
SEMMI. CSEND. ÜRES. 

— Azt hiszem, világos — mormolta 
homlokráncolva a koréliai. — A tisztelt ősök túlzásba 
vitték a dolgot. Olyan energiák felszabadítására 
törekedtek, amelyeket egyetlen célra ésszerűtlen 
felhasználni. Romba is döntötték a világot annak rendje 
és módja szerint. . . — A galaxist dúló háborúságokra, a 
Fennhatóságra, a Császárra meg a Birodalomra 
gondolt; a szája keserű volt. — Mostanság óvatosabbak 
vagytok, ugye? 

Ezúttal hiába várt feleletre. 


— Kik ezek és mit akarnak tőlünk? 

Kirra két társa karjába fogódzva, kissé 
reszketegen állt, úgy bámult az idegen jármű 
középpontjában izzó kristályalakzatra. A hatalmas 
tömböt védelmezőn, bár oda nem illőn vették körül a 
legkülönfélébb rendeltetésű, párát és füstöt okádó 
gépek. 

— Egy letűnt faj hírmondói — magyarázta Solo, 
időről időre fürkésző pillantást vetve a kisebb 
csoportokba verődött idegenekre. — Nagyhatalmú őseik 
a közelben éltek: azon a sárgolyón, amelyet mi, 
szerencsés ittmaradottak Premontnak nevezünk. 
Kultúrájuk az e rendszerben keletkezett, és más, nem 
telepata lények számára értéktelen kristályok 
szerkezetének manipulálásán alapult. Ezeknek a 
kristályoknak köszönhetünk minden bajt mi is. A 
bárkát, amin utaznak, a belőlük nyert villamosság, vagy 
valami hasonló működteti. Ezzel "fogják be" a 


környező térben felbukkanó, érdekesnek látszó 
tárgyakat, élőlényeket. Kíváncsiak. Nem kárhoztatom 
őket érte: jó rég jártak utoljára ezen a vidéken... — A 
koréliai, maga sem tudta, miért teszi, halkabbra fogta 
hangját. — Mondják, a Régi Köztársaság Jedi-lovagjai 
ismerték a lappangó energiák felszabadításának általuk 
kidolgozott módszerét. Hatékony módszer lehetett, 
talán túlságosan is az: kiagyalóinak mindenesetre a 
vesztét okozta. A pre-premonti kultúra nyomait 
eltüntették az évszázadok. — Komoran ingatta fejét. — 
Kétlem, hogy akár az apja, akár a munkatársai hallottak 
róla. 

— Pre-premonti kultúra, hírmondók, Jedi- 
lovagok. ..! — Kirra panaszosan pillantott fel. — Odalent 
nem régészek, hanem vállalkozók dolgoznak, kapitány! 
A kitűzött célok közt eddig nem szerepelt idegen 
kultúrák maradványainak feltárása, ám, tekintettel a 
körülményekre, úgy hiszem, nincs akadálya a 
kiegészítő tudományos tevékenység megkezdésének... 
— Egy kevés oxigéndús levegőt szívott Csubakka 
tartályából, azután folytatta: — Nyilván számos 
érdeklődő amatőrre és hivatásosra számíthatunk a 
környező Szektorokból, és persze a Birodalom belső 
rendszereiből. A jobb helyeken ezt hívják 
turizmusnak. . . — Szemei csillogtak. — Fogadja 
elismerésemet, kapitány! Ez a kitérő minden 
kellemetlenségével együtt jó okkal kap helyet cégünk 
legendáriumában. Évtizedek múltán bizonyára úgy 
emlegetik majd, mint sorsfordulót. Ha hozzávesszük 
még, hogy talán az életemet köszönhetem a 
beavatkozásának, szót kell ejtenünk a külön díjazás 


kérdéséről. Esetleg. . . 

— Lassabban a testtel! — intette Solo. — Nem 
külön díjazásért tettem amit tettem, csakis azért, hogy 
átvehessem a kialkudott bért — és hogy ott lehessen 
mellettem Csubi, aki elégedetten hörög hozzá. 
Visszamegyünk a Falconra. Ha a premontiak is úgy 
akarják, feltöltjük energiával a rendszert, leszállítjuk a 
gépeket, és kész. Szeretnék mihamarabb odébbállni. 
Amit pedig a régészeti leletekről, a 
turistaparadicsomról mondott és a nagy dohányról 
gondolt, nyugodtan kiverheti a fejéből! — A mindegyre 
tanácskozó, netán meditáló idegenekre sandított. — 
Errefelé jövet fura szobrot láttam az egyik tagbaszakadt 
kölyök kezében. Egy nyavalyás gundarkot ábrázolt. 

— Gundarkot? — értetlenkedett a lány. — Az 
micsoda? 

Solo nem nézett rá. 

— Nem tudja — mondta. — Szinte senki nem tudja. 
A gundatk ősi életforma, meglehet, egyidős némelyik 
csillaggal, amit mostanság ragyogni látunk. Az okosok 
szerint a galaxist egykor uraló nem emberi fajok 
legádázabbika volt. Az elődeinkkel vívott ütközetekben 
— amelyekhez képest a Klón Háborúk bármelyik csatája 
egyszerű csetepaténak tűnhet — alulmaradt és 
kipusztult. Hű képet csak nemrég alkothattak róla a 
szakértők, miután egy császári cirkáló a nyílt ürben 
befogott egy sztáziskapszulát, benne egy sértetlen, 
nagyon is eleven példánnyal. A dolgot mindössze 
hárman élték túl, a hajóból — fő a biztonság! — csak 
ionizált gázfelhő maradt. A gundark nagy visszatérése 
nem sikerült. Ez mindannyiunk szerencséje. 


— Roppant tanulságos — bólintott Kirra idegesen. 
— De mi köze mindennek a régészeti leletekhez? 

— Több, mint gondolná — dünnyögte Solo. — A 
régészet becsülendő tudomány, ez a bárka viszont maga 
a történelem! Mit gondol, milyen idős lehet? 

A lány tanácstalanul pillantott a vukira, aki 
lemondóan horkantott. Ő sem sejtette. 

— Néhány száz, néhány ezer éves. Mit számít ez, 
kapitány? 

Mintha mosolygó maszkot erőltettek volna a 
koréliai ábrázatára. Tekintetében félelemmel vegyes 
tisztelet lappangott, ahogy pillantását az idegenekre 
emelte. 

— A galaxis félmillió éves írott történetében 
nyomát sem találni a gundarknak — mondta halkan. — 
Nem esik szó a feljegyzésekben premonti 
magaskultúráról sem. A bolygó óceánjai jó egymillió 
évvel ezelőtt száradhattak ki, ezt a járművet pedig 
olyan lények építették, akiknek formaérzékét a tenger 
élővilága formálta — vagyis a folyamat az ő idejükben 
még el sem kezdődött! 

— Csak nem...? 

— De igen, hölgyem — folytatta tompán Solo, — 
Ezek a teremtmények a gundarkot legyűrő fajok 
egyikének hírmondói. Fogadni mernék, hogy sok 
százezer évig élnek: egyik-másik nyilván még őrzi 
emlékezetében a Premontot, olyannak, amilyen az 
valaha volt. A Premontot — és az egész galaxist! Sosem 
hallottak a Régi Köztársaságról, bár értékrendjüket 
illetően alighanem közelebb állnak a Jedikhez 
mindazoknál, akiket ismerünk vagy ismerni fogunk. És 


most hazatértek. . . — Önkéntelenül még halkabbra fogta 
hangját. — Gondolja csak el! Mit szól majd a Császár? 
Hát az ő új, sötét lovagrendje? — Kirra szeme közé 
nézett. — Mit szól majd a Birodalom? 


Kirra szemei hatalmasnak látszottak a sisak üvege 
mögött. Nyomban válaszolni akart, de másodpercekbe 
telt, mire megtalálta a hangját. Hannak úgy rémlett, 
egészen berekedt — de elképzelhetőnek tartotta, hogy 
saját fülhallgatójában, netán a lány gégemikrofonjában 
van a hiba. 

— Ennek a világon semmi értelme! A 
Birodalomnak sosem kell tudomást szereznie az itt 
történtekről. Önálló gazdasági egységként működünk; 
egyetlen területi felügyelő, egyetlen moff sem 
parancsol nekünk! 

— A területi felügyelők és a moffok esetleg 
másként gondolják — vetette ellene Solo. — Ügynökeik 
— ugye nem tőlem hallja először? — mindenhová 
beférkőznek, a hiperhullámhosszok állandó 
megfigyelés alatt állnak: a Birodalom úrhatnám 
tisztviselői előtt nincs titok. 

— Akkor hát mit tegyünk? — érdeklődött Kirra. — 
Borítsunk fátylat az egészre? Folytassuk az utat, mintha 
mi sem történt volna? Kapitány, ez galaktikus 
jelentőségű esemény! Gondoljon csak bele... 

— Már belegondoltam — biztosította Han, 
miközben teste észrevehetően megfeszült. — Amúgy 
felesleges aggódnia. Ebben az ügyben nem mi döntünk, 
hanem ők... 

Néhány idegen közeledett feléjük ismét. A 


csoportot egy minden képzeletet felülmúlóan vén és 
hatalmas férfi vezette, aki (erre Solo nyomban ráérzett) 
a jármű és a kolónia parancsnoka lehetett. Ha e tisztség 
a Premont egykori lakói közt még jelentőséggel bírt, 
aligha ruházták az elmúlt pár millió esztendő alatt 
érdemesebb személyre. A vén humanoid bízvást 
megszégyenített volna bármely nemzetségfőt és vezért 
innét a Coruscantig. Alakja méltóságot, tartása erőt 
sugárzott, pillantásában pedig a bölcsesség mellett ott 
lappangott még valami: az Időtlen derű. 

Minek izgatná magát? — gondolta Han. — Elvégre 
minden elképzelhető és elképzelhetetlen nehézséggel 
szembenézett már a végtelenben — talán nem is 
egyszer ... 

-— FÉNYESSÉGLAKÓK VASBANVELÜK 
CSUPASZŐRLÉNY - kezdte az idegen. — 
KIRRASOLOCSUBAKKAVUKI MINTMI 
BOLYGÓRASZÁLL: FURAFURAFURA 
ÉBREDÉS... 

— Különösnek találja a dolgot — mormolta Han. — 
És Jabba legyen a nevem, ha nincs igaza! — Előrelépett. 
— Ezek szerint döntöttetek. Leszálltok velünk együtt. 
Hát ez... — a megfelelő kifejezést kereste — ...nos, 
nagyszetű. 

A barázdált arcú humanoid pillantása megpihent 
rajta. Átható volt a tekintet: mintha gazdája a koréliai 
testét felépítő atomok rendezett parádéjában 
gyönyörködött volna. Aztán kinyúlt egy kérges, hatujjú 
kéz — vénebb bármi élőnél az égen és az ég alatt —, s 
megérintette Solo sisaklemezét. 

— VÁNDOR - zendült koponyájában a hang. A 


Premont pusztaságai felett vágtázó szél zúgását 
képzelte ilyennek. — HAJÓSHAJÓSNAK 
EGYTESTVÉR, LÁT LÁT, UTAZ. NEKÉSS: GÉP 
ÉLED, INDUL... 

A vaskos, szürke ujjak közt megcsörrent valami, 
aztán aláhullt. A koréliai ösztönösen nyúlt érte: súlyos 
szemekből álló, tompa fényű láncot markolt. A rajta 
függő amulett vésete ismeretlen volt számára, a gesztus 
értelme azonban enélkül is nyilvánvaló volt. 
Lepillantott mélyűrruhája ellenőrző műszereire: az 
oxigénnyomás mutatója nem járt már messze a Vörös 
tartománytól. Ideje indulniuk — a Falcon csakugyan 
vár. 

— Vándor — visszhangozta az imént hallott szót; 
remélte, gondolatai közvetítik majd érzéseit. Mert az 
érzések fontosak olykor — mindenütt, minden rendű és 
rangú lény számára. Felszegte fejét, szembenézett a vén 
humanoiddal. — Utazó. Hazatértél. . . — Gyors pillantást 
vetett a halálra vált Kirrára, aztán ismét a lényre 
tekintett. — Kívánom, ne okozzon csalódást, ami 
odalent vár rád! 


Harmadik fejezet 


A rádiócsendnek vége szakadt, mire ismét a 
Falcon fedélzetére léptek. Mintha sűrű szövésű, 
láthatatlan függöny szakadozott volna fel körülöttük: 
már nem csak látták, hallották is a bolygót, melyhez 
pillanatról pillanatra közelebb kerültek. A viharvert 
teherszállító tatján kék lángkoszorú lobbant, mindenütt 
érezhetővé vált a hajtóművek keltette enyhe remegés. A 


pányvák, melyek az elmúlt egy órában horgonykötelek 
gyanánt szolgáltak, sorra elváltak a hajótesttől — a 
Millennium Falcon szabad volt megint. 

— Kuka! — szólt hátra Solo a nemrég "feleszmélt", 
kissé még bizonytalan léptű munkadroidnak. 
Rendszerellenőrzést kérek! 

— Minden berendezésünk üzemképes, uram — 
hallatszott a fémes, vontatott hang. — Kék Max szerint 
az ionizáció a normális szintre csökkent. Bármi volt is, 
ami megbénított bennünket, többé nem hat ránk. 
Remélem, valamennyien jól érzik magukat. . . 

Csubakka, akit a kényszerű űrséta s az azt követő 
vukirablás látszólag hidegen hagyott, most dörmögött 
valamit agyarai közt. Feszélyezte a gondolat, hogy 
nálánál termetesebb humanoidok is léteznek az 
univerzumban. 

— Szívemből szóltál, cimbora — mosolygott a 
koréliai, bár nem volt épp a legvirágosabb kedvében. — 
Na gyerünk, tegyük próbára az öreg hölgyet! 

A Falcon elegáns bukfenccel végképp 
megszabadult a körülötte kígyózó kábelektől, kitért 
néhány okvetetlenkedő kristálytömb útjából, pajzsai 
segítségével hárította a törmelékmező peremén 
örvénylő por rohamát. Alig néhány perc múltán maga 
mögött hagyta az irtást, s felkészült, hogy alámerüljön 
a vén bolygó ritkás légkörébe. 

K brull az általános fellélegzés moraja közepette 
Solo mögé lépett. Igyekezett azt a látszatot kelteni, 
mintha a kijelzőket tanulmányozná — valójában a 
csigaházforma járművet figyelte, mely e pillanatban 
lendült mozgásba ismét a porfátyol túloldalán. Az 


ősöreg alkotmány testét borostyánszín villámok 
koszorúzták: rendszerei valósággal nyelték az energiát. 

— És mondja. . . — suttogta a belzagori rekedten — 
. . mondja, megbízhatóak? 

— A mi szempontunkból feltétlenül — felelte nem 
minden gunyorosság nélkül Solo. — Sem a hajó, sem a 
rakomány nem érdekelte őket igazán. Alighanem 
kereskedők persze, de hogy mivel kereskednek, arról 
egyelőre fogalmam sincs. Annak alapján, amit a 
hajójukban láttam, ügyes kézművesek. Amit a 
múltjukról tudunk, arra vall, hogy harcosnak sem épp 
mindennapiak. Első pillantásra prémvadászoknak nézné 
őket — persze azokon a vadászmezőkön, amelyeken 
mostanáig jártak, se maga, se én nem pufogtathatunk 
soha... — Tűnödve nézte a hatalmas gépet, mely 
meglepő fürgeséggel suhant most a Premont távoli 
hajlata felé. Utasai jó ideje — de még milyen jó ideje! — 
vándorolnak a galaxis peremén túli sötétségben. 
Megtanulták becsülni az utazókat, akik ismerik és 
vállalják a veszélyt, akárcsak ők. És nemrég magukhoz 
hasonlónak ismerték el — kaphat-e becsületes kalandor 
ennél különb bókot valaha is? 

Halványan elmosolyodott, azután, ahogy 
műszereire sandított, elkomorult az arca. Amit látott, 
eszébe juttatta: egyet s mást el kell intéznie leszállás 
előtt. 

— Tudja, K"brull — kezdte —, én tisztelem a 
bátorság majd" minden megnyilvánulását. Talán a 
neveltetésem az oka. Vagy talán az, hogy ott, ahonnét 
jövök, erénynek számít a vakmerőség. Egy nép, ha már 
hajókat épít, ne riadjon meg akkor sem, ha kemény 


ellenfelekre talál odakint. Választott szakmám 
vezérelve ezzel szemben az elővigyázatosság. Nem is 
hinné, mi mindenre képesek egyesek egy jó állapotú 
bárkáért, nagynéha egy potya fuvarért. . . — Oldalt 
fordult ültében, tekintete Csubakkára villant, aki 
felhördült, hogy az elhangzottaknak nyomatékot adjon. 
K"brullt leszámítva két belzagori tartózkodott csak a 
közelben; látszólag ők is másfelé figyeltek. — A helyzet 
úgy alakult, hogy el kellett hagynom a hajót. Aligha 
kell bizonygatnom, hogy nehezemre esett — 
különösképp azért, mert egy cseppet sem bíztam sem 
magában, sem az embereiben. Mégis mentem, mert 
mennem kellett. . . — Solo jobbja fegyvere markolatára 
csusszant. K"brull figyelmét aligha kerülte el a 
mozdulat. — Emlékszik még, mire kértem a technikusát, 
mielőtt a zsiliphez indultam volna? 

A belzagori nem moccant; mikor válaszolt, 
hangját is egészen halkra fogta: 

— Azt mondta, ha úgy hozza a helyzet, és ha 
módjában áll, használja a fegyvereket a jövevény ellen. 
Erre szerencsére nem került sor. — Ideges köhintés. — 
Nézze, kapitány. . . 

— Amint visszatértem és kifújtam magam — 
folytatta Solo —, első dolgom volt, hogy ellenőrizzem a 
fegyverrendszer készültségi állapotát. A maga 
technikusa mindkét nagy sugárágyút tüzelésre kész 
helyzetbe hozta. — Elmosolyodott. — Nem kis 
teljesítmény, ha tekintetbe vesszük, hogy egyszerű 
segédgépészről van szó, akinek elvben sosem volt 
dolga YT—1300-as teherszállítóval, amelynek 
sorozatgyártása jóval a születése előtt fejeződött be, és 


amely elkészülte óta jó félszáz műhelyben fordult meg, 
hogy markánsan különbözhessen minden más YT— 
1300-astól! 

K"brull nagyot fújt, felegyenesedett és hátrább 
lépett. Ez persze zajjal járt, s társai figyelmét is 
felkeltette. A kékbőrű férfi négyujjú kezei lazán lógtak 
az oldala mellett — Han számára ez a testtartás minden 
szónál ékesebben beszélt. 

— Maga mutatta meg, melyik kapcsolókat kell 
működtetnie — mondta a belzagori szárazon. — Úgy 
véltük, a hajó biztonsága szempontjából. . . 

— Azok a kapcsolók — közölte farkasmosollyal 
Solo — a támlábakat működtetik. Legalábbis azokat 
működtették, amikor elhagytam a Falcont. Nem kevés 
gyakorlat kell ahhoz, hogy a félrevezető információ 
ellenére eligazodjon valaki a műszerfalamon — vagy 
hogy adatokat csikarjon ki egy tudatblokkolt, 
magatehetetlen droid memóriájából! Felettébb különös, 
nem találja? Pláne ha tekintetbe vesszük, hogy az 
emberének gőze sem volt, mi fán terem a mágneses 
fluktuáció... 

K"brull ajka lefelé görbült. Csalódottság? Harag? 
A korábbi ügyefogyottságnak mindenesetre nyoma sem 
látszott többé csupa szöglet ábrázatán. 

— Engedje, hogy megmagyarázzam. ..! 

— Mi másra várok? — sóhajtotta Han, és előhúzta 
sugárvetőjét. — Csubi, ha lennél szíves. . . ! 

A belzagoriak egyike a fal mellett előrelendült — 
a vuki balkezes pofonja nyomban a játékasztalig 
röpítette. Társa igyekezett célzásra emelni a 
combzsebéből előkotort tenyérpisztolyt, a fenyegetően 


rámeredő fegyvercső azonban jobb belátásra térítette. 

— Furcsán fog hangzani a számból — 
mentegetődzött Solo —, de látni szeretném a papírjait, 
K"brull. A hamis személyazonossági kártyáját, a hamis 
fuvarlevelét, a hamis minőségi bizonylatait — szóval 
valamennyit. Hasznukat vehetem még egy ennél is 
piszkosabb ügyben, nem igaz? Két perce van továbbá, 
hogy a fülembe súgja, hol találom azt az ügyes kis 
irányjeladót, ami a nyomunkra vezette a birodalmi 
haverjait. Arra is kíváncsi volnék, hányan és hol várnak 
bennünket odalent. 

A kékbőrű férfi eszméletlenül heverő fajtársára 
pillantott, majd homlokráncolva fordult ismét a koréliai 
felé. 

— Félreérti a helyzetet, Solo. Biztosíthatom. . . 

— Nem tartom magunkat ideális biztosítási 
alanynak, K brull, és a játszadozás azokkal az eleven 
kövületekkel ugyancsak próbára tette mindkettőnk 
idegeit! — Han vicsorgó elsőtisztjére sandítva lassan 
felemelkedett ültéből. Fegyvere csöve mindvégig vádló 
ujjként mutatott a belzagorira. — Vannak hibák, amiket 
nem ajánlatos egymás után kétszer elkövetni. Ilyen hiba 
hülyének nézni minket: viselje most a 
következményeit! 

— Tele a hajó az embereimmel — szögezte le a 
kékbőrű férfi. — Ha kiáltok... 

— Vártam már, mikor hozakodik elő ezzel — 
bólogatott lassan Solo, majd a belső hírközlő 
mikrofonjához hajolt. — Ott vagy, Kuka? 

— Vételen, kapitány — jelentkezett be a 
munkadroid. — Utasítás végrehajtva: a behatolókat 


ártalmatlanná tettük. 

— De hiszen... — hüledezett a belzagori. 

Solo nem állta meg mosoly nélkül. 

— A , rendszerellenőrzés" kódolt parancs, K"brull. 
Elhangzása után minden idegen harcképtelenné teendő 
a Falcon fedélzetén. Egy gépnek elvben persze tilos 
fegyvert — legyen az akár kábítófegyver — fognia 
bármely eleven teremtményre, a szükség azonban 
törvényt bont, beleértve a droidokra vonatkozó 
törvényeket. Magunk vagyunk. Miért ne tisztázhatnánk 
a félreértéseket egyszer és mindenkorra? 

A belzagori elnézett Solo válla felett. 
Kifürkészhetetlen volt a pillantása. Nem rebbent meg 
akkor sem, amikor — sarkában az otromba szonárpuskát 
markoló robottal — berobbant Kirra. 

— MIi folyik itt, kapitány?! 

— Igyekszünk tisztázni közös dolgainkat, 
hölgyem. Azt javaslom, maradjon a helyén: idebent 
bármelyik pillanatban elszabadulhatnak az indulatok! 
Mit mutat a fémdetektorod, Kuka? 

— A lány fegyvertelen, uram. Ami azonban a 
másik kettőt illeti. . . 

— Ne is mondd! — Han oldalt lépett, a vuki 
üléstámlájának vetette hátát. — A lány ez egyszer szót 
fogad és szépen kihátrál innét. Vár, szurkol nekünk — 
vagy épp megpróbálja kitalálni, mit is rakodtunk be 
gépek és gépalkatrészek helyett a kies Belzagoron! 

— Solo... — kezdte K brull. 

— Nagyjából fél perce maradt — közölte a koréliai. 
— Ha úgy döntene, mégsem avat a titkaiba, gondom lesz 
rá, hogy elsőként érje el a Premont felszínét! 


Kirra csak most fogta fel az elhangzottak 
jelentőségét, és dühödt szisszenéssel az ajtó felé ugrott. 
K"brull talpon maradt technikusa utána kapott, de 
magához rántania nem sikerült: Kuka szonárpuskája 
leterítette. A bénító hatású rezgésekből kijutott a 
lánynak is — a munkadroid segítségével sikerült csak 
talpon maradnia. 

— Teljesen normális civilizáció — mondta 
fagyosan Solo. — Kár, hogy amilyen termetesek, egy- 
egy túsz mögött egy fér csak el belőlük. . . — Kirrához 
fordult. — Maradjon a helyén, rendben? Nem végeztem 
még. 

A kékbőrú férfi megköszörülte a torkát. 

— Félreérti a helyzetet, kapitány — mondta 
meglepően nyugodt hangon. — De azt helyesen teszi, 
hogy nem engedi a rakomány közelébe a lányt. A 
konténereket egyedül én mozdíthatom meg. És nem 
szívesen vállalnék felelősséget az esetleges 
balesetekért. . . ! 

Csubakka felhördült. Előrehajolt ültében, 
lapátkezével vállon ragadta a belzagorit, és bizonyára 
még a lelket is kirázza belőle, ha Solo nyugalomra nem 
inti. 

— Várj még, Csubl! Várj, különben. . . 

— . . különben akár múzeumnak is berendezheti a 
hajóját, kapitány — fejezte be helyette K"brull tompán. 
— Mert áruszállításra aligha lesz alkalmas többé: a 
robbanótöltetek, amelyeket a rakomány védelmében 
telepítettünk, kikészítenének tán még egy koréliai 
cirkálót is! 

Kirra felszisszent, aztán kívülálló számára 


egészen elképesztő dolgot művelt: kész húzott. A rájuk 
zúduló csapásoktól elfásult Han nem tett szemrehányást 
munkadroidjának, beérte egy vállrándítással: különb 
mutatványokat is látott bizonyos nőktől az Ollam 
Szektor világain. Amúgy elképzelhető, hogy a fegyver 
nem közönséges fémből készült. . . 

— Legyen esze, Solo! — folytatta K brull, de 
nyugtalan pillantást vetett közben a csillogó pengére. — 
Ha a vesztét akarnánk, könnyedén megszabadulhattunk 
volna magától, amíg odakint járt. Vagy, hogy ne kelljen 
felesleges kockázatot vállalnunk a törmelékmezőben, a 
nyakára hozhattuk volna a csillagrombolót, közvetlenül 
a hipertér elhagyása után. Mit gondol, miért nem 
tettük? 

— Hogy miért nem? — acsarkodott Han. — Talán 
azért, mert nem szeretnek szilánkokra lőve célhoz érni, 
és posztumusz kitüntetésben részesülni. Mihez kezdett 
volna, ha a romboló kapitánya rossz napot fog ki, és 
minden kérdezősködés nélkül nekifog a 
szétdarabolásunknak? Fehér zászlót tűz ki a zsilipen? 
Beleordítja akommunikátorba a felettese meg az 
összekötői nevét? Miből gondolja, hogy meghallgatják? 
Miből gondolja, hogy érdekelte volna őket? 

A vuki keményített egy keveset szorításán: a 
belzagori lábai elszakadtak a padozattól. 

— Van... kézenfekvő magyarázat — suttogta 
K brull. — Kaphatnék némi... haladékot, hogy 
előadhassam? 

Solo megragadta Kirra csuklóját; a kés hegye alig 
kétujjnyira volt most a kékbőrű férfi torkától. 

— Csubi...! 


Csubakka, láthatólag kelletlenül, lazított valamit 
szorításán. A belzagori mély, se vége se hossza 
lélegzetet vett; bőre, mely egészen elszürkült 
időközben, csakhamar visszanyerte szokásos árnyalatát. 

— Maga, Solo... az égvilágon semmit nem tud 
rólunk. Nem tudhatja, mi , fűz" bennünket a 
Birodalomhoz, és bár megfordult az Ollam bolygóinak 
némelyikén, nem lehet fogalma a nyomorúság valódi 
mértékéről, amelybe Palpatine és társai taszítottak 
bennünket! — Merőn bámult Csubakkára; a vuki 
felmordult, és lassan leeresztette. — A nagyszüleim 
idejében... Belzagor tehetős, jóhírű planéta volt, az új 
szabadalmak és a minőségi gépezetek hazája. És hogy 
mennyi időbe telt, míg szemétdombot csináltak belőle? 
Van-e fogalma róla, milyen kevés időre volt szükség 
ahhoz, hogy féltucat rendszer utolsó tartalékait is 
feléljék a Császár megszálló csapatai? Nézzen rám, 
Solo, és nézzék meg jól az embereimet is! Belzagor 
képviselői vagyunk. Nem tartozunk a szerencsés 
kevesek közé, akik a rézbányák koncesszióiból, az ősi 
földek és a saját tervezésű fegyverek eladásából szedték 
meg magukat. Gyermekkorunktól fogva arra neveltek, 
hogy takarékoskodjunk a pénzzel, a szavakkal, a 
levegővel — még az érzelmekkel is. Vajmi kevés 
oxigénnel és gyűlölettel kell beérnünk, Solo: ez 
minden, amit meghagytak nekünk. Hogy a Birodalom 
ügynökei volnánk? — Keserűen felkacagott. — Higgye 
el, kapitány, sokkal kézenfekvőbb okunk volt rá, hogy 
magával tartsunk, hogy a szerződést megszegve 
bemocskoljuk cégünk hírnevét, vagyis elveszítsük 


becsületünket! A maguk felbukkanása egyedülálló 
lehetőséget biztosított számunkra, hogy egy kis friss 
levegőt szívjunk — és törlesszünk a Birodalomnak a 
civilizációnkat ért sérelmekért. . . — Kirrához fordult. — 
A tőlünk megrendelt gépeket és alkatrészeket egy 
másik hajón, szabályos fuvarlevéllel juttattuk el a 
Gibbart VII-re. A konténereket cégünk költségén 
raktározzuk és őriztetjük. Bármikor átvehetők. Solo 
kapitány bizonyára hajlandó lesz e néhány fényéves 
kitérőre, miután jelenlegi, veszélyes rakományával 
együtt partra tesz bennünket a Premonton. Hamarosan 
megkapja a leszállóhely pontos koordinátáit. 
Aláereszkedik, nem gördít akadályokat a kirakodás 
útjába, azután odébbáll, ahogy eredetileg tervezte: a 
Gibbarton fáradozása jutalmául újabb félezer 
hitelegység várja. További kétezer hitelegységet 
térítünk vissza igen tisztelt édesapjának, Kirra 
kisasszony. Viszonzásul nem kérünk mást, csupán 
annyit, hogy ne háborgasson bennünket további 
kérdésekkel, és a kellemetlenségek dacára őrizzen meg 
bennünket jó emlékezetében! 

— Várjunk csak! — emelte fel kezét Solo. A 
pisztolyról egészen megfeledkezett. — Ezek szerint. . . 

— Megkapja a pénzét, kapitány, megtoldva némi 
ráadással: kívánhat-e többet manapság bárki is? — 
K"brull csupa szöglet képe felderült valamelyest. — 
Elnézését kell kérnem, amiért bizonyos 
szabadosságokra ragadtattuk magunkat a hajója 
fedélzetén. Pár nap állt csak a rendelkezésünkre, hogy 
megismerkedjünk a rendszerekkel; főként 
megfigyeléseinkre és ösztöneinkre kellett 


hagyatkoznunk, de azt hiszem, ha a szükség úgy hozza, 
boldogultunk volna a fegyverekkel — talán még a 
landolással is. 

— Örvendek — mormolta Han, és elképzelte, amint 
épp boldogulnak vele. A műszaki érzékükről ollami 
viszonylatban oly nevezetes belzagoriak teljesítménye a 
Falconnal kapcsolatban egyáltalán nem lelkesítette. 

— A töltetek elhelyezését leszámítva semmin nem 
változtattunk — igyekezett leszögezni K"brull. — Ami 
pedig a törmelékmezőben történteket illeti. . . nos, 
bennünket is meglepett a dolog. Elbizonytalanodtam 
kissé. Ezek a lények. . . 

— Nomádok. 

— Hogyan? — értetlenkedett a kékbőrű férfit. 
Ezidáig nem jutott ideje arra, hogy szemügyre vegye a 
Solo nyakában függő, különös medált. A koréliai ezzel 
babrált most szórakozottan, s valahová a távolba révedt. 
— Jól érzi magát, kapitány? 

Han maga is meglepődött. Szemei elkerekedtek, 
ujjai megfeszültek a pisztoly agyán. Amikor az óriás 
termetű humanoidokra és járművükre gondolt, mintha 
meglegyintette volna valami. A felfoghatatlan 
mélységbe bámuló ember természetes ingerültségével 
ráncolta homlokát: elég! Hisz akad a töprengésnél 
fontosabb teendője is... 

— Nomádokat említett — sietett a segítségére a 
belzagori, szinte görnyedezve Csubakka szemrehányó 
tekintetének súlya alatt. Kirra hátrább húzódott, árgus 
szemekkel figyelt, kését azonban még nem tette el. 

— Mintha a hangjukat hallottam volna — 
dünnyögte Solo. — Lehetetlen persze, de... — Baljával 


legyintett. -— Nomádoknak nevezik magukat. 

K"brull tétován bólintott. A Millennium Falcon 
mind mélyebbre hatolt a bolygó légkörébe; az erősödő 
derengésben az idegen gép egyáltalán nem látszott már. 

— Bárkik vagy bármik legyenek is, örülök, hogy 
ennyivel megúsztuk — mondta. — Belzagor felkelőinek 
nevében ismételten valamennyiük elnézését kérem a 
kellemetlenségekért. Higgyék el, végső 
szorultságunkban folyamodtunk ehhez a megoldáshoz. 
El kellett jutnunk a Premontig, hogy. . . 

— Mi van a konténerekben? — tudakolta Han, 
akinek kezdett elege lenni a váratlan fordulatokból. 
Rutinfeladat? A legelszántabb xenológusok és régészek 
álmodoznak csak hasonlóról! 

A kékbőrű férfi oldalra billentette fejét. Őszintén 
röstellte a dolgot, ehhez kétség sem férhetett. 

— Fegyver, lőszer, robbanóanyag és kiegészítő 
felszerelés — sorolta fahangon. — Mindaz, amire egy 
két-három standard napig tartó harci bevetés során 
szükség lehet. Tudja Solo, a világ, amelyen leszállni 
készülünk, korántsem olyan békés és elhagyatott, 
amilyennek idefentről látszik. Titkai vannak. Olyan 
titkok, amelyre a legképzettebb bányamérnök vagy 
régész sem derít fényt egykönnyen. Bővebbet sajna 
nem mondhatok... — Halványan a lányra mosolygott. — 
Be kell érniük annyival, hogy kommandónk küldetése 
létfontosságú lehet a Szektor, sőt, talán a Birodalom 
elleni felkelés szempontjából is. — Rövid szünet. -Az 
édesapja bizonyára megérti majd. 

Han Kirrára sandított, és felkészült az újabb 
beavatkozásra — egy ollami nő könnyen veszélyessé 


válhat, ha a dolgok nem pontosan az elképzelései 
szerint alakulnak. Ami pedig a késsel felfegyverzett 
ollami nőket illeti. . . 

A lány azonban, aki mindeddig mozdulatlanul, 
kifürkészhetetlen arccal állt, most tokjába csúsztatta a 
pengét, és — tiszta őrület! — mély torokhangon 
felkacagott. 

— Apám bizonyára megértené magát, K"brull. 
Hasonló elveket vallott világéletében — egészen az 
utolsó pillanatig. . . — Lehetetlen volt eldönteni, nevetni 
vagy sírni szeretne-e. — Az utolsó pillanat egyébként jó 
tíz éve jött el; az én politikai nézeteim elég 
kialakulatlanok voltak akkoriban... Az apámat, K brull, 
megölték a Gibbarton; ott, ahová maga azokat az 
átkozott konténereket vitette. Szembeszállt a császári 
helytartóval, meghalt azért, amiben hitt, és ezzel 
olyasvalamire tanított meg, amire a neveltetésem során 
nem fektetett kellő hangsúlyt. Megtanultam, mi fán 
terem a gyűlölet! — Arca kigyúlt, villogó szemmel 
nézett körül. — Azóta, csak a visszavágás reménye éltet. 
Tíz évet szántam az életemből arra, hogy megtaláljam a 
megfelelő pillanatot és helyet. Hogy ugyanakkora 
csapást mérhessek a Birodalomra, amekkora engem ért 
annakidején. Akadtak társaim. Akadt pénz, felszerelés 
— végül a szerencse is mellénk szegődött. Régóta 
dolgozunk a Premonton, hogy véghezvigyük azt, amit 
csak egy jól képzett, a helyi viszonyokat tökéletesen 
ismerő csoport vihet véghez. Már csak néhány nap és 
néhány apróság hiányzott ahhoz, hogy a terv valóra 
váljon, amikor. .. — Megperdült a sarkán, tehetetlen 
dühében két ököllel esett a párnázott falnak. Egyenes 


szálú, sötét haja a homlokába hullt, ujjai egészen 
elfehéredtek. Ám mielőtt Han, Csubakka, vagy akár a 
munkadroid moccanhatott volna, visszafordult. 
Keskeny arcán az önfegyelem rezzenetlen maszkja. 

— Mi volna, ha életet vernénk az osztagába, és 
hatástalanítanánk a rakományt védő tölteteket, K"brull? 
Perceken belül leszállunk; nem ártana kideríteni, 
melyikünk rakománya kallódott el útközben. A 
maguké? A miénk? Esetleg mindkettő? Elvégre nekünk 
is akad emberünk a belzagori dokkok környékén... A 
konténerek cseréjére nyilván a legutolsó pillanatban 
került sor, és ha az ügyben a birodalmi titkosszolgálat 
is szerepet játszott. .. Nos, nem kizárt, hogy gabonát, 
netán műtrágyát szállítunk a magasztos cél érdekében. 
Lássuk azokat a konténereket! Sajnálkozni, 
mentegetődzni ráérünk azután. Mert veszítettünk, 
ahányan csak vagyunk. 

— Álljon meg a körmenet! — emelte fel hangját 
Solo. — Az imént mintha olyasmit hallottam volna, 
hogy... 

K"brull azonban nem figyelt rá. Egyenest Kirra 
szemébe nézett; palaszürkévé fakult arcán világos 
foltok. 

— Ezek szerint maga is. . . 

— Azt reméltem, ennél azért gyorsabb a felfogása 
— mondta rekedten a lány. — A Felkelés oldalán állok, 
igen. Mint Rikean, a birodalmi hadsereg szökevény 
tábornoka. Mint Bail Organa, az alderaani alkirály. . . — 
Összeszorított ajakkal gyönyörködött a Premont elébük 
táruló panorámájában. Kerülte Solo tekintetét. — 
Felkelő vagyok, mint maguk — és mint majdnem 


mindenki odalent! 
Negyedik fejezet 


A bolygó kérge alatt meghúzódó valami 
várakozott. Nem volt ebben semmi rendkívüli: úgy 
rendeltetett, hogy várakozzék és figyeljen, míg az ideje 
el nem érkezik. Nem sejtette persze, mikor jön el az 
ideje: az egyetlen feladatra programozott célgépekhez 
hasonlóan számára sem jelentett semmit a ma, a tegnap 
vagy a holnap fogalma. 

Nem ismerte az unalmat, a feszültséget — 
tervezői, akik mentesítették a felelősség nyűgétől, arról 
is gondoskodtak, hogy hasznosan töltse napjait. Számos 
érzékszervvel ruházták fel, melyekkel átfoghatta, 
beláthatta, ellenőrzése alatt tarthatta világát. Mert 
voltaképp az ő világa volt ez. Akik szolgálták, 
védelmezték vagy épp ellene törtek, nem tudtak erről — 
igazság szerint nem gyanította ő maga sem. Az emberi 
és egyéb lények lézerfegyvereivel, tudatos és tudattalan 
romboló szerkezeteivel egyetlen érvet szegezhetett 
szembe — ám az az érv nyomósabb volt bárminél a 
Premont napja alatt. . . 

Várt. Nem ruházták fel azzal a képességgel, hogy 
megbecsülhesse a várakozással elütött időt; e tényező 
elhanyagolható volt küldetése sikere szempontjából, 
kiküszöbölték hát, ahogyan kiküszöböltek sok egyebet 
is: az indulatokat, az izgalmat, az elégedettséget. 

Mégis, minden alkalommal változást idéztek elő 
tudatállapotában az odakintről érkező ingerek. 

Idővel — az ő esetében minden nyomatékot 


nélkülöző kategória — megtanult különbséget termi az 
, érdekes" és , érdektelen" jelzések között. 
Érdektelennek minősültek a szenzorait folyvást 
ostromló érzetek: a szél zúgása, ahomokszemek 
örvénylése, a hosszan tartó, száraz mennydörgések 
vihar idején, az emberkéz alkotta gépek lomha 
moccanása, az energiák áramlása a kéreg alatti világ 
járataiban, a levegő örvénylése egyes jól azonosítható 
repülő szerkezetek törzse körül... és persze a hangok, 
melyek olykor-olykor szólították. Toldalékainak 
megadatott a válaszadás képessége, válaszolt tehát — 
ám a legtöbbször olyankor is kifelé figyelt; figyelt és 
várt — valamire. 

Az örökkévalóságból találomra kiragadott 
pillanatok egyike különös nyomatékra tett szert a 
számára, amikor az égből aláereszkedett a másféle hajó. 

Hatalmas volt és különös, s rendkívüliek voltak 
az általa kiváltott érzetek is. Követni próbálta útján, és 
mikor nem boldogult vele, olyasféle zavar támadt 
agyában, amit készítői minden bizonnyal az ingerültség 
gépi megfelelőjeként értékeltek volna. Másodlagos 
feladatai közt szerepelt a légkörbe hatoló objektumok 
pályaadatainak rögzítése és továbbítása, ám a sürgető 
üzenetekre ezúttal nullák oszlopaival felelt, s noha 
szabadon rendelkezett bizonyos légvédelmi eszközök 
felett, bevetésüket nem rendelte el. 

Töprengett. Perifériáin érezhetően csökkent a 
teljesítmény, ahogy minden energiát e bonyolult, 
jellemzően emberi tevékenységre összpontosított. A 
halandó elmék hasonlatosságára alkották meg, s noha a 
működését gátló tényezők legjavát kiküszöbölték, tudni 


vélte, mi a balsejtelem. 

Amikor érzékelte az atmoszférába alámerülő 
második hajót, energiaszintje az egekbe szökött 
(bizonyos perifériák a személyzet legnagyobb 
bosszúságára percekre áram nélkül maradtak), és 
villámgyorsan munkához látott. Ez alkalommal jobban 
boldogult: meghatározta a jármű típusát, 
tonnatartalmát, a létfenntartó rendszer teljesítményéből 
kiindulva megbecsülte— a fedélzeten tartózkodók 
létszámát is — azután ismét töprengésbe merült. Vajon 
mi az összefüggés e két rendkívüli esemény között? Ki 
kell derítenie — a feladat sikere kívánja így! 

Követte , tekintetével" az aláereszkedő teherhajót. 
Nem volt titok számára, hová igyekszik, s nem voltak 
kétségei rendeltetését illetően sem. Tudta, mit kell 
tennie. 

A döntés megszületésének pillanatában rég 
szunnyadó gépezetek léptek működésbe. A személyzet 
számára fenntartott helyiségek egyikének hőmérséklete 
emelkedni kezdett. Elektromos impulzusok cikáztak a 
kilométerek tucatjain át kígyózó vezetékeken; a pattogó 
szikrákat az esetleges megfigyelők alighanem a 
türelmetlenség jeleiként értékelték volna. Pedig a 
valami nem türelmetlenkedett, csupán ébresztőt fújt 
valakinek, akiben — a halandók zömétől eltérően — 
feltétlenül megbízhatott. . . 


A Millennium Falcon az érckitermelő telep 
leszállóhelyeinek egyikén pihent, támlábai körül még 
gomolygott az ózonillatú pára. A por ellenben 
lassanként leülepedett körös-körül: fátylán túl 


felsejlettek a roppant bányagépek sziluettjei. 

Sigmar Grattan, a férfi, akit az érkezők Kirra 
apjaként tisztelhettek volna, homlokráncolva állt 
emberei félkaréjában, úgy nézte a hajót. Hannak 
kellemetlen érzései támadtak e vizslatekintet láttán: 
szinte érezte, hogy Grattan számol, mérlegel; mintha 
azon tűnődne, mennyi vesződséget, kockázatot ér meg 
a viharvert jószág. 

— Bármin töpreng, jobban teszi, ha kiveri a 
fejéből — mondta kevéssé diplomatikusan. — Az 
elsőtisztem ugyanis épp magára céloz odabentről. 

Az őszülő halántékú, tisztes vállalkozónak 
azonban csak némi jóindulattal nézhető férfi 
farkasszemet nézett a Falcon hasi lézervetőjével, 
azután Csubakkával, aki tűzkioldón tartott lapátkézzel, 
ki-kivillanó agyarakkal figyelte a fejleményeket. A 
rámpát percekkel korábban leeresztették, K"brull és 
belzagori társai azonban korainak érezték a 
, partraszállást". 

— A kapitány kissé. . . bizalmatlan — magyarázta 
Kirra. — Ha az utazás körülményeit figyelembe 
vesszük, nem is alaptalanul. — Az őszülő férfira nézett. 
— Úgy rémlik, fizetnünk kell. 

— De hiszen még abban sem lehetünk biztosak, 
hogy leszállította az árut! — csattant fel Grattan. — Ha 
azok az urak volnának szívesek hatástalanítani a 
bombáikat, mindjárt többet tudnánk. Ha. . . 

— Ha K brull ilyet tenne, hazardírozna, márpedig 
korántsem játékos típus — közölte Solo. — Hosszú utat 
tett meg idáig, semmi kedve hozzá, hogy csak úgy 
kizsuppolják. Talán nem látszik rajta, de ég a vágytól, 


hogy harcolhasson! 

— És ugyan ki ellen? — próbálkozott az őszülő 
férfi. 

Han az égre emelte tekintetét. Alkonyodott; a 
törmelékmező derengő vonással felezte a mennyboltot, 
ívén túl ezüstös fénnyel ragyogott egy apró hold. A 
telep kerítése mentén sorra gyúltak ki a reflektorok — a 
koréliai ösztönei azt súgták, akadnak infravörösek is. 

— Így nem jutunk előbbre — mondta leverten. — 
Bizonyos fokig minden megrendelőm érdekeit 
képviselnem kell, különösen olyan esetben, amikor 
gőzöm sincs, kitől várhatok költségtérítést. — Sóhajtott. 
— Ha úgy döntök, visszaviszem a cuccot a Gibbartra a 
belzagoriakkal együtt, két dolgot kockáztatok: a hajóm 
épségét, és a nyakamat. Birkatürelmű népség ez, a 
történtek után mégsem merek csalódást okozni nekik. 
Minden hidat felégettek maguk mögött, hogy itt 
lehessenek. — Kirrára sandított. — Szerintem hasznukat 
látnák, bármilyen balhéra készülnek is. 

— Amatőrök — mondta Grattan. — Nem maga 
mondta a legelején? 

— Csak annyit mondtam, hogy nem kimondott 
profik — emlékeztette Han. — Bizonyos dolgokhoz 
viszont jobban értenek, mint mi együttvéve. 

— Hetet közülük a munkadroidja tett 
harcképtelenné — sziszegte az őszülő férfi. — Egy 
közönséges robot! Ahová mi készülünk, bőven akadnak 
gépek, de náluk sokszorta veszélyesebb emberek is, 
akik... 

— Az én , közönséges" robotom magát is elkapta 
volna, Grattan, arra mérget vehet! Ami pedig a Császár 


rohamosztagosait és a Birodalmi Ürfegyvernem egyéb 
kiválóságait illeti: nem kell bemutatnia őket sem 
nekem, sem Köbrulléknak. Tudják, mire vállalkoztak. 
Milyen jogon tagadja meg tőlük az esélyt? 

— Az esélyt? — fakadt ki a felkelő parancsnok. — 
Miféle esélyről beszél, ember? 

— Mindenki maga döntsön arról, hol és hogyan 
érje a veszte — szögezte le Solo. — Mindez a szabad 
akarattal, az egyenlőséggel és más efféle értékekkel van 
összefüggésben. Ezért küzdenek, nemde? 

Az ősz férfi szóra nyitotta a száját, de Kirra 
megelőzte: 

— Úgy értsük, hogy maga is hisz az ügyben, 
kapitány? 

— A szabad akaratban feltétlenül — felelt Han 
óvatosan —, hiszen az a szabad vállalkozás 
nélkülözhetetlen feltételeinek egyike. De legalább ilyen 
nagy jelentőségű a fizetési fegyelem is. Érti ugye, mire 
gondolok? 

A lány elkomorult. Elnézett a koréliai válla felett, 
mintha valami különösen érdekeset fedezett volna fel 
az alacsony dombok között. 

— Értjük — mondta Grattan kurtán. — Kénytelen 
vagyok meghajolni az érvei előtt, Solo: magában egy 
alkotmányjogász veszett el. Lássuk a konténereket! 
Nem ártana sötétedésig befejezni a kirakodást. . . 

— Mitől tartasz? — kérdezte Kirra. 

— Kutász-droidoktól. Tucatnyi ólálkodik a 
közelben mostanság. — Az ősz férfi intésére néhány 
felkelő közelebb lépett, — Ha nincs kifogása ellene, 
kapitány. . . 


— Lazíthatsz, Csubi! — szólt akommunikátorba 
Han. — Felmegyünk. 

Ő haladt az élen, a nyomában Kirra, Prattan és á 
technikusok. A sort Kuka zárta, páncélján meg- 
megcsillant a reflektorfény. 

A két felkelő csoport találkozására a társalgóban 
került sor. Mi tagadás, a Falcon falai szívélyesebb 
szavakat is visszhangoztak már... 

— Üdvözlöm, K"brull. 

— Részünkről a szerencse. 

— Egyáltalán nem látjuk szívesen. 

— Ebben nem kételkedem. 

— A bombák...? 

— A feltételek. ..? 

Az ősz férfi segélykérően pillantott Kirrára, aztán 
megköszörülte a torkát. 

— Felfogásunk szerint a Premont mindenkié. 
Bárkinek jogában áll ideutazni, és az első adandó 
alkalommal tűzpárbajba keveredni, fogságba esni, 
netán hősi halált halni — maguk sem kivételek. Solo 
kapitány kifejtette, hogy nincs szándékukban 
visszafordulni. A potenciálisan értékes rakomány, no 
meg a békesség érdekében felajánlom az 
együttműködést. Bizonyos fenntartásokkal persze, 
amelyeket helyes volna látatlanban elfogadniuk. 

— Az engedelmességünkre számít? 

— Csak a belátásukra — ingatta fejét Grattan. — 
Összeszokott csapat a miénk, nem kevés időt szántunk 
az itteni akció előkészítésére. A sikerre csak akkor van 
esélyünk, ha ragaszkodunk az ütemezéshez, és nem 
követünk el meggondolatlanságot. Kezeskedik az 


emberetért? 

— Természetesen. 

— Vagyis a várakozások ellenére igenis akad 
közös vonásunk — mosolyodott el az őszülő férfi. Han 
ekkor kezdte rokonszenvesnek találni. — Ha másként 
lenne, máris csomagolhatnánk valamennyien. Jöjjön, 
K"brull, vegyük szemügyre azokat a nyavalyás 
konténereket! Ideje megtudnunk, maguknak vagy 
nekünk - esetleg a Birodalomnak kedvezett a 
szerencse... 

Nekiindultak. Ezúttal Csubakka állt a menet 
élére; Han lemaradt kissé, a lányéhoz igazította lépteit. 

— Alakul, nemde? 

Kirra pillantása talányos volt. Jól boldogult a 
koréliai érveivel, stílusával azonban láthatólag 
nehezebben barátkozott meg. Lassan bólintott. 

— Voltaképp köszönettel tartozom magának — 
mondta. — Az életét kockáztatta értem odafent, és 
kockázatot vállalt a kedvemért idelent is, mikor 
elvállalta a közvetítő szerepét. — Halványan 
elmosolyodott. — Meg sem fordult a fejében, hogy 
becsaphatom? 

— Ami azt illeti — felelte homlokráncolva Han —, 
megfordult. De amint megláttam Grattant meg a 
többieket... — A megfelelő kifejezést kereste. — 
Annyira forradalmárok valamennyien, hogy ócskavas 
legyen a távkutász neve, ami jámbor vállalkozóknak 
nézi őket! 

— A birodalmiak szerencsére nem ilyen jó 
megfigyelők, Solo — mosolyodott el megint a lány. — 
Elképzelhető persze az is, hogy az emberismeretük 


hagy maga után némi kívánnivalót. . . 

A koréliai kedvtelve fontolgatta az utolsó pár 
szót, aztán, mert megtanulta félni a heves érzelmeket, 
megkérdezte: 

— Miben mesterkednek itt a birodalmiak? 

Kirra tétovázott, aztán mégis válaszolt: 

— Biztosat senki nem tud. Ha érdeklik a részletek, 
Grattan nyilván... 

— Ugyan már! — Han a lányra villantotta híres- 
hírhedt mosolyát. — Bízzon bennem, oké? 

— Ez nem elsősorban bizalmi kérdés — ingatta 
fejét Kirra. — Valóban nem tudjuk biztosan, milyen 
kísérleteket folytat a Birodalom a Premont felszíne 
alatt. A kémjelentések ellentmondásosak — alighanem 
szándékosan azok. A legvalószínűbb mégis az, hogy 
valami új fegyverről van szó... — Körülpillantott. — 
Állítólag egy óriás harcállomás épül valahol a 
galaxisban, Solo. A munkálatokat Tarkin nagymoff, az 
Utapau Szektor főkormányzója irányítja, a Császár 
sötét lovagrendjének egy tagjával az oldalán. Hallott 
már Szith lordjairól, ugye? 

— Ezt-azt — mormolta Han kedvetlenül. Nem 
szenvedhette a titokzatos erőkről szóló 
mendemondákat, a fénykarddal vagdalkozó őrülteket — 
az Utapau Szektor említése pedig mélységes undorral 
töltötte el. — Ők pénzelik a bulit? 

— Nem ők - sóhajtotta a lány —, hanem a Tagge- 
család. 

A koréliai tanácstalannak látszott. 

— Róluk is hallanom illett volna? 

— Kétlem. Legyen elég annyi, hogy tehetős és 


befolyásos klánról van szó, melynek feje magától a 
Császártól kapta bárói címét. A nagytiszteletű Orman 
Tagge! Fiainak legtöbbje a birodalmi flottánál szolgál, 
egyikük Tarkin nagymoff tábornoki karának tagja. 

— Szerencsés flótás. 

— Az, az — bólogatott türelmét vesztve a lány. — 
Ami viszont még fontosabb: a Tagge-birtok határát a 
Premonttól alig néhány fényév választja el. Minden 
amellett szól, hogy ezt a világot — jó pár hasonlóval 
együtt — a báró és övéi mindenestől a magukénak 
tekintik. . . 

— Lelkük rajta! 

— .. kihasználják. . . — folytatta Kirra. 

— Megesik az ilyesmi. 

— ...és ha érdekeik úgy kívánják, el is pusztítják — 
fejezte be a lány. — A hírek szerint az új harcállomást 
egész bolygók elpusztítására akarják alkalmassá tenni. — 
Szembefordult a koréliaival. — Tud-e megfelelőbb 
kísérleti terepet egy galaxisszéli, vén és elhagyatott 
világnál, kapitány? 

Han komolyan megdöbbent. 

— Egész bolygók...? — Hirtelen — maga sem tudta, 
miért — a hosszú útról megtért, fura nomádokra 
gondolt, akik minden bizonnyal szintén talajt értek már 
valahol a messzeségben. — De hiszen... 

— Pedig jól hallotta. Ezt a gaztettet kell bármi 
áron megakadályoznunk. Ha képesek leszünk 
együttműködni az újonnan jöttekkel, talán még... 

A raktér felől hallatszó lárma a torkára 
forrasztotta a szót. Csakhamar kivágódott a szemközti 
ajtó, futva jött Csubakka, a sarkában Grattan. 


Feldúltnak látszottak mindketten. A vuki máris 
odabömbölte a vészterhes hírt a maga darabos nyelvén. 
— Hogyhogy nem tudja hatástalanítani? — 

értetlenkedett Han. — Hiszen ő helyezte el őket, nemde? 

Csubakka biztosította arról, hogy a fordulat 
K"brull számára is ugyanilyen meglepő. Mi több. . . 

— Mi az, hogy FELROBBANHAT? - kiáltotta 
Solo. Vállon ragadta a belzagoriak egyikét, aki Grattant 
félretaszítva már a kijárat felé igyekezett. — Mi folyik 
odabent, átkozott amatőrök!? 

A kékbőrű technikus meglepő erővel 
kiszabadította magát, s már ott sem volt. Solo 
megperdült a sarkán — az első menekülő nyomában ott 
tülekedtek a többiek. 

— Köbrull! 

Mintha fényesre lakkozott maszk rejtette volna a 
belzagori parancsnok arcát — ám hasonló helyzetben 
egy vörös vérű ember még jobban megizzadt volna. 

— Kapitány. ..! 

— Mit művel a hajómmal, maga pokolfajzat?! 

— Solo kapitány, biztosíthatom... 

— Kifelé! — bömbölte valaki. — A töltetek 
aktivizálódtak! Perceken belül robban az egész! 

Csubakka gyászos hördüléseit a Falcon 
vészjelzőinek berregése harsogta túl: a buzgó 
technikusok egyikének sikerült működésbe hoznia a 
belső oltórendszert. Pillanatokon belül bőrig áztak 
valamennyien; Kuka alig tudott megállni a lábán, két 
karját minduntalan maga elé tartva igyekezett 
szavatolni Kék Max biztonságát. 

Grattan vállon ragadta Solót. 


ererr 


nem tehetünk... ! 

— Eresszen! 

Odakint a szürkületben ekkor bömböltek fel a 
szirénák. 

Han bal karja mozdulatlanná vált a levegőben. Az 
őszülő férfi ajka lefelé görbült — mintha jó ideje 
számított volna efféle fordulatra. 

— Ha egy üzlet beindul. .. — mormolta, aztán 
Kirrára villant a tekintete. — Kifelé, kölyök! Szedd 
össze az embereket, és vezesd őket minél távolabb a 
géptől! A robbanás után a tárnák bejáratánál 
találkozunk! 

A koréliai szédült. Ez egyszer úgy érezte, 
mindennek vége. Pedig milyen sima ügynek látszott! 

— A Birodalom. ..? 

Az őszülő férfi féloldalas mosolyába némi 
keserűség vegyült. 

— Telitalálat, Solo! Magának, a belzagoriaknak, 
vagy a jó ég tudja kinek hála, ezúttal biztosra mennek. 
Harcolnunk kell! 


Az ember, ha egyetlen vagyontárgyának, élete 
értelmének pusztulására számít, ráadásul az életéért fut, 
nemigen gondolkodik. Az érzékektől az ösztönök 
veszik át az irányítást, s nemritkán észlelnek olyasmit 
is, ami normális körülmények közt mindenki elől rejtve 
maradna. . . 

Han Solo rohant. Látta, hogy a halálra ítélt 
Falcon rámpája körül energiasugarak pásztázzák a 
köves talajt. Látta, hogy Csubakka Kirrával együtt 


holmi munkagép felé tart, és csodával határos módon el 
is éri. Látta, hogy Grattan sebzetten hanyatlik le a hajó 
egyik támlába mellett, azután újra a fegyvere után kap, 
és tüzet nyit a barakkok közül előszáguldó 
terepsiklókra. Társai sem vesztegették az időt: az egyik 
túlzsúfolt jármű nyomban lángba borult, 
irányíthatatlanná vált és egy kőrakásnak ütközött — 
fehér páncélzatú alakok zuhantak belőle a megperzselt 
homokra. 

— Balra! — kiáltotta valaki. — Balra! 

Han lebukott, egy csőrakás mögé hemperedett, 
jobb hüvelykujjával felkattintotta pisztolya célvezető 
sugarát. Alig tíz lépésnyire távolodott el a Falcontól, 
amikor feltűnt neki valami. 

A homlokát ráncolta, és. mellbe lőtte azt a 
rohamosztagost, aki sérült légirobogójáról leugorva a 
támláb mögé húzódó Grattant igyekezett leteríteni. 
Hunyorgott, ahogy odaintett az őszülő vezérnek: futás! 

És megint meglátta azt a valamit. 

A Millennium Falcon belsejéből kiszüremlő fény 
körében egy árnyalak guggolt, és lázasan dolgozott. Az 
átható szagú oltófolyadék patakokban csorgott, lefelé a 
rámpán, a belső vészjelzők azonban elhallgattak már. 
Kigyúltak ellenben a felszállófények, amelyek 
rendszerint a rámpa felhúzása, a nyílások lezárása után 
léptek működésbe. Most meg... 

Han visszahúzódott a csövek mögé. Épp 
idejében: egy nagy energiájú sugár villant feléje az 
őrtornyok egyikéből, s alig egy arasszal a feje felett 
égetett lyukat a szívós plasztacélba. Szikrák záporoztak 
a koréliaira, aki megkésve bár, de felismerte a 


helyzetet: 

— Grattan! El onnét! 

Az őszülő férfi féltérdre emelkedett, hogy 
megiramodjék, mikor újabb találat érte — az 
energianyaláb ezúttal bal lábát fúrta keresztül, és a 
felázott földre taszította. 

Solo mellében jeges hullámként áradt szét a 
harag. 

— Csubi! — bömbölte, remélve, hogy lapuló 
elsőtisztje meghallja valahogy az általános 
hangzavarban. — Lesipuskás kilenc-kettő-kilencnél! 

A vukik nem csupán nagy testi erejükről, kitűnő 
fülükről és biztos kezükről is nevezetesek: pár pillanat 
múltán felkar vastagságú lézernyílvessző vágódott az 
örtoronyba, és örökre elhallgattatta a birodalmi 
orvlövészt. 

Han két ugrással Grattan mellett termett. 

— Ó, hogy az a... 

Vérzéssel nem kellett bajlódnia, mással viszont 
annál inkább: saját hajója rámpája felől nyitottak tüzet 
rá, amint lehajolt, hogy odébb húzza a sebesültet. Az 
őszülő férfi résnyire szűkült szemeiben ott izzott a 
fájdalom. 

— Tűnjön el, Solo! Nekem befellegzett. 

— Unja a dolgot, mi? Meg tudom érteni. . . — 
sziszegte a koréliai a támláb fedezékébe húzódva. Egy 
célt tévesztett lövés koromcsíkot hagyott a feje felett a 
Falcon páncélzatán. — Ha a robbanásra vár, 
fellélegezhet: valaki csúnyán átvert bennünket, a hajót 
nem fenyegeti veszély. Odabent lapul persze az a 
mocsok, és... — Villámgyors mozdulattal célzott, lőtt — 


egy légirobogó, nyergében élettelen utasával falnak 
rohant a csőrakás túloldalán. — ...és igyekszik mielőbb 
odébbállni. Úgy fest, mégis hoztunk valami 
használhatót azokban a konténerekben, mert ahogy 
elnézem, a császári véderő felét a nyakunkra küldték 
miatta! 

— Miért csinálja ezt? — ámuldozott Grattan. — 
Miért? 

— Megmondhatom, de még két perc, és meg is 
látja! — füstölgött Han. — A paklihoz kevert birodalmi 
ügynök mindjárt meglép a hajómmal, ember! Az is 
rosszul érint, ha valahol azonosítják — hát még ha 
csavarjaira szedik, ahogy ezek szokták! Azt képzeli, 
nem ismerem őket? — Feltérdelt, hogy körülnézzen. — 
Várjon meg itt! 

— Nyugodt lehet — suttogta az őszülő férfi. — Meg 
se moccanok... 

A koréliai kipattant fedezékéből, és rekedt harci 
kiáltással a rámpa felé iramodott, ahol... 

Ahol egy két és fél méter magas, talpig kozmikus 
páncélba öltözött alakkal nézett farkasszemet. 

Hannak menten elfúlt a hangja. Ráébredt, mivel 
áll szemben, és amint a páncélos alak felemelte balját, 
hogy tízcsövű mini rakétavetőjét ellenfelére irányozza, 
oldalt ugrott. 

Az apró rakéták halált hozó fellege a válla felett 
zúgott el, és egy másik őrtornyot talált telibe. Égő 
deszkatörmelék záporozott a kerítésen átgázolt 
rohamosztagosokra, akik — a felkelők példájából okulva 
— a barakkok közt kerestek menedéket, hogy bevárják 
az erősítést. 


— Lépegetők! — kiáltotta valaki. — Lépegetők! 

Solo nagyra értékelte a figyelmeztetést, de épp 
elég gondja akadt az úrgárdista-páncélzatot viselő 
ügynökkel. Átfordult a vállán, két lövést adott le a 
füstüveg arclemezre, majd, anélkül, hogy az eredményt 
szemügyre vette volna, egy földhányás mögé vetődött. 
Az ügynök fehéren izzó plazmagolyóbist röpített utána, 
aztán lassan, szinte tétován Grattan felé fordult. 

— Hé! — bömbölte Han, és megint rálőtt a 
monstrumra. — Ide, te rohadék! Ide! 

A robotszerű figura árnyékából most egy második 
alak bukkant elő. A premonti bányászok öltözékét 
viselte, vállait és mellét azonban élénk színű, 
energiafogó zeke védte. A sebesülthöz oldalazott, 
felnyalábolta, és a Falcon rámpája felé iramodott vele. 
Az ürgárdista lassan körbefordult, és pontatlan, de 
elemi erejű zárótűzzel fedezte mozgékonyabb társát. 

Solo állított valamit kézifegyvere energiaszintjén, 
fogcsikorgatva célzott, és szétolvasztotta az áruló jobb 
térdét. A fickó lehanyatlott. Az űrgárdista 
meggyorsította lépteit, egyenesen átgázolt rajta. 
Fogókarjával durván megragadta, s rongycsomóként a 
fedélzetre vonszolta Grattant. A rámpa felemelkedett, a 
teherhajó hajtóművei számumot kavartak — Han pedig 
keserű szájízzel rádöbbent, hogy elveszítette a játszmát. 

Valamennyit. 

Kétlábú járór-lépegető közeledett feléje a 
romokon át. Súlyos léptei megremegtették a földet, 
kémlelőablakai éjfekete szörnyszemekként ragyogtak, 
fedélzeti sugárvetői fókuszukban tartották a lassan 
felegyenesedő koréliait. 


— Játszani akarsz? — zihálta Han nekikeseredve. — 
Hát legyen: játszadozzunk! 

És célzásra emelte pisztolyát. 

A lépegető azonban nem lőtt. Személyzete 
mintha meghökkent volna. Az iromba gép tett egy 
lépést hátrafelé — majd még egyet. Han fülsértő robajt 
hallott a háta mögül: tulajdon hajója startolt vagyont 
(netán annál is többet) érő rakományával. 

— Gyerünk már! — kiáltotta hatalmas ellenfelének 
a koréliai. — Harcolj! 

A harci gép szervomotorjai felzúgtak, a fülke 
negyedfordulatot tett, fedélzeti fegyverei kétségbeesve 
keresték a célt — az azonban fürgébbnek bizonyult, és 
máris ráakadt a lépegetőre. 

Kurtán lendült, pusztító erővel zúdult alá egy 
öttonnás ököl, és a birodalmi hadsereg büszkesége 
megroggyant bokszoló módján tántorodott hátra. 
Középstabilizátora — a sugárvetőkkel és a tartalék 
üzemanyagtartállyal együtt — ócskavasként zuhant a 
homokra. Nyomában forró olaj freccsent, szikrák 
záporoztak. 

Csubakka diadalittas üvöltése dübörgött végig a 
táboron — egy húsztonnás, kvázi-intelligens markoló 
nyitott vezetőfülkéjéből. 

— Vissza, kapitány! — kiáltott le Kirra. — 
Megsorozzuk az átkozottat! 

A birodalmi jármű kitérő manőverekkel 
próbálkozott, majd alattomosan a lánctalpas felé lódult, 
hogy szétmorzsolja védtelen irányítóit. Csubi 
kegyetlenül precíz gépi balhoroggal felelt, majd 
működésbe hozott két kisebb kotrókart, és szabályosan 


kisöpörte velük a lépegető lábait. 

A harci gép nagyot zuhant, eresztékeiből fekete 
füst csapott fel, ahogy motorjai besültek. Két kormos 
alak kapaszkodott ki az össze-vissza görbült lemezek 
közül, és iramodott vissza a császári állások felé, ahol 
fehér fém csillant a Premont holdjainak fényében. 

Solo rezzenetlen arccal figyelte őket, ahogy 
leengedte fegyverét. Amazok szerencsések: van hová 
menekülniük. 

Nem úgy, mint neki és Csubakkának. . . 


A támadást túlélt felkelők az éjszaka harmadik 
órájának végére gyűltek össze a tárnák bejáratánál. 
Kormosak voltak és halálra szántak — bár a birodalmi 
roham lendületét megtörték, súlyos veszteségeket 
kellett elszenvedniük. Grattan félszáz emberéből magát 
a parancsnokot leszámítva huszonketten vesztek oda, 
sokan megsebesültek. K"brull egysége szerencsésebb 
volt, vagy csak jobb pozíciót választott: négy halottal és 
egy könnyebb sebesülttel zárták a mérleget. A vezetést 
Kirra vette át — személye mindkét fél számára 
megfelelő biztosítékot jelentett a nézeteltérések 
kiküszöbölésére. 

— Nézzük akkor — kezdte fáradtan a lány. — 
Hányadán állunk, kapitány? 

Solo, akit hajója elvesztésén túl Grattan sorsa 15 
nyugtalanított, nagyot nyelt, és megvonta vállát. 

— Induljunk ki abból, hogy akik mostanra nem 
értek ide, elestek. Hülyén fog hangzani, de voltaképp 
nem szerepeltünk rosszul: ha lassabban kapcsolunk, ha 
a maga , földmérői" és , bányászai" nem ilyen 


felkészült katonák, és ha Csubi nem boldogul azonnal a 
talajgyaluval, hírmondó se marad belőlünk az első 
percek után. Ahogy meg tudtam ítélni, kétszáznál is 
több gyalogost — köztük két szakasz rohamosztagost —, 
egy tucat légirobogót és öt járörlépegetőt küldtek 
ellenünk: egyes bolygókon ez meghaladja a birodalmi 
helyőrség teljes létszámát. — Végighordozta tekintetét 
az elcsigázott embereken. — A csapatszállító járművek 
zömét megsemmisítettük vagy mozgásképtelenné 
tettük. Végeztünk három lépegetővel, megrongáltunk 
egyet, az ötödik sorsa bizonytalan, de mert mindeddig 
nem próbálkozott áttöréssel, valószínű, hogy szintén 
gondokkal küzd. A birodalmiak délkelet felől törtek át 
a kerítésen, behatoltak a raktárépületek közé, beásták 
magukat a barakkok vonalában, itt és itt, meg itt. . . — 
Patthelyzet alakult ki, és hajnalig aligha változik bármi 
Is: az őrök kivételével kifújhatjuk magunkat. 

— Mire számít hajnal után? — érdeklődött a 
felkelők egyike. 

— Bombatámadásra — felelte Han prózaian. — Ha 
a Tagge-klán magánhadserege rendelkezik 
lépegetőkkel, feltételezhetjük, hogy légköri harci 
gépeik, sőt, talán TIE vadászaik is akadnak. 
Napfelkeltekor visszavonják majd a gyalogos 
egységeket, és bombázni kezdenek — ajánlatos volna 
addigra minél messzebbre, vagy mélyebbre kerülnünk 
innét. Felteszem — pillantott körül bizakodva —, jóelőre 
gondoskodtak vészkijáratokról. . . 

— Természetesen — sóhajtott Kirra. — A bökkenő 
csak az, hogy az áruló, akinek sikerült odébbállnia, 


elvben ismerheti valamennyit. 

— Kétlem, hogy a birodalmiaknak van elég 
emberük az összes nyílás őrzésére — legyintett a 
koréliai. — Inkább arra lennék kíváncsi, mit tud még az 
a fickó. 

— Sokat aligha — mormolta K"brull. — Fáj 
kimondanom, de minden valószínűség szerint közénk 
tartozott. 

A lány halványan elmosolyodott. 

— Ennyit a közös vonásokról... A tények azt 
bizonyítják, hogy egyik csoport belső ellenőrzése sem 
mondható tökéletesnek. 

— Mi van azzal az alakkal, akit a kapitány 
leterített? — kérdezte az egyik fegyveres. 

— Többet már nem árthat nekünk -— sietett 
biztosítani Solo. Hogy pontosan miért, arról nem 
mondott bővebbet. Épp elegen látták Csubakkát, aki 
gépét a lépegető kiütése után a Falcon hült helye felé 
kormányozta. . . 

A vuki most vérfagyasztó hördüléssel adott 
nyomatékot az elhangzottaknak. Igazán remek munkát 
végzett az özönvíz előtti markolóval: mielőtt 
üzemanyaga kifogyott, a földre küldött még két 
birodalmi járőrt, és magára vonta a rohamosztagosok 
tüzét, míg a szétszórt felkelő egységek visszahúzódtak. 
Hőstetteinek eszköze jelenleg kiégve feketéllett a 
barakkokkal szemközti térségen — egyszer s 
mindenkorra befejezte útját. 

Kirra bal tenyerébe támasztotta állát, kifújta 
homlokából a rakoncátlan hajtincseket. 

— A két ügynök nyilván egymástól függetlenül 


dolgozott — tűnődött fennhangon. — A vakvéletlen 
műve, hogy útjuk keresztezte egymást itt a Premonton. 
Egyeztetni biztosan nem maradt idejük. Az egyik — 
alighanem a belzagori — elbabrált az időzített bombák 
gyújtószerkezetével, hogy a hajót megszerezve időt 
nyerjen. A másik ezt az alkalmat használta ki, és az 
általános zűrzavarban rádióüzenetet küldött a klán 
egységeinek. Arra már nem volt alkalma, hogy 
megfelelőképp felszerelje magát a konténereinkből. . . 

— És ez a mulasztás a vesztét okozta — fejezte be 
Han nem minden irónia nélkül. — Ez mind szép. A 
páncélos, aki elmenekült, szinte semmit nem tud 
Grattan csoportjának itteni előkészületeiről — pazar. De 
mi a helyzet magával a parancsnokkal? 

Csend támadt, szégyenteljes csend. Erről az 
apróságról valamennyien megfeledkeztek. 

— Grattan életben van — folytatta a koréliai. — 
Súlyos sebeket kapott, de akármi legyek, ha talpra nem 
állítják. Ha másért nem, hát azért, hogy használhassák 
rajta az elmeszondát. Egykettőre megtudhatnak tőle 
mindent, amire kíváncsiak. Akkor aztán késő lesz új 
terveket kovácsolni, vagy megpróbálni végrehajtani a 
régit! Ha rám hallgatnak, elhagyjuk a bolygót, amilyen 
gyorsan csak lehet! 

— És mivel, ha szabad kérdeznem? — emelte fel 
hangját Kirra. — Még mindig vagy ötvenen szorongunk 
itt, kapitány, és mint bizonyára sejti, nem bővelkedünk 
megfelelő űrjárművekben. Hogy egészen pontos 
legyek, egyetlen hajót sem mertünk itt tartani, nehogy 
felszítsuk a birodalmiak gyanúját. . . 

— Ami mellesleg jó rég bizonyosság volt — 


jegyezte meg Solo epésen. — Amúgy szabad kérdeznie, 
milyen hajóval fogunk repülni. 

— Csak nem...? 

— De igen, hölgyem... — A koréliai ádázul 
mosolygott. — Érdekközösségünk elmélyült kissé az 
este folyamán. Fátylat rá, hogy egész kis vagyonnal 
tartoznak nekem — cserébe elvárom, hogy érdekeimet, 
mely egyébként mindannyiunk érdeke, messzemenően 
figyelembe vegyék! — A vukira sandított, aki 
egyetértése jeleként hevesen bólogatott. — Vissza kell 
szereznünk a Millennium Falcont. 

Kirra súlyos sóhajjal dőlt hátra ültében. Sokkal 
törődöttebbnek, sokkal kimerültebbnek látszott 
egyszeriben. A fegyveres férfiak és nők összenéztek, 
némelyikük máris szedte a holmiját. 

— Esküdni mertem volna rá, hogy ilyesmivel 
hozakodik elő, Solo — mondta a lány. — Bármit 
megtesz, bármire kész azért a hajóért, ugye? — Felállt és 
leporolta zubbonyát. — Tegyük fel, hogy meghajlunk az 
érvei előtt! Ha igent mondunk, már csak néhány apró 
részlet hibádzik. Meg kell találnunk azt a birodalmi 
támaszpontot, amit évek óta hiába keresünk. Be kell 
jutnunk — méghozzá a remélt fegyverek és felszerelés 
híján, megfogyatkozott létszámban, a felkészült és éber 
őrség orra előtt, ráadásul Grattan nélkül... Túl sok a 
jóból, nem találja. ..? 

Han is felemelkedett. Intett a munkadroidnak, 
átvette tőle a nagy teljesítményű infratávcsövet, melyet 
egy elesett robogós járőr nyeregtáskájából 
zsákmányoltak. Csubakka már ott állt az oldalán. A 
koréliai végigpásztázott a birodalmi katonák állásain, 


aztán feljebb emelte a készüléket, és elgyönyörködött a 
csillagok fátyolos ragyogásában — az otthon fényeit 
nézi ilyen vágyódva az ember. 

— Csak semmi aggodalom! — jelentette ki 
elszántan. — Van egy tervem... 


Ötödik fejezet 


A tiszt, aki a kéreg alatti világ urának feltétlen 
bizalmát élvezte, nem aludt, éberen várta a hajnalt. A 
teljesség kedvéért megjegyzésre kívánkozik, hogy nem 
aludt sosem — mindazok, akik ismerték (azaz inkább 
ismerni vélték), persze másként gondolták, ám ez mit 
sem számított. A tiszt egy sor szempontból ideális 
katona volt; azt, hogy mégis itt, nem pedig a Birodalom 
szívében, vagy épp a lázas iramban épülő 
Halálcsillagon teljesített szolgálatot, merőben 
szubjektív szempontok indokolták: az uralkodó, aki 
valaha — emberként — Palpatine-nak nevezte magát, ki 
nem állhatta a felemásokat — egyetlenegyet kivéve. 

Felemásnak lenni a tiszt szemszögéből megint 
mást, különbözőséget, felsőbbrendűséget jelentett. 
Kevesen jutottak oly magasra a hozzá hasonlóak közül, 
mint ő. Fekete egyenruhájának arany sújtásai, sötét 
szemének villanásai tekintélyt parancsoltak, 
óvatosságra intettek. Így akarta. Olykor fárasztotta ez 
az alakoskodás: szemei normális körülmények közt 
éppoly élettelenek voltak, mint a kövek, mint a világ, 
melynek földjét visszatérése óta tapodta. 

A tény, hogy technikai értelemben hősi halott (s 
persze a Császári Acélsas Érdemérem birtokosa), majd" 


mindenkit elriasztott a közeléből, szenvedni azonban 
nem szenvedett. A lény, mely parancsaival értelmet 
adott új életének, valamiképp saját teljességének 
részévé tette: egyek voltak, akár a kar, és a lecsapni 
készülő, vaskemény ököl. 

A hibátlanul feszülő uniformis mellrészére 
baloldalt erősített platinacsíkon a Valance név állt — de 
persze ez sem bírt többé valódi jelentőséggel. 

A tiszt órák óta állt mozdulatlanul a 
rohamosztagosok emelte sánc mögött, és a pirkadatra 
várt. Szilíciumcellákkal megerősített, poliszövet 
izmokat, mesterséges szerveket irányító agyában 
emberi mérték szerint villámsebesen cikáztak az 
ingerek. Kérdések és feleletek óceánja. Benyomások 
özöne. Látása és hallása sokkal kifinomultabb volt 
holmi közönséges halandóénál — az lehetett volna a 
szaglása is, ám erre beállítói nem szenteltek külön 
figyelmet. A szimata ellen senkinek nem lehetett 
kifogása: messziről megérezte a rendellenességet, a 
veszélyt, akár a legveszedelmesebb ragadozók. A 
vadászszenvedély ellenben rég kiveszett belőle: amit 
tett, puszta kötelességtudatból tette; nem kért, és nem is 
várt többé semmit életétől. 

— Nagy a csend odaát, uram — jegyezte meg a 
légirobogós járőrök rangidőse, egy huszonéves káplár. 
Kapitánya és hadnagya egyaránt odaveszett az 
alkonyatkor vívott küzdelemben. Saját infratávcsövét 
nyújtotta a feketébe öltözött tisztnek, azután észbe 
kapott, és tokjába csúsztatta ismét. — Semmi mozgás. 

A felemás őrnagy bólintott, de néma maradt: úgy 
érezte, minden ide kívánkozó szó elhangzott már. Nem 


törte le a kudarc, ahogyan nem lelkesítette volna a 
fényes győzelem sem. Urának és parancsolójának 
közönye rá is átragadt; érezte, a táborban történtek nem 
döntő jelentőségűek az események végkimenetele 
szempontjából. A bejegyzetlen teherhajó a jelentések 
szerint simán leszállt, biztonságban van a bázison. Most 
az elszigetelt, megosztott ellenségen a sor — nekik csak 
várniuk kell... 

Napkelte után két TIE vadász fedezete mellett 
légköri bombázók érkeztek. Földgejzír földgejzír után 
robbant a magasba ott, ahol nemrég a felkelők raktárai 
és barakkjai emelkedtek. Az akció alig öt percig tartott, 
de egy órába is beletelt, mire eloszlott a por. A császári 
egységek fokozott óvatossággal, három irányból 
közelítették meg a romokat. Nyomukban újabb járőr- 
lépegetők trappoltak. Utóbb, déltájban, munkagépeket, 
markolókat hoztak, hogy segítségükkel feltárják az 
ügynök jelentésében szereplő alagútrendszer bejáratát. 
A tűzszerészek sikerrel hatástalanítottak egy 
hátrahagyott aknát, másik négy azonban elkerülte a 
figyelmüket: a detonációk megrongálták a 
munkagépeket, mozgásképtelenné tettek két lépegetőt, 
jelentős károkat okozva felszerelésben, emberéletben 
egyaránt. 

A tiszt homlokráncolva bámult a távoli 
horizontra. 

A lázadóknak nyomuk veszett. 


Han Solo kénytelen volt elismerni: Grattan és 
csapata nem vesztegette idejét az elmúlt esztendőkben. 
Mikor Kirra meg a többiek tárnákat, alagutakat 


emlegettek, olyasféle rókalyukakra, szűk összekötő 
folyosókra, levegőtlen járatokra gondolt, melyekhez 
foghatók ezerszám akadnak a galaxisban — fellelhetők 
mindenütt, ahol konfliktusok dúlnak, elnyomók és 
elnyomottak élnek... A Premontra érkezett 
szabadságharcosok, kiképzésüknek és 
felszereltségüknek hála, sokkal nagyszabásúbb 
vállalkozásba kezdhettek. Először a táborhelyüket 
övező dombságot szőtték át meg át alagutakkal, azután, 
a császáriak tétlenségén felbátorodva, tovább és 
messzebb merészkedtek: raktárhelyiségeket, 
légkürtőket, óvóhelynek, sőt hangárnak beillő 
csarnokokat vágtak a vén bolygó kérgébe. Őshonos 
állatoktól, növényektől nemigen kellett tartaniok: a 
Premont evolúciója rég kijátszotta utolsó ütőkártyáit, s 
már csak a felszínen élőket boldogította minden 
viszontagságot kiálló, maradékra leső, apró 
életformákkal. Han, miután az első pár kilométert 
sikerrel maguk mögött hagyták ebben az emberkéz 
alkotta útvesztőben, arra gondolt, hogy talán még 
járműveknek is jutna hely idelent. 

Jutott. 

Akkortájt, amikor a távoli aknarobbanások 
megremegtették a földet, zárt ftémkapuhoz ért a csapat. 
Kirra, mintha a világ legtermészetesebb dolgát 
művelné, infra-távkapcsolót kotort elő, beütötte a 
megfelelő kódot a miniatűr billentyűzeten, s mikor 
felzúgtak a szervomotorok, elégedetten elmosolyodott. 

— Belzagori gyártmány. . . 

A plazmavágókkal elegyengetett talajon, 
viaszosvászon ponyvák alatt néhány célgép várakozott. 


Az Anthem II birodalmi fennhatóság alatt álló 
mangánbányáiból származott valamennyi. Solónak 
hirtelen eszébe jutott Lando Calrissian, a kor tán 
legpimaszabb svindlere, aki egy ideig ezekhez hasonló 
masinák értékesítéséből és visszalopásából élt. Ennek a 
szállítmánynak a jelek szerint sosem akadt többé a 
nyomára. 

— Beszállás! — sürgette a lány. — Jó okunk van 
feltételezni, hogy ellenfeleink előbb-utóbb eljutnak 
idáig; szeretnénk, ha csak a ponyvákat és a kiürült 
energiatelepeket találnák meg! 

K brull, aki két technikusa segítségével újabb 
csúf kelepce felállításán munkálkodott éppen, 
felpillantott. 

— Ha igényeink egyeztetésére előbb kerül sor, 
csúcsminőségű visszhangkioltó készülékekkel 
állhattunk volna szolgálatára, kisasszony! Az efféle 
járatok meglepő könnyedséggel észlelhetetlenné 
tehetők, ha nem... 

— Ha nem akad a bandában néhány kém, hogy 
még alaprajzot is készítsen róluk — legyintett Han, és 
felugrott a legközelebbi elektrotargoncára. Csubakka 
könnyedén, a Kék Maxot hordozó Kuka nagy üggyel- 
bajjal követte. — Lássuk a következő meglepetést! 

A targoncák alkotta karaván csakhamar 
felkerekedett, és egyre fokozódó sebességgel távolodott 
az összecsapás színhelyétől. Az út sokáig lejtett, majd — 
jó fél óra múltán — emelkedni kezdett. Solónak újabb 
harminc-egynéhány perc múltán az az érzése támadt, 
hogy már nem a felszín alatt, hanem valami hegy 
gyomrában járnak. A sziklafal repedésein 


borostyánszín ragyogás tört magának utat: lehetett a 
nap fénye, de akár a fura kristálytenyészetek egyikének 
izzása IS. 

— Lenyűgöző — mormolta a koréliai. — Már csak a 
láncra vert csontvázak, a leplekbe burkolódzó 
kísértetek meg a nyögések hiányoznak, szavamra. . .! 

Csubakka Jónak látta megjegyezni, hogy 
láncokról a közeljövőben említés se essék. 

Az izzás erősödött. A sziklatömbök mind 
töredezettebbekké váltak; a targoncák utasai előtt egy 
rég kiszáradt folyam völgyének lélegzetelállító 
panorámája tárult fel. A meredek kőfalakon csakugyan 
kristályok tenyésztek, szakasztott másai azoknak, 
melyek a Premont hírhedett törmelékmezejét alkották. 
Eleven fényben vibráltak, s ez láthatólag zavarba hozta 
kissé Grattan csoportjának megmaradt tagjait. 

— Mi a baj? — tudakolta K"brull. Mióta nem 
kellett takarékoskodnia az oxigénnel, bőrének kék 
árnyalata egészen elmélyült, akár társaié. A szabad 
légzés mindannyiuknak új élményt jelentett, 
életritmusuk némiképp felgyorsult. — Mi a baj már 
megint? 

— A kristályok. . . — suttogta Kirra. — Sosem láttuk 
őket ilyennek. . . azelőtt. Mintha. . . 

— Mintha felébredtek volna — segítette ki Han. 
Önkéntelenül a homlokához nyúlt, aztán a medálra, a 
Nomádok ajándékára tévedt a keze. — Nyilván 
megérezték, hogy nincsenek többé egyedül. 

— Ez elég... ostobán .hangzik — dünnyögte a 
karóvékony belzagori. — Színtisztán tudományos 
szempontból legalábbis. Ha nem láttam volna mindazt, 


ami a törmelékmezőben történt nemrég. . . 

— Csakhogy látta — sziszegte a lány. — Láttuk 
mindannyian, ahogyan látjuk ezt is. További 
bizonyítékokra vár? Villámokra és más effélére? Én 
inkább lemondanék róluk! 

Csubakka egyetértően horkantott. Ez volt az első 
eset, hogy maradéktalanul osztotta Kirra véleményét. 
Így volt ezzel maga Solo is. 

Kuka időközben megnyitotta mellpáncélját, hogy 
Kék Max is szemügyre vehesse a szokatlan tüneményt. 

— A kapitánynak minden bizonnyal igaza van — 
summázta megfigyeléseit a kis szerkezet. — Ezek a 
kristályok — ha ugyan tényleg azok - tekintélyes 
mennyiségű energia forrásai. Talán ez az a bizonyos 
, anyagban lakozó erő", amelyet a régi idők misztikusai 
Ashlának neveztek... 

— Én statikus gerjédesnek nevezem — tért vissza a 
realitás talajára a koréliai. Merőn bámulta a kis 
komputer mélyvörös fotoreceptorát. — Amire te 
gondolsz, az atomenergia, a természet önkifejezésének 
jóval lendületesebb formája! 

— Tévedésről szó sincs, uram — replikázott 
gyermeki hangján Max. — Az atomenergia és a hozzá 
hasonló paraerők más nevet kaptak az önök nagytudású 
elődeitől. Ez volt a Bogan, egyfajta negatív kisugárzás, 
mely rossz irányba befolyásolja az élő szervezetek 
sorsát. Mindabból kiindulva azonban, amit e világ 
egykori lakóiról, a Nomádokról tudunk, kétlem, hogy 
hatalmukat a Bogannak köszönhették. Tipikus AsAhla- 
lények... 

Csubakka e ponton megelégelte a bölcselkedést, 


és vérfagyasztót morrant. Kuka egy szempillantás alatt 
lezárta mellpáncélját. 

A talajgyaluk elegyengette ösvény végében újabb 
fémkapu tűnt fel. Han, a tapasztalatokból okulva, meg 
sem lepődött különösebben a mögötte megbúvó 
tárolóhelyiség méretei láttán. Megdöbbentették 
ellenben a ponyvák alól előkerülő szerkezetek. 

— Idesüss, Csubi! Akármi legyek, ha nem Incom 
ML-—-7-esekkel van dolgunk! — Elismerően hunyorított 
Kirrára. — Gratulálok, tábornoknő! Aki ezekből a 
modellekből egynél többet lop, már tényleg nem akárki. 
Szükségem lenne az orgazdája nevére és címére — 
beajánlanám egy igen előkelő klubba, ha nincs ellene 
kifogása! 

— Kérdezze őt magát! — nevetett a lány. — A Mon 
Calmaron megtalálja. 

— Kétéltűek előnyben... — Solo kedvtelve 
szemlélte a légkörrepülők áramvonalas testét. Ezekkel a 
gépekkel szinte bárhová eljuthatnak a Premont 
felszínén: jókora lépéssel kerültek közelebb a probléma 
megoldásához, vagyis a Millennium Falconhoz. — Mi a 
helyzet a fegyverzettel? 

— A szokásos lövegek menetirányban, rögzített 
talapzatú sugárvetők a tolóajtókban mindkét oldalon — 
mondta Kirra. — A helyi viszonyok ismeretében nem 
tűnik soknak, de be kellett érnünk ennyivel: a legfőbb 
szempont a gyors helyváltoztatás volt. 

— Akkor gyerünk, változtassunk helyet gyorsan! 
— javasolta. Han. Igazság szerint alig várta, hogy ismét 
a levegőbe emelkedhessen: a , szárazföldi" harcban 
furán kiszolgáltatottnak érezte magát. — A rejtekhely, 


ahová a legénység zömét elhelyezi, megfelelő? 

— Amennyire egy rejtekhely manapság megfelelő 
lehet — bólintott a lány. — Természeti képződményről 
lehet szó, melyet szakértők választottak ki térkép 
alapján, jóval különítményünk indulása előtt. Pontos 
koordinátáit kizárólag a csapatszállítók robotpilótái 
ismerik. Egyszerű, de hatékony óvintézkedés. Arra 
számítottunk, hogy a kísérleti üzem megsemmisítése 
után ott várjuk be az értünk küldött fregattot. . . — 
Eltűnődött. — Kérdés persze, sikerül-e lejutnia 
egyáltalán. Hisz a bolygót legalább egy birodalmi 
csillagromboló őrzi. 

— Az ember mindig tanul valami újat — ingatta 
fejét Han. — Jelen esetben a tanulság a következő: 
kiútról nem csak elméletben, gyakorlatban is 
gondoskodni illik. 

— Maga koréliai — mormolta a lány, miközben 
felkapaszkodott az egyik légkörrepülőbe. — Kalmárnak 
született; sosem fogja megérteni. Ez a háború nem 
logisztikai kérdés: itt többről van szó. 

— Minden háború logisztikai kérdés — közölte 
Han. — Pénz kell hozzá, és némi érdekeltség. . . — 
Megvárta, míg mindenki elfoglalja kijelölt helyét, 
azután megérintett néhány kapcsolót a műszerfalon. A 
gép testén remegés futott végig, a hajtóművek 
ébredeztek. — Amúgy, ha valóban az az érzéketlen 
tuskó volnék, akinek tart, miért csinálnám ezt az 
egészet? 

Másodpercekbe telt, mire Kirra megtalálta a 
hangját — erre még ő sem volt felkészülve. 


Lá ZAK AT A 


csak a mi segítségünkkel szerezhet vissza! Pénzért, 
amit tőlünk remél, meg amit a belzagoriak helyeztek 
letétbe, úgy félszáz fényévnyire innét! Maga... maga 
közönséges, cinikus kalandor! 

— Kalandor... — ízlelgette a szót Han. — Tetszik a 
csengése. — Azzal maximális teljesítményre kapcsolta a 
hajtóműveket, és hátraszólt: — Kapaszkodjanak! 

A hegy mélyében kialakított hangár rejtekajtaja 
épp csak annyi időre nyílt meg, hogy az öt gépből álló 
kötelék előzúghasson. Négy légkörrepülő tüstént 
északnak fordult, és talajközelben maradva igyekezett a 
későbbi találkahely felé. Kirra addig nézett utánuk, míg 
el nem tűntek az alacsony dombok hajlatai mögött — 
talajközeiben suhantak, hogy kicselezzék a birodalmi 
lokátorokat és járőröket —, aztán Solóhoz fordult. 

— Hát mi merre tartunk? 

A koréliai nem felelt. Noha titokban minél feljebb 
vágyott, tovább csökkentette magasságát — az 
eltávozott járművek pilótái legmerészebb 
pillanataikban sem próbálkoztak volna hasonlóval. 
Meredek sziklafalak villámlottak el az ML-7-es két 
oldalán. A folyóvölgy a felszínen folytatódott, sok száz 
kilométeres, cakkos hegként húzódott végig a Premont 
ábrázatán. Mélysége — ahogyan erről a menekülők 
meggyőződhettek — helyenként meghaladta a 
másfélezer métert, s szélességére sem lehetett panasz: 
egy szabvány ürkomp minden további nélkül 
megfordulhatott volna benne. Han Solónak persze esze 
ágában sem volt megfordulni. Épp ellenkezőleg: 
igyekezett minél lejjebb húzódni a kanyon biztos 
fedezékébe, múló bosszúságot okozva mindazoknak az 


életformáknak, melyek épp örökkévaló nyugalma miatt 
választották kihalásuk színhelyéül, a bolygó e zugát. 

Csubakka, aki szűkösnek találta ülését, egy 
darabig zsörtölődött, majd önállósította magát: a 
gumipadlóra kuporodott, onnét figyelte a műszereket. 
Már-már elzsongította a zöld fények, üres nyomkövető 
ernyők garmadája, amikor a szeme sarkából észrevett 
valamit. Nyomban megélénkült: borzongató üvöltéssel 
figyelmeztetett a veszélyre. 

Fém csillant a horizonton, ahogy az észlelt 
objektumok irányt változtattak. Mindeddig délnek 
repültek, vagyis aligha észlelték Kirra kötélékének 
négy távolodó egységét. Az ötödik, melyet a galaxis 
egyik legkiválóbb pilótája irányított, nem mondhatta 
magát ilyen szerencsésnek: elárulta a nyomában 
szállongó por uszálya, mely sebesen oszladozott ugyan, 
de nem elég sebesen. A kanyon árnyai közt vakító 
folttá olvadt össze a hajtóművek lángja — kóbor 
üstökösnek még mindig halovány, emberkéz alkotta 
járműnek túl merész. . . 

— Vigyázzon! — sikoltotta Kirra. 

A légköri vadászok raja, mely hajnaltájt, a 
bombázók bevetésével egyidőben kezdte szemleútját a 
pusztaság felett, rohanvást közeledett. A lendületes ívű 
vezérsíkokon hanyatt esett a napsugár, a fedélzeti 
fegyverek máris tüzet okádtak. 

Solo nem vesztegette az időt élcelődésre: a 
rendelkezésére álló helyet kihasználva igyekezett minél 
zavarosabb helyzetet teremteni az ellenség 
lőelemképzői számára. Ha átkai ez egyszer 
megfogannak, menten meghasad az ég pompás 


kupolája, a vadászrajt egészen a pokol fenekéig sodorja 
az éj zuhataga — de persze másként rendeltetett, és a 
birodalmi gépek csak jöttek, rendületlenül. 

— Oké, Csubi — dünnyögte a koréliai. — Lássuk, 
miből élünk — és főleg meddig! 

Az ML-7-es meglódult. Bármely harci gépet 
meghazudtoló, meredek fordulóval az ég felé lendült, 
akárha forgószél ragadta volna a magasba. Orrán 
félresiklott két zárólemez, mögüle két fegyvercső 
bukkant elő, s máris célt keresett. K"brull, aki az 
oldalajtóban rögzített két sugárágyú felé iparkodott, 
úgy zuhant a hevederek közé, mint akit hátba 
taszítottak. Kuka keményen tartotta magát: fémujjai 
ülésének kartámlájába mélyedtek. 

Csubakka súlya alatt nagyot roppant a túlterhelt 
fémszerkezet, a vukit azonban ez sem zavarta 
különösebben: azon volt, hogy mielőbb , kiélesítse" a 
gép fegyverrendszereit. Han mindeközben úgy 
manőverezett, hogy üldözői és a nap közé kerüljön. A 
húzás néhány pillanatnyi haladékot biztosított számára: 
a birodalmi vadászok lézerágyúi lényegesen jobbak 
voltak a pilóták szeme világát óvó polarizátoroknál. A 
második fordulóban K brullnak sikerült visszanyernie 
egyensúlyát. Kattantak a biztonsági hevederek csatjai; a 
rögzített talapzatú oldallöveg bevetésre készen firtatta 
az eget. 

— Hat-kilenc-öt — kiáltott hátra Han. — 
Mindenkinek, akit érint: itt jönnek megint! 

A gyorsjáratú vadászgépek ezúttal két hullámban, 
jobban célzott, s főként nagyobb energiájú lövésekkel 
rohamoztak. Nem csupán a koréliai rátermettségén, a 


szerencsén 15 múlt, hogy a menekülők nem vesztek oda 
nyomban — az emelkedő ív végpontjában pillanatokig 
kereszttűzben hánykolódtak, mígnem Solo gondolt egy 
merészet, és lefelé irányította a csapatszállítót. 

Zuhantak, mint a kő. A Premont porlepte felszíne 
hátborzongató élességgel rajzolódott ki odalent: a 
szurdokok, folyómedrek pocsék leszálló-, ám eszményi 
nyughelyet kínáltak... 

— Maga őrült! — sikoltotta Kirra. — Azt képzeli, 
űrhajót vezet? Itt halunk meg, ahányan csak vagyunk! 

— Imádnivaló, ahogy bókol az embernek — 
ráncolta homlokát a koréliai. — Szerencsére nem 
vagyok érzékeny természetű, úgyhogy megint szólok: 
kapaszkodjon! 

És ütközésig nyomta a TURBINA BE feliratú 
kapcsolót. 

Az ML-7-es tatján pokoltűz lobbant. A hirtelen 
gyorsulás kíméletlenül az ülésébe préselt minden 
teremtett és sorozatban gyártott lelket; a gép az ég felé 
szökkent megint. Kirra Mallowy elhomályosuló szemei 
előtt sötét foltok suhantak az ellenkező irányba: a 
birodalmi vadászgépek. Követni igyekeztek prédájukat, 
és a vadászat hevében későn ismerték fel szándékát. 

— Nézze csak — mormolta Han. — Egy pilóta 
számára nincs ennél különb próba! 

A legmélyebbre merészkedő birodalmi, aki vagy 
magasabb rangú, vagy csak buzgóbb, netán őrültebb 
volt társainál, egy másodpercet késlekedett saját 
utánégetőinek begyújtásával, és a talajnak csapódva 
felrobbant. Két másik szerencsésen elkerülte a folyvást 
terebélyesedő tűzgolyót, egy harmadik elveszett benne, 


és cseresznyevörösen izzó, ide-oda verődő roncsként 
került elő a túloldalon. Egy másik gép kényszerűségből 
alábukott a kanyonba, melyet az ML—-7-es 
kényszerűségből maga mögött hagyott. Pilótáját 
nyilván meglepte a siker, sőt, talán meg is részegítette 
kissé — akárhogyan is, nem ügyelt arra a kiálló sziklára, 
mely pályafutásának szégyenfoltja, egyben 
végállomása lett. . . 

— Hatból csak három érdemelte ki a haladó 
besorolást — állapította meg a koréliai. — Ez nem válik a 
Tagge-família dicsőségére. Mit szólnak majd a magas 
posztot betöltő rokonok? Mit szól majd a fényességes 
Csá... 

— Solo! 

Han mintaszerűen reagált: kiperdült balra, ily 
módon elkerülve a szemből támadó, őrjöngve tüzelő 
vezérgépet. K"brull is elérkezettnek látta a pillanatot, 
hogy ismét történelmet formáljon, és kurta, pontatlan 
sorozatokkal búcsúztatta. 

— Az orrlöveg működésképtelen — közölte a 
kiírásokat böngésző Kuka. — Vagy érintő találatot 
kaptunk valahol, vagy a járművet tervezték 
konzervatívabb manőverekre, uram! 

— Hárman még mindig a sarkunkban vannak, és 
nem tudhatjuk, hány társukat riadóztatták rádión — 
tódította a lány. — Hagyjuk végre az elegáns 
megoldásokat, Solo! Rázza le őket, és kész! 

Csubakka diszkrét horkantásokkal jelezte 
egyetértését. Részben önző indokok vezérelték: tartott 
tőle, hogy a következő fordulóban székestől 
hátrazuhan. 


A koréliai felsóhajtott. Pedig igyekezett, hogy 
bizonyítson valamit a felkelőknek. Ha mást nem, hát 
azt, hogy bármibe fog is az ember, nem árt, ha ő ért 
hozzá legjobban. 

— Megesik — kezdte Kirrára sandítva —, hogy 
bizonyos helyzetekben túlértékelem a jelentőségemet. 
Égek a vágytól, hogy valami hasznosat tegyek... — 
Felvillantotta jellegzetes mosolyát. — Oké. Hová 
vihetem? 

Mielőtt a lány méltóképp visszavághatott volna, 
Köbrull ismét tüzet nyitott a hátuk mögött. A vadászok 
válaszképp leadott lövéseinek némelyike szenes 
csíkokat hagyott a burkolaton. Ez végképp eldöntötte a 
kérdést. 

Solo teste megfeszült. Egy pillantás az 
üzemanyagmennyiség-kijelzőre: a tartalék épp 
elegendő lesz. Egy-egy gyors pillantás jobbra és balra: 
valamennyi létfontosságú berendezés üzemképes; 
ameddig a szem ellát, megnyugtató zöld fények 
izzanak. Ami pedig a pályaadatokat illeti. . . 

Lássuk csak... ! 

— K brull! — szólt határozottan. — Már épp eléggé 
rájuk ijesztett; egyelőre ne folytassa! Csatolja be magát 
ott hátul, és keresse meg az oxigénmaszkját! 

A belzagori vita nélkül engedelmeskedett. 
Gyorsan kapcsoltak a többiek is: Kukát kivéve 
valamennyien a beépített légzőkészülékek toldalékai 
után kaptak. Csubakka — esetében az óvintézkedés 
elméleti jellegű volt, hisz alapos borotválkozásnak 
kellett volna megelőznie — néhány adatot közölt 
Hannal. Nem sütött belőle a bizakodás. 


— Tudom, tudom - legyintett a koréliai. — Mire a 
fordulót befejezzük, mással is számolnunk kell, nem 
csak légkörrepülőkkel. Szerinted hány TIE vadászuk 
akad? 

A vuki erre már csak elkínzott nyögéssel felelt, és 
szinte belesüppedt megrokkant pilótaülésébe. 

Solo növelte a turbinák teljesítményét, és 
meredek ívben emelkedni kezdett. A körük befejeztével 
ismét támadó birodalmiak elvétették. Dühödten eredtek 
a nyomába — alighanem becsületbeli ügynek tekintették 
a dolgot. A koréliai most nem próbálkozott komplex 
kitérő manőverekkel; csupán annyit módosított olykor- 
olykor pályáján, hogy az ellenség lőelemképzői 
megzavarodjanak. Az első perc végén még így is 
megtörtént a baj. Kirra észlelte elsőként: 

— Rakéta! 

— És mindjárt három — dünnyögte Han a 
képernyőre sandítva. — Olybá tűnik, kissé 
felbosszantottuk őket. . . 

K"brull, aki komikus látványt nyújtott gumírozott 
hevederei közt, mintaszerűen reagált. Megragadta a 
tétlenül bólintgató fedélzeti löveget, eltávolította az 
áramköri egység fedőlapját, és lázas munkába kezdett. 
Alig néhány másodperc múltán már a fegyver 
rögzítőcsavarjait lazítgatta, majd a tolóajtón át 
kilódította az egészet. A csapatszállító belsejében 
hamar elcsendesedett a forgószél; értetlenkedő 
tekintetek villantak össze. 

— MI a... 

Csubakka elbődült, és a monitorokra mutatott. 

A pörögve zuhanó löveg váratlanul üstökössé 


változott. Vakító lángcsóvát húzva keresztezte a 
rakéták pályáját, s azok, mintegy varázsütésre, irányt 
változtattak: felé fordították élénksárgára mázolt 
orrukat. 

— Rövidzárlat. . . — zihálta K"brull. — Az 
energiatelepek ilyenkor. . . egyszerre leolvadnak, és a 
hőhatás... megzavarja. . . 

Az elsőként indított rakéta ért célba előbb: telibe 
találta és megsemmisítette az ML-7-es kis napként 
izzó, kósza fegyverállványát. A második, a betáplált 
parancsnak engedelmeskedve, a legforróbb pontot 
választotta, és a csapatszállító hajtóművei helyett a 
tűzgolyó szívébe vágódott. A harmadik rendíthetetlenül 
suhant tovább felfelé, s bizonyára véget vet a 
játszmának, ha... 

Ha üzemanyag-adagolója cserben nem hagyja. 

Az áramvonalas test megremegett, pályája 
végpontjában lebegni látszott, majd nyílegyenesen 
aláhullott. Messze lent friss kráter nyílt a Premont 
viharvert ábrázatán, s némi késéssel felhangzott a 
robbanás döreje is. 

— Kettő-egy — mormolta a koréliai. — Jó nálam 
egy kiadós költségelszámolásra, K"brull! Azt hiszem, 
kezdi érteni a játék lényegét. . .! 

Aztán csak az őrült száguldás mind feljebb és 
feljebb. Solo a műszereket figyelte — felesleges lett 
volna felpillantania, anélkül is tudta, hogy odakint mind 
mélyebb kék árnyalatú az égbolt, s hogy a vékonyodó 
gázrétegen át újra meg újra rájuk hunyorítanak a 
csillagok. 

— A magasság harminchárom-három — közölte 


Kuka, fém gúnyáját meghazudtoló fahangon. — 
Nyugtalanító közelségbe kerülünk a légkör határához, 
kapitány. 

A koréliai hallgatott. Úgy festett, hatalmába 
kerítette a tempó mámora. Egy bolygófelszínen világra 
jött, de űrben nevelkedett ember számára a legnagyobb 
iszonyat, ha kiszakítják éltető közegéből — vele pedig 
épp ez történt, mikor a felkelés árulói elragadták tőle a 
Falcont. Az atmoszférahatár két évtizeden át nem 
jelentett Han számára igazi végállomást; talán meg sem 
fordult a fejében, hogy egy kitörési kísérlet most 
mindannyiuk halálát jelentheti. . . 

— Kapitány! 

— Solo kapitány, uram... 

Csubakka dühödt bődüléssel utasította rendre a 
kishitűeket. A nyomkövető monitorokra mutatott, 
melyeken az üldöző vádászgépek látszottak — 
látszottak, de csak pillanatokig. Gyengébb motorjaik 
rendre mondták fel a szolgálatot, az utánégetők 
szánalmasan küszködtek a ritkás levegőben. A 
tápvezetékeket dérlepel borította el, az alacsony 
nyomás sorra vetette szét a vékonyabb csöveket, a 
kiömlő üzemanyag sötét fellegei elhomályosították a 
napot. Azután eljött a pillanat, amikor a nekidühödött 
pilóták egyike elkövette a klasszikus hibát, és a 
körülményeket figyelmen kívül hagyva megint lőni 
próbált. A lézertűz zöld villanását egy másik, sokkalta 
vakítóbb lobbanás követte: a diffúz üzemanyagfelhők 
lángra gyúltak, és egy szempillantás alatt elemésztették 
a vakmerőt. 

— A magasság harminckettő és csökken -— tartotta 


szükségesnek megjegyezni Kuka. — Zuhanunk... 

A dologból egyelőre semmit sem érzékeltek — 
talán azért, mert időközben a vadászok is megadták 
magukat a Premont vonzásának, és kődarabokként 
hullottak alá a biztos pusztulásba. Két pilóta sikerrel 
katapultált. Hogy ejtőernyőik kinyíltak-e vagy sem, 
Solo nem ellenőrizhette: fontosabb dolga akadt. A 
csapatszállító meredek ívű pályáján csak a turbináktól 
megtámogatott hajtóművek változtathattak volna, ám a 
hajtóművek némák voltak, a műszerfalon figyelmeztető 
fények jelezték a fogyatkozó nyomást. Sercegésen 
kívül más hang nem hallatszott; az egyik fali 
szerelvényből szikrák pattogtak. 

— A hőmérséklet növekszik — jelentette a 
munkadroid. — A burkolat forrósodik. Max nézete 
szerint. . . 

— Max nyugodtan kiszállhat — vetette oda Solo. — 
Találkozunk a Falcon rámpájánál holnap — esetleg 
sohanapján. 

Kuka a továbbiakban némán figyelte a kijelzőket, 
és nem fűzött kommentárt a dologhoz azután sem, hogy 
Han első kísérlete a hajtóművek begyújtására kudarccal 
végződött. 

— Csubi, szabályozd le a gravitációs kiegyenlítőt! 
— rendelkezett. — Szabályozz le mindent, az érzékelőket 
kivéve! Friss levegő nélkül még megleszünk egy 
darabig — motorok nélkül aligha. . . 

A vuki tette a dolgát. Ténykedése folytán némi 
energia áramlott a túlterhelt generátorokba, ám ennek 
dacára eredménytelen maradt a második begyújtási 
kísérlet is. A bolygó látóhatártól látóhatárig nyújtózó 


pusztasága, a birodalmi vadászok temetője 
hátborzongató tisztasággal rajzolódott ki a 
monitorokon. Fekete füstfátyol lebegett a szétszóródott 
roncsok felett. 

— Lehet, hogy nem sikerül — mondta Han 
egyszerűen. 

Bejelentését néma csend fogadta. A jelenlévők — 
belzagoriak és Grattan-féle felkelők vegyesen — nyilván 
úgy érezték, nincs sem okuk, sem joguk szemrehányást 
tenni neki. 

— Sajnálom, hogy belerángattuk a dologba, Solo 
— szólalt meg végül Kirra. — Maga rendes fickó, 
alighanem a legjobb pilóta, akivel valaha találkoztam, 
ráadásul... — Tétovázott. — . . ráadásul rokonszenves. 
Ragaszkodom hozzá, hogy ismerje a véleményemet, 
bármi történjék is! 

Csubakka kiegyenesítette derekát halkan ropogó 
ülésében, és odamorgott valamit a lánynak, ami talán az 
, Örvendtem a szerencsének" kashyyyki megfelelője 
lehetett. Akadt volna egy-egy keresetlen szava K brull 
és társai számára is, ezek azonban már kimondatlanok 
maradtak — Han ugyanis ezt a pillanatot választotta, 
hogy ismét — és minden bizonnyal utoljára — 
gyújtáspróbát tegyen. 

Száraz sercenés, azután... 

A hajtóművek feldübörögtek. 

A csapatszállító hossztengelye körül forogva, 
hihetetlen sebességgel száguldott végig az egyik 
kanyon pereme mentén, alá is bukott a mélybe — ám a 
szerencsétlenül járt császári vadásszal ellentétben 
csakhamar előbukkant onnét. Teljes szárnyfelületét 


kiengedve lassított, segítségül hívta majd leoldotta 
fékezőernyőit, melyek piros-fehér csíkos medúzák 
gyanánt vitorláztak tovább az élénk széllel. 

Mihelyt egyenesbe kerültek, Han kifújta 
tüdejéből a levegőt. Előbb a lányra pillantott, azután a 
feltűnően hallgatag Kukára — s mert helyzetértékelést 
hiába várt tőlük, maga jelentette ki: 

— Magasság normál, üzemanyag-tartalék 
kielégítő. A repülés közben felmerült 
kellemetlenségekért szíves elnézésüket kérem. A 
személyem iránt kinyilvánított bizalom — egyenest 
Kirra szemébe nézett — megtisztel. A jövőben sem áll 
szándékomban komoly csalódást okozni 
bármelyiküknek. És most, ha önök is úgy látják jónak, 
visszatérünk a... 

Csubakka elbődült, tehetetlen dühében a bolygót, 
a sorsot átkozta — és amint a monitorok kínálta kép 
kitisztult, már nem volt egyedül. 

— Két TIE elfogó vadász közeledik a bázistábor 
irányából — informálta halálra vált utasait Han. 
Előrehajolt, marokra kapta a gyorsítókart. — Nem 
mintha számítana, de azért. .. Kapaszkodjanak! 


Hatodik fejezet 


Egy TIE vadász nem tréfadolog. A Birodalom 
legkorszerűbb, legütőképesebb harci gépe, mely 
viszonylag kis hatósugara dacára is eszményi eszköze a 
behódoltatott világok légi ellenőrzésének. . . 

Han tudta, hogy veszített. Sem üzemanyaga, sem 
energiája nincs egy újabb , liftezéshez", s ami azt illeti, 


értelme sem lenne belefognia: a TIE vadászokat a 
bolygók légkörébe való belépésre, az atmoszféra 
elhagyására is alkalmassá tették tervezőik. A 
Millennium Falcon pilótafülkéjéből nézve ez soha nem 
jelentett gondot — a szigorúan légkörrepülőnek szánt 
ML-7-esben azonban több volt, mint kellemetlen. 

— A második oldallöveg még működőképes — 
mondta K brull. — Ott van azután az orrba épített 
sugárvető, aminek. . . -— Csubakka pillantásának hatására 
elszállt belőle minden harciasság. — . . aminek az 
égvilágon semmi hasznát nem vesszük. Elnézést. Van 
valami ötlete, kapitány? 

Solo, csak a tisztesség kedvéért, növelte a 
magasságot, a sebességet — hamar be kellett látnia 
azonban, hogy ezekkel a gépekkel nem versenyezhet. 
Ha menekülni próbál, csak ürügyet szolgáltat nekik 
arra, hogy darabokra szaggassák. Azt már nem! Még 
birodalmi fogságban is jobbak lesznek az esélyeik a 
túlélésre, mint idefent. 

— Kapcsold be a rádiót, Csubi! — fordult a 
vukihoz. — Állj rá a frekvenciájukra: átszólok, hogy 
megadjuk magunkat. 

Csubakka letörten engedelmeskedett. Ha valaki, ő 
aztán tudott volna mesélni a Birodalom börtöneiről. 
állított át, növelte az adás erősségét, majd Hanhoz 
fordult, és beszámolt tapasztalatairól. 

— Hogyhogy zavarják? — értetlenkedett a koréliai. 
— Ki zavarná, és főleg miért? — Azért gondolkodóba 
esett. — Te Csubi! Ha ezek a zavaró hullámok nem az 
elmúlt két percben kezdtek hatni — márpedig 


megesküdnék rá, hogy hosszabb ideje hatnak —, 
elképzelhető, hogy a járőr nem tudott jelentést küldeni 
rólunk. A TIE vadászoknak fogalmuk sincs, kivel 
állnak szemben - legfeljebb sejthetik, hogy közünk van 
a lázadókhoz. Ha elég meggyőzően hazudozunk. .. 

— Gondoljon Grattanre! — sziszegte a lány. — 
Gondoljon az elmeszondára! Orman Tagge roppantul 
célratörő ember, nem éri be féligazságokkal. Ha a 
kezébe kerülünk, fél órán belül tudni fog mindent, akár 
tetszik, akár nem! 

— Rokonszenves alak lehet — mormolta Han. — 
Mit is mondott, melyik kő alól mászott elő? 

Kirra nem felelt — a közelgő TIE vadászokat 
figyelte, melyek ékforma vezérsíkjain meg-megcsillant 
a napfény. Elsüvöltöttek a csapatszállító oldala mellett, 
félreérthetetlenül jelezve Solónak: ereszkedjék lejjebb. 

A koréliai — inkább dacból, semmint józan 
megfontolásból — kivárt néhány másodpercig, és ez volt 
a szerencséje. 

Valami elzúgott a légkörrepülő hasa alatt. Nem is 
egy, hanem két sebes, torpedóforma tárgy, melyekben 
az avatott szemlélő a császári légvédelem rettegett 
retro-rakétáira ismerhetett. 

A retro-rakétát nem a gázhalmazállapotú 
üzemanyag lángcsóvája, hanem antigravitációs diffúzor 
hajtotta. Hő- és mozgásérzékelő helyett 
tömegérzékelővel szerelték fel — jól meghatározott 
súlyú objektumok nyomába eredt, fáradhatatlanul 
követte, könyörtelenül elpusztította őket: kijátszani 
szinte lehetetlen volt, nem sikerülhetett még a két TIE 
vadásznak sem... 


A robbanások majdnem egyszerre következtek 
be. A bolygó porába egy napcellákkal telezsúfolt 
vezérsík megperzselt darabja hullt — más nemigen 
maradt a gyors járatú gépekből. 

Han Solo ez egyszer szavak nélkül maradt. 
Megforgatta a csapatszállítót, tekintete ide-oda rebbent: 
újabb TIE vadászokat, újabb retro-rakétákat keresett az 
égen — eredménytelenül. 

— Hát ez... — kezdte K brull. 

— Azt hiszem, a , váratlan" a leginkább ideillő 
kifejezés — dünnyögte a koréliai, majd Kirrához fordult. 
— Újabb Grattan-féle meglepetés? 

A lány szótlanul rázta a fejét. Falfehér volt az 
arca. 

— Ebben semmi részünk, kapitány! A bolygó 
legkülönbözőbb részein akadnak elrejtett fegyvereink, 
de egyik sem vetekedhet... ezekkel. Rakéták voltak; 
hogy pontosan milyenek, csak a zugszámítógépe tudná 
megmondani — már ha figyelt éppen. 

— Kék Max majd" mindent megfigyel, kisasszony 
— sietett megjegyezni a munkadroid, s megnyitotta 
mellpáncélját. — Jobb híján akár az én 
fotoreceptoraimmal. Mi a véleményed, Max? 

A kis szerkezet beszámolt tapasztalatairól. A 
jelenlévők — különös tekintettel a belzagoriakra — 
feszült figyelemmel hallgatták. 

— Igazi kém veszett el benned, Max — summázta 
végül Han. — Talán azt is meg tudod mondani, honnét 
indultak azok a rakéták. . . ! 

— A tempójukból ítélve jókora utat tettek meg — 
közölte az adatfeldolgozó droid. — Nincs az a rakéta, 


amely néhány kilométeren belül ilyen sebességet ér el — 
és nincs az az indítóállás, amelynek személyzete ennyi 
idő alatt ilyen pontossággal képes meghatározni a célt. 
Akárki lőtt, ismernie kellett a TIE vadászok összsúlyát, 
sőt, ha abszolút biztosra akart menni, még a pilótákét 
IS... 

— Nem túlzás ez? — kérdezte a lány. 

— Talán az — tűnődött Han. — A rádiózavarással 
együtt azonban már komoly fejtörésre ad okot... — 
Csökkenteni kezdte a csapatszállító sebességét, aztán 
ismét aláereszkedett a folyóvölgybe. Számítása bevált: 
jöttének szele ezúttal nem kavart port; pillanatnyilag 
biztonságban tudhatták magukat. — Ami itt történt, csak 
egyvalamit jelenthet. 

— Éspedig? — firtatta Kirra. 

Han féloldalasan mosolygott. Ha 
kiszolgáltatottnak érezte magát, hát remekül titkolta. 

— Rajtunk és a birodalmiakon kívül egy harmadik 
fél is érdekelt a játszmában — közölte megfontoltan. — 
Valaki, aki meglehetősen pontos információkkal 
rendelkezik a császári hadigépezetről, aki a 
legmodernebb légvédelmi berendezések felett 
rendelkezik, és egyelőre, mondom, egyelőre nem akar 
ártani nekünk. Mi több, azt sem nézné jó szemmel, ha 
fogságba esnénk... — Kibámult az elsuhanó 
sziklafalakra. A kövek mélyedéseiben kristályok 
tenyésztek, fel-felfénylettek, ahogy meglegyintette őket 
az ML-7-es légárama. Különös, roppant különös világ. 
— Fogalmam sincs, mi ez az egész, de hogy nem tetszik, 
abban biztos vagyok. 

Kirra keze — mintha csak véletlenül történne — 


megpihent a koréliai vállán. Tiszta homlokára 
barázdákat vésett az összpontosítás. 

— Mit tehetünk? 

— Sem többet, sem kevesebbet annál, amit 
eredetileg terveztünk — mondta halkan Solo. — 
Mihamarabb elő kell kerítenünk a Nomádokat. 


A tiszt, akit Valance-nak neveztek, visszatért. 

Vissza a támaszpontra, az eldugott völgybe, ahol 
— a talajba jutott nedvességnek, ásványi sóknak, s 
persze az állandó forróságnak köszönhetően — dúsan 
tenyészett a vegetáció. A lokátorokat, figyelőtornyokat, 
landolóplatformokat hatalmas fák vigyázták: 
évszázadok helyett hónapok alatt nőttek ekkorára, 
fennen hirdetve a mostoha körülményekhez szokott, 

diadalát. 

Még állatok is akadtak a sűrűben. Valance, míg 
rohamosztagosai kíséretében a plasztacél falú összekötő 
folyosóban lépkedett, megfigyelt egy mókusforma 
lényt, mely az egyik ágról bámulta a menetet fénylő 
szemeivel. Néhány hónapja a porban élt ez is, 
mindennél jobban emlékeztetett holmi gyíikra, és 
mostanra. .. Na igen, a kedvező környezet csodákat 
művel. Érdekes volna figyelemmel kísérni e pszeudo- 
evolúció lépcsőfokait, mondjuk kétszáz éven át. A 
második század végére talán megjelenne az első 
értelmes lény — Premont javainak örököse, aki a szó 
szoros értelmében létét köszönheti a Birodalomnak. . . 

A tiszt hallgatott, figyelt. Képességei lehetővé 
tették, hogy a beszédhangok bábeli zűrzavarából is 


kiszűrje a lényeget, azt a néhány mondatot, mely új 
irányt szabhatott gondolatainak. Alacsonyabb rangú 
tisztek, közkatonák, pilóták és droidok mellett haladt el. 
Nyugtázta a tisztelet — s persze a félelem — 
megnyilvánulásait, melyek éppúgy semmit nem 
jelentettek számára, mint az élet maga. Lepillantott egy 
reflektorfénnyel beragyogott hangárba, ahol 
technikusok tucatjai dolgoztak a lázadóktól elragadott 
teherhajón: a konténereket már kiemelték, most az 
adatbankot igyekeztek megcsapolni, egyelőre 
eredménytelenül. Valance, aki saját, jól bevált 
módszereivel gyűjtötte az információt, halványan 
elmosolyodott erőfeszítéseik láttán. S közben fülelt. 

— Akadozik a rádiókapcsolat. Négy megfigyelővel 
és egy sor géppel hajnal óta nincs... 

— Mit mondanak a karbantartók? Talán a 
fejállomásnál van a hiba; talán... 

— A báró ideges. Hallottak már ilyet? Ideges! 

— Én is ideges lennék a helyében... Milliárdokat 
költött erre a kócerájra, és mit kap cserébe? Egy rakás 
üzemzavart... 

— Hé. Pallott! Jó a szolgálati biztosításod arra az 
esetre, ha a bolygóval együtt mind felrobbanunk? 

Az utóbbi kérdést egy CC besorolású technikus 
tette fel, s Valance, bár nem mutatta, igencsak bosszús 
lett a hallatán. A kisegítő munkát ellátó személyzetnek 
még csak sejtenie sem szabadna, miféle kísérletek 
folynak a Premont kérge alatt! 

A támaszpont belső körébe vezető átjáróban 
egész szakasz őrködött. Válogatott rohamosztagosok 
voltak. Szürke páncélzatot és olyan fegyvereket 


viseltek, melyek csak eleven testekben tehettek kárt, a 
drága — mellesleg pótolhatatlan — felszerelésben nem. 
Valance a kapu négyszögén túl droidokat is megfigyelt 
— látni nem látszott rajtuk, ő azonban tudta, hogy 
egyedileg programozottak és veszedelmesek. 

— Igazolja magát! — rendelkezett az őrparancsnok. 

Valance vita nélkül hajolt előre, hogy az 
automatika letapogathassa szemfenéki 
gyúltak, az őrparancsnok hátrább lépett, szalutált. 

— Uram... 

A belső körben a szokottnál is kevesebben 
mutatkoztak. Talán a hűvös levegő, talán a falakban 
áramló energiák lüktetése volt az ok, amely távol 
tartotta innét Tagge báró belépési engedéllyel 
felruházott semmirekellőit. Valance megvetette őket. 
Feljebbvalója, a báró már bonyolultabb problémát 
jelentett, vele kapcsolatos benyomásait nem tudta 
egyetlen szóval kifejezni. A vállalkozás lelke, a terv 
kivitelezője tagadhatatlanul rendelkezett bizonyos 
képességekkel, ám ezek (akár az általuk gerjesztett 
érzelmek) megfoghatatlannak rémlettek a tiszt számára. 
Halála és feltámadása óta furcsamód irtózott az elvont 
dolgoktól, döntéseit tényekre alapozta. 

Egyes számú tény: Orman Tagge mesésen gazdag 
ember. 

Kettes számú tény: híven szolgálja a Császárt. 

Hármas számú tény: irtózik a becsületes 
küzdelemtől, sosem volt katona. 

Négyes számú tény: a fegyver, amit kiagyalt, 
legalább olyan alantas, amilyen hatékony; ebben a 


tekintetben minden bizonnyal Tarkin nagymoff 
Halálcsillagán is túltesz. 

Valance határozott bizalmatlansággal viseltetett 
Tagge iránt. Akárcsak igazi ura, a megnevezhetetlen. 

Egyedül volt a folyosón, mikor az első, vastagon 
páncélozott zsilipajtóhoz ért. Körülpillantott, majd 
határozott mozdulattal jobb csuklójához nyúlt, s úgy 
rántotta le kézfejéről a hús-álcázatot, ahogyan eleven 
tiszttársai tették volna fekete kesztyűjükkel. Krómacél 
ujjpercek, szintetikus izmok, izületek csillantak a rejtett 
világítótestek fényénél. 

Valance előrelépett, öt fém ujját a zsilipajtón 
sötétlő öt lyukba illesztette. Csuklója körbefordult, 
majd visszatért természetes helyzetébe. Szervomotorok 
zúgtak fel, a súlyos kapu feltárult, majd becsukódott a 
jövevény háta mögött. 

Kétszer kellett megismételnie az eljárást, míg 
elérte a Premont mindenható urának ötször öt méteres 
alapterületű szentélyét. 

Orman Tagge úgy hitte, eddig a pontig rajta kívül 
egyetlen halandó sem juthat el, s voltaképp nem is 
tévedett. A teljes igazság ismeretében alighanem 
felháborodva jelenti ki, hogy protokollrobotjába is több 
emberség szorult annál, ami Valance-ban megmaradt — 
de hát nem ismerte a teljes igazságot. A kiborg tiszt 
gyakorta fordult meg itt az utóbbi hetekben; 
gyakrabban, mint a báró maga, aki — Valance-tól 
eltérően — nem élvezte a mindenható bizalmát. 

— Látni kívánt. 

A tiszt hangja élettelibb volt arckifejezésénél — 
hangszálai lényegesen jobb állapotban vészelték át a 


halálban töltött napokat, mint mimikai izmai. 
Erőnlétére legalább nem lehetett panasza: mesterséges 
szíve két atmoszférás nyomással továbbította az 
oxigénnel dúsított vérpótlékot teste minden részébe. A 
csodás kis szerkezetet plasztacél bordák és csigolyák 
védelmezték. 

— Látni kívánt — ismételte Valance. A feleletre 
kész lett volna akár órákig várakozni — így kívánta a 
mindenható. Ám ez alkalommal. . . 

— Csatlakozzék a terminálhoz, kapitány! 

A hang keveset árult el. Színtelen volt és kimért, 
mentes majd" minden érzelemtől. Némi ingerültség 
azért kiérződött belőle: úgy tetszett, tulajdonosát 
nyugtalanítja az események alakulása. 

Valance a kék fénnyel megvilágított terminálhoz 
lépett, és közvetlen kapcsolatba lépett a Premontot 
uraló elmével. 

— A lázadók.... 

— Elmenekültek. — Különös: e kijelentésben az 
elégedetlenség árnyéka sem kísértett. — Egyet kivéve, 
akin Tagge épp ezekben a percekben próbálgatja 
primitív eszközeit... Ne aggódjék, kapitány: ha mélyen 
magamba nézek, én akartam így. Alig néhány perce egy 
vadászraj a szökevények nyomára bukkant, de 
megállítani nem tudta őket. Tagge két TIE elfogója 
biztosan több babért arat, ha idő előtt meg nem 
semmisül. 

A tiszt felszegte fejét. A lázadók sikerrel vették 
fel a harcot két osztályon felüli harci géppel? Merőben 
szokatlan... 

— Hogyan végeztek velük? 


— Ugyan, kapitány! ÉN végeztem velük; azt 
reméltem, ez nyilvánvaló! — A személyiség, mely 
indulatait, érzelmeit e szerkezetre hagyományozta, 
lassan szárnyat bontott, akár a poraiból feltámadt főnix. 
Jelenléte egyszeriben mindenütt érezhetővé vált: szavai 
gúnyos éllel csendültek, szívverésének ütemére 
lüktettek a vezetékek, a falak. — Megmondtam épp 
elégszer: nem tekintem valós fenyegetésnek a lázadók 
jelenlétét. Robbanóanyaggal, lézerfegyverekkel ezúttal 
nem boldogulnak; még a cirkálóik össztüze sem 
okozhatna komoly kárt, tudja jól! A terv épp ezeket a 
tényezőket küszöböli ki egyszer s mindenkorra. Nem! — 
A hang e ponton elbizonytalanodott, mintha kétségek 
mardosták volna a kikezdhetetlen áramköröket. — Ez a 
bolygó az enyém; úgy rendeltetett, hogy az is maradjon 
— egészen az utolsó pillanatig. Ha pedig a Birodalom 
valami okból lemond róla... 

— Nem lehet másé sem — bólintott a tiszt. — A 
visszavonulás befejeztével el kell pusztulnia, hogy 
végzete tanulságul szolgáljon a lázadóknak szerte a 
galaxisban... Ismerem az alapelvet, uram. 

— Hát akkor alkalmazza! — csattant fel a gép. — 
Vihar készül. Valance; az elképzelhető legnagyobb 
vihar! 

— Vihar, uram? — Hangjából alig csendült ki több 
udvarias érdeklődésnél. 

— Képletes értelemben, kapitány. Az éjszaka 
folyamán olyasmi történt, amellyel sem maga, sem a 
báró, de még a Császár sem számolhatott. Egy jármű 
érkezett odakintről. Egy jármű, amellyel sem az 
érzékelők, sem az adattárak nem boldogultak. Erősen 


kétlem, hogy a rendelkezésünkre álló fegyverek 
megállíthatták volna az útján. Erőtér övezi. Talajt ért. 
Várt. Hogy mire, azt csak ma hajnalban tudtam meg... 

Valance-tól mi sem állt távolabb a feszengésnél, 
most mégis késztetést érzett, hogy megpróbálkozzék 
vele. 

— Uram...? 

— Erősítést kapott! Újabb gép merült alá az 
atmoszférába, de követni ezt sem tudtam: kijátszott, 
eltűnt; csak bizonyos zavarok sejtetik, merre jár 
éppen... — Csend. — És ezzel még nincs vége, kapitány! 
Többen, sokkal többen jönnek. Érzem. 

— A lázadók? — Valance birokra kelt azzal a 
mindent elsöprő érzéssel, hogy rossz nyomon jár. 
Azelőtt is ilyen nehézkes lett volna? Nem tudta 
eldönteni. — Mi érdekük fűződhet a Premont 
visszafoglalásához? Ha nem ismerik az itteni helyzetet, 
aligha vállalkoznak ilyen nagyszabású akcióra. Ha 
pedig tudják, min dolgozik a báró, nyilván eszükbe sem 
jut megkockáztatni, hogy... 

— Hibátlan gondolatmenet — zengett a hang. — 
Csakhogy ezek NEM tartoznak egyetlen általunk 
azonosított lázadó csoporthoz sem. Ismeretlen 
járművekkel, roppant különös energiafajtákkal 
kerültünk szembe: a helyzet hamar veszélyessé válhat. 

— Ez esetben rendeljen el általános riadót! 
Tudomásom szerint módjában áll. Egységeink harcra 
készek: egy megelőző csapás talán... 

— Nem értett meg, kapitány! Közeledünk ahhoz a 
ponthoz, amikor szükségképp elveszítem az uralmamat 
az események felett. Ha a fenyegetés meghalad egy 


bizonyos mértéket, perifériáim sorra beszüntetik 
működésüket. Vak leszek és süket, azután egyik 
pillanatról a másikra kikapcsol a tudatom: AZUTÁN 
már semmivel nem leszek különb holmi számítógépnél, 
amely engedelmesen, oktalanul, ámde ROPPANT 
HATÉKONYAN lefuttatja a Tagge-féle programot, 
vagyis elpusztít maga körül MINDENT ÉS 
MINDENKIT! EZÉRT nem engedhettem, hogy a báró 
vadászai megállítsák a lázadókat. EZÉRT kell úgy 
intéznünk, hogy folytassák az utat! — Sziszegő kacaj. — 
Köztük vannak azok is, akik tegnap érkeztek azon a 
viharvert teherhajón. Gondoskodtunk róla, hogy ne 
távozhassanak. Nem azért tettük, hogy örömet okozzunk 
Tagge-nek — bár a tény, hogy a fogoly vallatása leköti 
minden figyelmét, némi haladékot biztosít nekünk. Az 
volt a célunk, hogy kiderítsük, milyen kapcsolatban 
állnak a lázadók az idegenekkel. Az, hogy 
meghatározzuk, mit tehetünk anélkül, hogy a létemet 
kockáztatnánk! — A hang mind élesebben csengett, 
bántotta a tiszt érzékeny fülét. — Érti már, Valance? 
Meg KELL értenie! Számos közös vonásunk akad — 
ezért, és csakis ezért rángattam elő a hűtőkamrájából. 
VALAHA értékesek voltunk mindketten. Sorsunk 
egyazon érem két oldala: szolgálni a Császárt, 
életünket áldozni, azután feltámadni a Birodalomért... 
Csakhogy azzal, amit itt maholnap tenni kényszerülök, 
nem szolgálunk senkit! A mintámra gyártandó 
szerkezeteket sűrűn lakott, központi fekvésű világok 
megrendszabályozására szánják. Kinek és mit 
bizonyítunk azzal, ha magunkkal együtt megsemmisítjük 
a Premontot? Tagge odébbáll, és újra kezdi másutt. Mi 


viszont MARADUNK, kapitány, mert nincs más 
választásunk...! TUDNOM KELL, mi történik 
körülöttem! Egyes számú különparancs: tartsa távol a 
csapatait a lázadóktól! Manőverezzen ahogy tetszik, 
tartsa szemmel őket, de semmiképp ne támadjon! Ha 
eljönnek a teherhajóért meg a társukért, intézze úgy, 
hogy bejussanak! Élniük kell, amíg ki nem derítjük, 
kikkel léptek szövetségre — AZUTÁN azt tesz velük, 
amit csak akar. Tudnom KELL, van-e mód elkerülni a 
legrosszabbat, a végső megoldást! — Furcsa nesz, sóhaj 
talán. — 4 legfontosabbat talán még nem említettem, 
Valance: a becsületem. Elegem van. Elegem, érti? Az 
én véleményemet egyszer sem kérték ki erről az ügyről, 
pedig VAN véleményem; van, szavamra! — Szünet. — 
Mindez idegen, ANNYIRA idegen! Nem harc, nem nyílt 
küzdelem — mi közöm hozzá? Folyamodtam talán ezért 
a lehetőségért? Soha! NEM AKAROK TAGGE 
IDŐZÍTETT BOMBÁJA LENNI! NEM AKAROM 
EZZEL A HALÁLLAL BEMOCSKOLNI MINDAZT, 
AMIÉRT VALAHA ÉLTEM! 

A kapitány, akit egykor Valance-nak hívtak, 
lassan bólogatott. 

Tiszta sor: saját csapdájukba estek valamennyien. 
A gépbe zárt lélek mind kiszámíthatatlanabbul 
viselkedik. Mind többre emlékszik zavaros múltjából. 
Ami pedig a neki kiszolgáltatott százakat illeti. . . Nos, 
ha a dolgok valóban rosszra fordulnak idelent, aligha 
lesz érkezésük, hogy segítségül hívják a rendszert 
vigyázó csillagrombolót. És ha mégis? A mindenható 
könnyedén megakadályozhatja a kiürítést, komoly kárt 
tehet magában a hajóban is. Egyetlen olyan gép akad, 


melyben programozása folytán képtelen kárt tenni: 
Tagge gyorsnaszádja. Nem juthat ki innét más, csak az 
átkozott báró. 

És persze az, aki idejekorán , lefoglal" magának 
egy helyet a pillanatnyilag szintén sérthetetlen 
csempészhajón. .. 


Tompa fekete és áramvonalas volt a gép, simán 
ért talajt a pusztaságban. 

Ereszkedésének utolsó szakaszában, a légköri 
repülés során olyan kódot használt, mely 
megkülönböztethetetlenné tette a birodalmi kísérleti 
állomás járműveitől, még a mindenható számára is. A 
hipertérből kilépve, a rendszerbe hatolva ugyanezeket a 
jeleket sugározta — a Premontot vigyázó csillagromboló 
kapitánya csak legyintett, és folytatta szemleútját. A 
Tagge-klán újabb tagja siet, hogy részt kaphasson a 
koncból? Netán a Császár határozott egy ellenőr 
kiküldése mellett? A tisztet igazában nem érdekelte a 
válasz. Még az sem kizárt, hogy a törmelékmezőben 
pusztul ez is, mint az a másik, a csészealjforma 
csempészhajó. .. 

Persze nem így történt. A frissen érkezett gép — 
törékenynek látszó, leginkább yachtra emlékeztető 
alkotmány — körül lassan leülepedett a por. A rámpa 
leereszkedett. Néhány pillanatig semmi sem moccant a 
jármű belsejében. Azután olyan hang hallatszott, mely 
sehogysem illett a párát eregető biztonsági szelepek, 
hidraulikus rásegítők, hunyorgó fényű műszerek 
világába: valamiféle állat berzenkedő bömbölése. 
Néhány pillanat múltán kétlábú, csökevényes mellső 


végtagjait hordótestéhez szorító gyikfajzat szökkent a 
homokra. Oldalára hemperedett, de fel is ugrott 
nyomban. Ismét elbődült — ez alkalommal szinte 
elégedetten. 

A nyomában lépdelő alak — homokszín kámzsája, 
csuklyája és köpönyege miatt lehetetlen volt eldönteni, 
az emberfajhoz tartozik-e — éleset füttyentett, magához 
parancsolta a bestiát. Az engedelmeskedett: lehajtott 
kígyónyakkal, térdelt kissé megroggyantva tűrte, hogy 
gazdája felszerszámozza. 

Mihelyt végzett, a kámzsás néhány kisebb 
konténert erősített nyeregkápájára, vállára dobta kurta 
csövű, veszedelmesnek tűnő fegyverét, majd néhány 
percre visszatért hajójába. , Hátasa" türelmetlenül várta, 
s mikor felbukkant, messzehangzó kiáltással üdvözölte. 

— Jolpa "Dag yljaH! — sziszegte a humanoid a 
maga nyelvén, miközben irigylésre méltó 
könnyedséggel nyeregbe pattant. — HaSta yIcha! 
(Gyerünk!) 

A gyik magasra emelte apró fejét. Savószín 
szemeit a kámzsásra villantotta, azután futásnak eredt, 
hosszú ugrásokkal távolodott a homokon. Száz lépés, 
kétszáz, négyszáz... Egy kisebb domb tetejére érve a 
humanoid megálljt parancsolt, hátrafordult, kesztyűs 
baljával leárnyékolta szemét, úgy figyelte a hajót. 

— Chu — mondta halkan. Akárha kígyó szisszent 
volna a kámzsa alatt. A kantárt markoló jobb kéz ujjai 
ökölbe szorultak, elernyedtek és ökölbe szorultak újra; 
a két kar izmai láthatólag megfeszültek. 

Rup... beH... bogh... vIS... Ha... law... 
guAng... taa...sIg... LUUH! 


A gép felrobbant. Darabjait vakító lánggejzír 
ragadta a magasba, szórta szét a kiszikkadt talajon. A 
törmelékdarabok sziszegtek és füstölögtek — alig 
néhány pillanat múltán durva szemcséjű porrá 
omlottak, a füstöt nyomban messzire ragadta a bolygó 
felszínét korok óta csiszoló orkán. Készséggel messzire 
ragadta volna a detonáció moraját is, ám erre nem nyílt 
módja, lévén a pusztulás legalább oly hangtalan, 
amilyen alapos. 

A jövevény megzabolázta berzenkedő hátasát, 
azután felpillantott az égre. A nap magasan állt, heve a 
maga ráérős módján tovább rombolt. Ezen a megfáradt 
világon réges-rég visszavonulót fújt az evolúció: ahhoz 
sem akadt elegendő tápanyag és a nedvesség, hogy 
utóvédharcokat folytasson, vagyis ocsmány, de 
kellőképp igénytelen teremtményekkel népesítse be a 
Premont árnyékos zugait. A humanoid infratávcsővel 
pásztázta környezetét — a látóhatártól látóhatárig 
nyújtózó pusztaságban semmi nem mozdult, csak a 
gyikfajzat kapált türelmetlenül, ellene szegülve a 
rozsdától szagló szélnek. A humanoid mindennek 
dacára biztosan tudta, hogy ott, ahová készül, nagyon is 
eleven lényekre bukkan majd. Láthatja e világ 
flórájának és faunájának maradékát, a túlélés 
művészeit, melyek néma alázattal lapulnak a hetek alatt 
kisarjadt, hónapok alatt óriássá terebélyesedett fák 
oltalmában... 

Nem kárhoztatta őket ezért: valaha — az igazat 
megvallva nem túl régen — ugyanúgy tengődött saját 
világában, ahogyan ők. 

Pedig példás szigorral készítették elő a nagy 


feladatokra annakidején! Oktatói kiváló harcosok, 
pallérozott elmék, elsőrangú droidok voltak. Mindent 
elsajátított tőlük, amire egy hozzá hasonlónak valaha 
szüksége lehetett, csak egyvalamit nem tanult soha: 
veszíteni. 

S noha pályafutása során számos kisebb, és egy 
igazán fájdalmas veszteség érte, úgy tartotta, sosem 
késő folytatni a már megkezdett játszmát. Aki új 
kalandba kezd, egyúttal elkönyveli, hogy befejezte a 
régit. Pedig a játszma, az egyetlen valódi játszma a 
születés pillanatában indul, és a halál pillanatával 
fejeződik be. Az eredménye is csak egyféle lehet: 
győzelem. 

A jövevény eligazította öltözékét. Köpenye alól 
ökölnyi, borostyánfényű kristálytömböt húzott elő, s 
úgy bámult a mélyére, mintha azt remélné, megláthatja 
benne jövőjét. S ekkor... 

Talán a kéz, talán a nap melege tette: a kristály 
hirtelen felizzott. Sajátos belső tűz hevítette, visszfénye 
percekig ott parázslott a kámzsás tekintetében, mielőtt 
alábbhagyott. 

A humanoid várt. Megszemlélte, majd elrejtette 
kincsét. Balját kísértetles, néma üdvözlésre emelte — 
azután vágtába ugratta különös hátasát. 

A birodalmi kísérleti állomás felé igyekezett, ahol 
a játszma újabb, talán végső fordulója várta. 

Az utolsó forduló, és egy régi jóbarát... 


Hetedik fejezet 


— Megesküdtem volna rá, hogy közönséges fém! 


— méltatlankodott Han Solo. 

Csubakka, akinek kedélyét már a pilótaüléssel 
való küzdelem is jócskán kikezdte, nem késett 
felvilágosítani: közönséges fémből készült medálok 
nem ragyognak éteri fénnyel — és ami fontosabb, nem 
bolondítják meg a csapatszállító műszereit. 

— Ha még csak a műszerekről lenne szó! — 
dünnyögte a koréliai. — Csökken a turbinanyomás. 
Valami azt súgja, hogy rázós landolásnak nézünk 
elébe... 

Kirra és társai némán, katonás mozdulattal 
csatolták be biztonsági övüket. A nyaktörő 
mutatványok, melyekkel Solo lerázta a birodalmi 
vadászokat, szemernyi kétséget sem hagytak bennük 
afelől, hogy ez az ember bármire képes. 

Az ML-7-es méltóságteljes lassúsággal 
ereszkedni kezdett. A pilótafülkét alkonyi aranyában 
fürösztötte a nap, némi művészi jelleget kölcsönözve a 
manővernek, A berendezések, talán abbéli 
félelmükben, hogy megzavarhatják az idillt, sorra- 
rendre mondták fel a szolgálatot: Han az utolsó 
métereken már csak ösztöneire, no meg józan eszére 
hagyatkozhatott. Zökkenőmentesnek még így sem volt 
mondható a dolog — a hasán csúszva fékező 
csapatszállító jókora homokfelhőt kavart, végezetül egy 
sziklataréjnak csapódott, és nagyot döccenve megállt. 

A koréliai felegyenesedett, és a sarokba hajította 
a botkormány maradványait. Homlokára tolta 
repülősszemüvegét, elmosolyodott. Fogai vakító 
fehérjével talán csak a nyakában függő medál 
ragyogása vetekedett, ahogy talpra segítette a lányt. 


— Igyekezzünk! Nem árt minél távolabb 
kerülnünk a géptől — bármikor felbukkanhat megint 
valami járőr... Itt éjszakázni kész lebukás, nem szólva 
arról, hogy hajnalra kétszer is eltemetne bennünket a 
homok. 

— Mihez kezdünk odakint? — firtatta K"brull. — 
Hisz épp az imént utalt rá, hogy a szél... 

— Ellenőrizzük, helyes volt-e az elméletem — 
mondta Solo. — Emlékszik még, mi történt a Falconnal 
a törmelékmezőben, ugye? Az energiaszint csökkenése, 
a berendezések működési zavarai... Egyértelműbb már 
nem is lehetne a dolog! — Felragadta holmiját, a 
tolóajtóhoz ment. — A Nomádoknak a közelben kell 
lenniük. Az erőtér, mely a nagy csigaházat és minden 
egyes gépüket működteti — az bolondít meg minden 
más berendezést egy bizonyos körön belül. Csak annak 
kell utánajárnunk, mekkora is az a kör. Az óvatosság 
persze sosem árt. — Tekintete az épen maradt lövegre 
villant. — Csubi, ha volnál szíves. . .! 

A vuki nem vesztegette az időt csavarozásra. 
Megragadta a sugárvető bakját, és egyetlen rántással 
kiszakította a padlólemezből. A szerelék eltávolítása 
pillanatokig tartott csupán. A fegyver feledésre ítélt 
darabjai Kirra lába elé hulltak. Csubakka a vállára 
kapta szerzeményét, s vakkantott egyet: a maga 
részéről készen áll. 

K"brull halk csettintéssel nyugtázta a látottakat. 
Bár minden eszközzel titkolni igyekezett, vonzották az 
effajta, kézenfekvőnél is kézenfekvőbb megoldások. .. 

A társaság elhagyta a szárnyaszegett gépet. Han 
az első emelkedő tetejéről hátrapillantott. A vén 


Premont máris megkezdte munkáját; kisebb-nagyobb 
homokhullámok csaptak át az ML-7-es törzsén, 
portölcsérek köröztek a roncs mindkét oldalán, hogy 
reggelre a kényszerleszállás utolsó nyomait is 
eltüntessék. 

— Kapitány...? 

Kirra bukkant fel mellette. Sötét hajába 
belekapott az alkonyi szél; meg-meglebbentette 
köpenyét, hosszú, fehér sálját 15. A hőmérséklet 
érezhetően csökkent — Han biztosra vette, hogy éjszaka 
hasznát látják majd a takaróknak és a hordozható 
tábortűznek. 

— Szeretném, ha az élen maradna — mondta 
halkan a lány. — A jelenléte... a vukiéról már nem is 
beszélve... megnyugtatja az embereket. 

Solo bólintott, szótlanul megszaporázta lépteit. 
Lám, a büszke és hajlíthatatlan Kirra. . .! Milyen 
nehezére eshetett beismerni, hogy egy közönséges 
csempész segítségére szorul! Mit tehet ilyenkor egy 
könnyű prédához szokott, alapjában véve azonban 
tisztességes férfi... ? 

A koréliainak fogalma sem volt róla. S mert nem 
volt kenyere a hosszas elmélkedés, bevárta a lányt, 
tempóját az övéhez igazította. 

— Nem tart bennünket túl sokra, igaz? — kérdezte 
halkan Kirra. — Valami ilyesfélét gondol: Ezek itt 
elpuskázták az egyetlen lehetőségüket, és még csak meg 
se fizettek a szolgálataimért... Lássuk, jók-e valamire 
egyáltalán! Elvégre akadhatnak köztük tehetősek, vagy 
ha nem, hát olyanok, akiknek legalább a szülei, a 
rokonai azok! Ha segítek rajtuk, talán... 


— Nem tart bennünket túl sokra, igaz? — 
visszhangozta Solo mosolytalanul. Kissé csalódottnak 
érezte magát. — Akár hiszi, akár nem, van véleményem 
a Birodalom viselt dolgairól, és a maguk felkeléséről is. 
Pár hónappal ezelőtt, az Ollam egyik galaxistól 
elrugaszkodott bolygóján leül az asztalomhoz egy 
fickó, és elkezd az érzelmeimre apellálni. A Birodalom 
kiforgatta mindenéből, azt mondta. Egyetlen vágya, 
hogy tehessen ellenük valamit, akármit, úgy döntött 
hát, eztán konyakot csempész a zsarnokságtól szenvedő 
világokra. Érti ezt? Konyakot a szabadság szent 
nevében! Magasztos céljaira épp az én hajómat 
szemelte ki, és mikor kerek perec nemet mondtam neki, 
megbántottságot láttam mind a négy szemében... — 
Lassan ingatta a fejét. — Nem lett volna persze igazi 
forradalmár, ha másnap éjjel vissza nem tér. Biztos ami 
biztos, magával hozott másik négy forradalmárt, akik 
lesből, mindent lebíró forradalmi hevülettel rontottak 
ránk, hogy elvágják a torkunkat. . . — Legyintett. — 
Csúnya ügy volt, szavamra. És nem egy hasonlóról 
hallani mostanság. Tudnia kell, hogy a vállalkozások 
sikerének egyik legfontosabb összetevője a reklám — 
márpedig az efféle incidenseknél rosszabb reklámot 
elképzelni sem tudok. Akkor és ott szent esküvéssel 
fogadtam, hogy felkelővel — legyen akár valódi — nem 
kötök üzletet tízezernél kevesebbért. A bizalmamat 
persze még ennyivel sem vásárolhatja meg senki. Azt 
sokkal drágábban mérem az utóbbi időben. 

Kirra jó darabig némán poroszkált az oldalán, 
apró kezeivel hátizsákja szíjazatát markolta. 

— Velünk azonban kivételt tett — mutatott rá végül 


a nyilvánvaló ellentmondásra. — Miért? 

Han a lenyugvó napot figyelte. Elmosolyodott 
megint. 

— Azért, mert hinni akartam, hogy ez egyszer 
mellém szegődött a szerencse. Mert igenis el tudtam 
képzelni, hogy akadnak még a galaxisban nyugalmas 
zugok, ahol vállalkozó szellemű fajzatok keresik a 
boldogulást olyan emberek vezérletével, amilyennek 
maga az apját leírta. Ez a légvár az én menedékem — és 
olykor, mint a példa mutatja, emiatt sétálok csapdába 
1s. 

— Sajnálom — mondta Kirra feszengve. — 
Sajnálom, kapitány. . . — Szünet. — Mi volna, ha eztán 
csak Hannak szólítanám? Így közvetlenebb. Amit pedig 
a reklámról mondott, készséggel elfogadom. Talán... 

A harctéri idillnek horkantás vetett véget. 
Csubakka sziluettje feketén rajzolódott az ég 
karmazsinvörös hátterére. Baljával a csapatszállítóból 
kiszerelt fegyvert markolta, jobbjával egyenesen előre 
mutatott. 

Pompás toborzóplakát lehetne ebből — gondolta a 
koréliai. Van itt minden, ami a jónép képzeletét lángra 
gyújtja: utazás, harc és rejtelem, szemrevaló nők és 
csodaszép tájak. SZEGÜLJ SZEMBE A TÖRVÉNNYEL. 
ÁLLJ KÖZÉNK! Csak két dolog hiányzik a 
tökéletességhez: a Falcon és némi pénz... 

Odaintett a lánynak, azután futásnak eredt, hogy 
beérje a vukit. A többiek ugyancsak sietősebbre fogták 
lépteiket, s pillanatokon belül köréjük gyűltek a 
dombtetőn. 

— Ez az — mormolta a koréliai elégedetten. — Ez 


az, szavamra! 

Alant, premonti mércével mérve alig 
karnyújtásnyira, meleg fényeivel hívogatta őket a 
Nomádok tábora. 

Han felkacagott, és a magasba hajította a 
borostyánszínben tündöklő medált. 


— SOK MINDEN MEGVÁLTOZ ITT... 

A vénséges Nomád gondolatimpulzusait olyan 
mélységes levertség hatotta át, hogy a meleget sugárzó 
kristálytömb körül ülők önkéntelenül megborzongtak. 
A koréliai kénytelen volt megállapítani: a 
zökkenőmentesebb kommunikációnak is akadnak 
olykor hátrányai. Társaival együtt ott szorongott az 
idegenek fura , tábortüzénél", igyekezvén eldönteni, 
hányadán állnak voltaképp. 

Az első meglepetés még a dombtetőn érte őket. 
Nem egy, hanem két gigászi hajó pihent a völgyben. 
Azaz dehogy pihent! Dolgozott, méghozzá 
rendíthetetlenül. Porfelhők szállongtak, ahogy az űrből 
alászállt óriások lassan-lassan beásták magukat a 
Premont szikkadt talajába, akár a teknőcök. Némelyik 
barlangnyílás eltűnt, mások meg éppenséggel 
talajszintre kerültek. Nomádok jártak ki-be rajtuk — a 
szabad ég alatt méreteik korántsem hatottak olyan 
ijesztően a szemlélőre. Az élet, a fényesség 
teremtményei voltak: valamiféle időtlen nyugalom 
lengte körül őket, bármihez fogtak, bármit cipeltek, 
bármit viseltek is. 

, Háziállataik" némelyikéről ugyanezt nem 
lehetett elmondani. Nem elsősorban azért, mert 


bundájukon kívül nem viseltek semmit — nem 
megjelenésük, hanem a bennük felhalmozódott 
energiák tűntek riasztónak. Azok, amelyek félig 
farkasra, félig medvére emlékeztettek, gumilabdák 
gyanánt pattogva, harminc-negyven méteres ugrásokkal 
rótták a tábor kerületét, vonításuk messze szállt a 
csillagos ég alatt. Azok, amelyeknek fejük, szájuk és 
szemük nem, csak két valószínűtlenül izmos lábuk volt, 
fékevesztetten vágtáztak fel s alá. Akadtak kígyóhoz 
hasonlatos, szerzetek is, ám ezek — a hajók példáját 
követve — csakhamar befúrták magukat a talajba, s 
azóta sem mutatkoztak. 

— SOK MINDEN MEGVÁLTOZ - ismételte az 
öreg Nomád. Han csak ruházatának bizonyos 
jellegzetességeiből következtethetett: tőle kapta a 
medált odafent. — VILÁG MEGVÉNÜLT, KEZD 
HALNI, SZÁRAZ, HIDEG. VALAHA MÁS. 
SZERET. 

— Szerették, hát persze — bólogatott szaporán 
K"brull. — A hazaszeretet minden értelmes lény 
legalapvetőbb vonásai közé tartozik. Furcsának tűnhet, 
de épp ezért vagyunk itt mi is. Tudják... 

— Nem lesz ez egyelőre túl elvont nekik? — 
aggodalmaskodott Kirra. — Talán engednünk kellene a 
kapitányt, hogy a maga eszközeivel... 

— ELJÖTT MI IDŐNK - folytatta zavartalanul a 
vénség. - HÁBORÚBAN, MI VOLT, SOK DOLOG 
MEGVÁLTOZ. SOK DOLOG. BOLYGÓ AD 
ÉLETET NEKÜNK ÖVÉBŐL. SEGÍT GYŐZNÜNK, 
MARASZT. MI DÖNT: MEGYÜNK. VEZEKEL 
BŰNÖKÉRT. 


— Nem az ő hibájuk volt, de annak tartották — 
suttogta társainak Solo. — A végsőkig kimerítették a 
Premont tartalékait a gundarkok elleni küzdelemben. A 
légkör ritkulása, az óceánok kiszáradása ennek egyenes 
következménye lehet. Amit most találtak, 
megdöbbentette őket — már ha ez a helyénvaló 
kifejezés. Valami várakozásfélét is kiérezni belőlük. 
Azzal a bizonyos , Ébredéssel? van összefüggésben... — 
Koncentrált, úgy továbbította a néma kérdést: 

Nomád hajósok mind hazatérnek? 

— HÚSZ TÖRZS - öltött formát tudatában a 
válasz. - MIND KIK HARCOLTAK, ÉS KIK AZÓTA 
LETTEK, SZÁMOSAN. 

A koréliai mély lélegzetet vett. Nagyobb a 
felfordulás, mint gondolta volna. És mennyivel 
nagyobb lehet még! 

Hamarosan? 

— HAMAROSAN...! — A ráncok szabdalta 
Idegen homlok oly széles volt, hogy 
landolóplatformnak is beillett volna. A ragyogó 
szempár — akár a Falcon ikerreflektora. — KIKÖT 
KETTŐ. ÚTON HÁROM ÉS NÉGY. TÖBBI VÁR, 
DE NEM SOKÁ. 

A belzagori összerezzent. 

— Nem hallgathat tovább, kapitány! El kell 
mondania nekik! EI kell mondania, hogy a bolygón 
birodalmi csapatok állomásoznak. Hogy rendelkeznek 
egy fegyverrel, ami. . . 

— Amiről az égvilágon semmi biztosat nem 
tudunk — dünnyögte Solo. — Maga hogyan kezdene 
hozzá? Hogyan erőltetné bele a konkrétumokhoz 


szokott tudatukba ezt az egyszerű absztrakciót: 
Birodalom? 

Kirra előrehajolt. 

— Talán segíthetek... Adja a kezét! 

Han tétovaság nélkül engedelmeskedett. A lány 
tenyere szárazon és hűvösen simult az övébe. 

— Gondoljon a világűrre. . .! — suttogta a lány. — 
Én is ezt teszem. 

Solo engedelmesen maga elé képzelte második 
otthonát, olyannak, amilyennek legutóbb — alig egy 
nappal korábban -— látta: a határtalan éjgszakában napok 
különböző színű fénytűi hunyorogtak. 

— A birodalmi romboló. . . — súgta most Kirra. — 
Fel tudja idézni? 

— Viccel? — mormolta Han. — Akár le is rajzolom, 
ha... 

Néhány pillanat múltán azonban kénytelen- 
kelletlen belátta; nem boldogul az egyszerűbb feladattal 
sem. Noha utazásai folyamán számtalanszor került 
szembe ezzel a hajótípussal, emlékezete csupán 
elmosódott képeket őrzött róluk. Ha lehunyta szemét, 
és megkísérelte az ékformát a csillagkárpit hátterére 
vetíteni, groteszk alakzatokat kapott mindössze. A 
kavarodásban csak néhány turbólézer-lövedék volt 
tisztán kivehető. 

A Nomád tétovázott. 

— Nem megy - legyintett a koréliai 
reményvesztetten. — Tudja, mikor összeakadok egy-egy 
ilyen bárkával, a legkevesebb időm mindig arra jut, 
hogy gyönyörködjek bennük! 

Kirra apró sóhajjal ürítette ki tüdejét. 


— Megértem — mondta. — Maga mindent megtett, 
ebben biztos vagyok. Trükkös szerkezet az emberi 
elme, nem könnyű munkára fogni. Napokba is 
beletelhet, mire ilyen eszközökkel megértetjük ezekkel 
a lényekkel, mekkora veszély fenyeget. Nincs más 
hátra, maradnunk kell! Mert ha a Birodalom. . . 

Csubakka, aki mindeddig némán figyelte az 
idegenek sürgés-forgását, torokhangú mordulással kért 
figyelmet. Társalgott egy darabig a koréliaival a maga 
nyelvén, aztán, hogy Solo bólintott, közelebb húzódott 
a , tábortűzhöz", és megérintette a Nomádot. 

— Hamar, Kirra! — sziszegte Han. — A kezét! 

Baljával Csubakka karját, jobbjával a lányét 
ragadta meg, lehunyta szemét, és... 

. ..és máris zuhant. Zuhant a végtelen űrön át, 
ahol — nem várt fordulat — egy tomboló vuki hangján 
bömbölt a világokat elválasztó orkán. Zuhant a nem 
emberi jajszavaktól hangos semmiben, majd 
látómezejébe szinte berobbant egy jókora fényudvarral 
övezett, zöldellő bolygó. Tüstént felismerte, és ezen ő 
lepődött meg leginkább. 

Csubi hazája, a Kashyyyk. 

Már tudta, mi következik. Épp elégszer hallotta a 
történetet elsőtisztjétől és a hozzá hasonlóktól; 
olyanoktól, akiket a birodalmiak támadása és a 
rabszolgavadászok ezt követő rohama valahogy 
megkímélt. Látta az atmoszféra határáig ereszkedő 
csillagrombolókat, a lomha csapatszállító járműveket, a 
szedett-vedett kalózhajókat — olyan valószerűnek, 
ahogy azok egy fiatal vuki emlékezetébe egyszer s 
mindenkorra, beleégtek. Látta a lángban álló erdei 


városokat, a dühödten harcoló, gyapjas lényeket, és 
látta ellenfeleiket is — aztán ízelítőt kapott a Nomád 
döbbenetéből, s ráébredt: sikerült megértetnitk vele, mi 
is az a Galaktikus Birodalom... 

Úgy érezte, nem bírja tovább: kinyitotta a szemét. 

— Jól van? — kérdezte Kirrától. A lány némán 
bólogatott, szemében a kín és a harag könnyei 
csillogtak. 

— NAGY ROSSZ - közvetítette a Nomád. — 
VÉR. VÉR. FEHÉR ACÉL. BIRODALOM ITT? 
RÉGEN? TENNI MIT? 

Han — maga sem tudta, miért — egy ócska 
mordály képét idézte fel. Épp azon igyekezett, hogy 
összehozza valahogy a Birodalommal, mikor ismét 
segítséget kapott Csubakkától. A vuki legfájdalmasabb 
emlékképeit áshatta elő tudata mélyéről, és a koréliai 
megborzongott, mert olyasvalaki halálának vált 
szemtanújává, aki nagyon drága volt barátjának. 

A Nomád egy halott fajtársának gondolati 
képével, majd sötétséggel felelt. Megértette ezt is. 

— FEGYVER? MÉG TÖBB FEGYVER? NEM! 
ÚJRA NEM! 

Teljes magasságában kiegyenesedett — ugyanezt 
tették körülötte helyet foglalt alárendeltjei. Nagy, 
szürke öklök emelkedtek a magasba. A bóklászó 
jószágok torkán akadt a vonítás, a száguldozok 
megtorpantak; természetellenes némaság ereszkedett a 
táborra. 

— Mi történik, Solo kapitány? — értetlenkedett 
Kuka, aki érthető okoknál fogva elveszítette a fonalat. — 
Őszintén remélem, nem haragította meg őket 


valamivel... ! 

Kirra a munkadroid vállára tette kezét. 

— Nem, Kuka — mondta halkan. — Ettől nem kell 
tartanod. Solo kapitány és Csubakka elsőtiszt olyasmit 
tett az imént, amihez hasonlóval kevesen 
dicsekedhetnek ebben a galaxisban: egy egész 
civilizációt nyertek meg a Felkelés ügyének. Ráadásul 
nem hónapok, csupán percek alatt. Mától húsz harcos 
törzzsel többen vagyunk! — Szembefordult a koréliaival 
és a vukival. — Talán nem hiszik, de én nagyon... 

Aztán a Falcon elsőtisztjéhez hajolt, és átölelte. 
Következő áldozata maga Solo volt, aki ezúttal — nagy 
úr a megszokás! — kevesebbre számított annál, amit 
végül kapott. 

Egy csók volt az. Remekül kivitelezett, minden 
képzeletet felülmúlóan forró csók, egyetlen 
szépséghibával: alig ujjnyival bár, de elvétette az ajkát. 
Már-már azon volt, hogy szóvá teszi a mulasztást, 
amikor valahol odafent, az egyik hajó legtetején 
felharsant a Nomád őrszem kiáltása. 

Az ég szerelmére, mi történt? 

Az óriás humanoidok vezetője minden teketória 
nélkül az övébe nyúlt, és jó méternyi hosszú, számos 
csőben végződő fegyvert húzott elő, Han, Kirra, sőt, 
még a belzagoriak némelyike is érezni vélte 
indulatának hevét. 

— KI BARÁT, VELÜNK MARAD - sugározta. — 
VENDÉGEKET KAPUNK... 

Kuka - és persze a mellüregében lapuló Max — 
most végre a helyzet magaslatára emelkedhetett: a 
munkadroid máris sorolta a kis szuperszámítógép 


gyűjtötte adatokat: 

— Életforma közeledik a táborhoz keleti irányból. 
Magassága és hozzávetőleges testsúlya. . . 

— Felejtsük el! — sziszegte Solo, és szintén 
pisztolyt rántott. — Csak egy életforma, azt mondod? 
Mert a Nomád szerint többen vannak. — Eltűnődött. — 
Többen kell lenniük! 

— A jelzések egyértelműek, uram — 
mentegetődzött Kuka. — És ha kívánja magától Maxtől 
hallani... 

— Ki ne engedd azt a turbóagyút! Akad épp elég 
gondunk nélküle is! 

— De uram... 

Csubakka megperdült a sarkán, célzásra emelte 
nyílpuska formájú lézervetőjét. Odafent vakító, 
borostyánszín láng lobbant — a hajókat energiával ellátó 
kristályok táplálták, akár azokat a sugarakat, melyek 
reflektorok fénykévéi gyanánt pásztázták a tábor 
kerületét. A Nomádok kiáltásai a négylábú 
, háziállatok?" bömbölésével keveredtek — ezek is, 
amazok is megérezték a veszélyt. 

— Be kellene húzódnunk valamelyik járműbe — 
vetetté fel K"brull. — Ezeknek itt elképzelésük sincs, 
mekkora pusztítást okozhat egyetlen messzehordó 
gyalogsági puska, ha történetesen egy rohamosztagos 
tartja a kezében! — Levegővel szívta tele roppant 
tüdejét. — Várjuk az utasításait, kapitány! 

Solo meghökkent. Álmában sem számított 
hasonló fordulatra. 

— Az én utasításaimat? De hiszen... 

— Nem tiszt, és nem is rokonszenvez 


különösebben az ügyünkkel — segítette ki gyengéden 
Kirra. — Legalábbis ezt állítja... — Halványan, feszülten 
elmosolyodott. — Lássa be, Solo, maguk az égiek 
akarják így! Vezetőnek teremtették, s hogy ez időnek 
előtte ki ne derüljön, a nemtörődömség és a cinizmus 
hihetetlen tartalékaival ruházták fel. Most elérkezett az 
ideje. Ne küzdjön tovább! Fogadja el, amit a sors 
kínál...! 

A koréliai vállon ragadta, és szinte kirántotta a 
, tábortűz" fényköréből. Intett a belzagoriaknak, akik 
cókmókjukat felragadva a legközelebbi barlangnyílás 
felé vonultak vissza. Solo néma érveinek hatására 
kisvártatva ugyanezt tették a Nomádok is: mire az 
újabb kiáltások felharsantak, biztonságban tudhatták 
magukat valamennyien. 

— Mit mutatnak a kis vacak szenzorai? — 
tudakolta Han a sötétséget fürkészve. — Mégis, hány 
vendégre kell terítenünk? 

Kuka, akiben az idegen hajó homálya a 
rövidzárlat nem épp kellemes emlékeit élesztgette, 
némi szünet után felelt: 

— Max változatlanul egyetlen jelforrást észlel, 
kapitány. Méreteit tekintve. . . 

— Ez az! — kapott a szón a koréliai. — Hatalmas a 
dög, ugye? — Társaihoz fordult. — Genetikus úton 
létrehozott szörnyeteg lehet — találkoztam már 
hasonlóval. Talán épp ez a Birodalom nagy titka! A 
fegyver, amit most rajtunk óhajtanak kipróbálni. . . 
Figyelem! Ha felbukkan, mindenki őrizze meg a 
nyugalmát, és... 

— Uram; Solo kapitány. . . 


— ...és még véletlenül se nyisson tüzet, míg jelt 
nem adok rá! Az efféle dögök rendszerint pont olyan 
ostobák, amilyen ocsmányak, de könnyen lehet, hogy 
ez a mostani rendelkezik néhány zavarbaejtő 
képességgel... Biztosra kell mennünk! 

— Uram... — próbálkozott ismét a munkadroid. — 
Kapitány! Max szerint az életforma paraméterei 
humanoidra, kilencvenhat százalékos valószínűséggel 
emberi lényre vallanak! 

A koréliai legyintett. Legalább megpróbálta. . . 

— Nézzék! — kiáltott fel K"brull. — Mindjárt. . . 
mindjárt a fénykörbe ér! 

— Célra tarts! — sziszegte Han Solo. — Még 
mindig nem tudhatjuk biztosan, kiféle-miféle. Ha nem 
adja meg magát; ha akár egy hirtelen mozdulatot tesz, 
végzünk vele, világos? 

— Nem kellene...? 

— Tudja-e, K"brull úr, mi fán terem az 
atomgránát? Ha az a valaki behajít egyet ide, míg maga 
a dolog etikai vonatkozásain töpreng, az egész 
bandából nem marad más a maga nyavalyás 
Jfenntartásainál! Célozzon! 

A kékbőrű férfi vállához emelte sugárvetőjét, 
akár a többiek. 

— A távolság csökken — jelentette Kuka. — Hatvan 
lépés. Ötvenhét. . . ötvennégy. . . negyvenkilenc... 

A Nomád vezér gondolati úton parancsot 
továbbított odafent őrködő társainak: a borostyánszín 
keresőfény végigpásztázott a keleti horizonton, aztán 
lecsapott a közeledő alakjára. 

Kirra nagyot sóhajtott. Kezéből kifordult az 


elektromos távcső, és talán szét is zúzódik a padlón, ha 
Csubakka idejében utána nem kap. Némán nyújtotta át 
a koréliainak, aki csak látható erőfeszítéssel volt képes 
megőrizni önuralmát. 

— Mit látott? — firtatta K"brull rekedten. — Mi a 
fene az? 

— Nem mi, hanem ki — mormolta Solo. — Valóban 
ember. — Lassan leeresztette pisztolyát, a lányhoz 
fordult. — Nincs tévedés. Kirra. Grattan az. Grattan, a 
csoportja parancsnoka. 


Nyolcadik fejezet 


Noha a helyzet kritikus volt, s noha az imént a 
saját szemével győződhetett meg a dologról, Kirra alig 
késlekedett válaszával: 

— Képtelenség! 

Solo az ügy lényegét tekintve osztotta nézeteit. Ő 
volt a legközelebb, amikor a felkelők vezetőjét találat 
érte, s tudott egyet-mást a lézer okozta sebekről ahhoz, 
hogy magában leszögezhesse: Grattan ilyen rövid idő 
alatt semmiképp nem állhatott talpra. 

— Mindenki maradjon a helyén! — sziszegte, 
azután ismét a közeledő figurára összpontosította 
figyelmét. , Grattan" észrevehetően húzta az egyik 
lábát, karját kötés éktelenítette — ami pedig arcvonásait 
illeti, helyén volt valamennyi. Han távcsövének 
optikájában hatalmasnak látszott a korai ráncok 
barázdálta homlok, élénken csillogtak a messze tekintő 
szürke szemek. Mégis többre lenne képes ez az ember, 
mint gondolták? Megszökött volna a Birodalom 


fogságából, minden segítség nélkül? De hogy bukkant a 
táborhelyre? Es milyen járművel tette meg az utat 


idáig. ..? 
— Max! — szólt hátra a koréliai. — Eszlelsz idegen 
gépet a körzetünkben? 


— Az egyetlen észlelhető objektum a mi 
csapatszállítónk, kapitány — felelt sietve a kis 
komputer. — A visszavert jelzések onnét is folyvást 
gyengülnek: egyre vastagodó homokréteg takarja az 
ML-—-7-est. 

Han elhúzta a száját. 

— Hát ez egyenesen remek! Tehát Grattan vagy a 
saját szárnyán repülve érkezett, vagy a mi tiszteletünkre 
nőtt ki a földből. Nem tetszik ez nekem! Tűzkészültség! 

Csubakka újra célba vette a közeledőt, s példáját 
követve hasonlóképp tettek a belzagoriak is. 

— Grattan! — kiáltotta Han. — Grattan, álljon meg! 

Az őszülő férfi mintaszerűen reagált: tüstént 
megtorpant, a magasba emelve mindkét kezét. 

— Maga! — rikoltotta meglepetten. — Hála az 
égnek! Már attól tartottam. . . — Szünet. — Hol van. 
Kirra? Hol vannak a többiek? Megúszták ők 15? 

A koréliai tekintete a fészkelődő lányra villant. 

— Megmondtam: midenki a helyén marad! Engem 
egyáltalán nem győzött meg az az illető odakint — 
túlságosan szép ez ahhoz, semhogy igaz lehessen... — 
Lázasan gondolkodott. — Mit tenne hasonló helyzetben, 
Kirra? Mit tenne hasonló helyzetben bármelyikünk? 
Elvégre pokoli megpróbáltatások állnak mögötte. 
Sebesült, és alighanem halálra fáradt: órákon át 
bolyonghatott a pusztaságban. Miért nem ripakodik 


ránk? És főként miért nem szólított a nevemen? 

— Kapitány! — emelte fel hangját Kuka. — Max 
különösen viselkedik, uram. . . Szerinte sorozatban érik 
a találatok ezt az építményt. Mikrorezgéseket említ, 
amelyek bizonyos időközönként követik egymást, és... 

A koréliaiban ennek hallatán meggyőződéssé 
érett a gyanú. Leintette munkadroidját, és sietve állított 
valamit a távcső hullámsávszabályzóján. Amikor ismét 
az optikába tekintett, a készülék már nem a spektrum 
legalacsonyabb, hanem legnagyobb energiájú sugarait 
tette láthatóvá számára: az ibolyántúliakat. 

Ebből a nézőpontból drámaian mást mutatott a 
kép. 

A lény, aki Grattannak mondta magát, 
változatlanul sötét árnyként tornyosult középütt. 
Magasra emelt jobbjában azonban valami tündöklőt 
szorongatott, melyet szabad szemmel észlelhetetlen 
kisülések füzére övezett. Hasonló kisülések szikráztak 
fel időről időre a dombgerinc egyes pontjain is: valakik 
— vagy valamik -— láthatatlan sugarakkal bombázták 
onnét a Nomádok hajlékait. 

— Emberek! — szállt az éjszakai ég alatt , Grattan" 
kiáltása. — Emberek, megkönyörülnének végre rajtam? 
Elvégre... 

— Csubi! — sziszegte Solo. — Kapd el a 
kedvemért! 

Az őszülő férfi, mintha meghallotta volna, 
hátralépett. A vuki nyílvetőjének sugárnyalábja telibe 
találta. Lehanyatlott; Han távcsövének optikájában 
kihunyt a ragyogó ultraibolya fény. 

— Tudja, K"brull — mormolta Han —, magának 


végig igaza volt. Egy belzagori sosem válik árulóvá: az, 
aki a Falcon rakterében pokollá tette mindannyiunk 
életét, aki a birodalmi űrgárdista felszerelésében 
ténykedett, és végül odébbállt a hajómmal, nem volt a 
honfitársa. 

— Nem? — hüledezett a kékbőrű férfi. Azután neki 
is felrémlett az, ami Solót percekig nyugtalanította. — 
Vagyis... 

— Reek volt — szögezte le Solo. — Egy nyavalyás 
alakváltó abból a boldogtalan fajtából, amelynek se 
nyelve, se múltja, se hazája; álcázott egyedei a galaxis 
majd" minden nagyobb világán megtalálhatók. Az — 
mutatott undorral a borostyánszín fénykörben heverő 
testre — legalább vallást és urat talált magának: a pénzt 
meg a Császárt! 

Kirra levegő után kapkodott. 

— És Grattan. . .? 

— Fogoly — mondta a koréliai szárazon. — Fogoly, 
és nem is akármilyen: egyetlen szót sem voltak képesek 
kihúzni belőle, még a nevemet sem — ezért aztán 
visszaküldték hozzánk a kémüket, hogy kiderítsen ezt- 
azt, mielőtt. . . 

— Mielőtt megindítják az általános támadást — 
fejezte be a lány. — Igen, valóban elég nyilvánvaló. És 
ha... 

A domboldalból kivágódó sugárnyaláb ezúttal 
szabad szemmel is latható volt: süvöltve csapott le az 
ódon járműre. Az első találatot újabbak követték, a 
robbanások megrázkódtatták a talajt, izzó földrögök 
záporoztak mindenfelé. 

— BIRODALOM? - A Nomád főnök kisugárzásai 


rémisztő indulatról árulkodtak. Hannak ismét be kellett 
látnia: nem szokványos emberi lények vendégszeretetét 
élvezi. — BIRODALOM? ÉL MIÉNK VILÁG, FÚR 
FÖLD, ÖL JÓSZÁG, JÖN FEGYVER? -— Hátradobta 
prémes köpönyegét, két marokra kapta hatalmas 
mordályát. -— KAP VÁLASZ! 

A birodalmi kutász-droid félúton járhatott lefelé a 
meredélyen, amikor a borostyánszín sugarak telibe 
kapták. Tüstént felrobbant. Pusztulásának gyorsan 
halványuló tűzgömbje rőt fénybe vonta a csatárláncban 
előrenyomuló, bogárforma robotok páncélzatát, 
felvillant és elenyészett a csupa penge, csupa karom 
nyúlványokon. Az automaták fotoreceptorai a két 
hajóóriásra szegeződtek, beépített lövegeik eleven 
célokat kerestek. 

Végre valami, amit könnyűszerrel 
azonosíthatunk! — gondolta Solo. Lőtt, aztán lebukott: a 
sugarak legsűrűbben épp az ő nyílásuk körül 
csapkodtak. Eddig csak tapogatództak. Mintavétel, 
színképelemzés a hajók burkolatának kikezdésével — 
bár mindig ennyire tapintatosak lennének, ha valami 
újjal kerülnek szembe! Vajon mennyi időnk maradt az 
igazi támadásig? És ugyan, mire fordítjuk? 

— Vissza! — kiáltotta a lány, tűzzel fedezve a 
visszavonulást. — Keressünk magunknak egy nyílást 
valamivel távolabb! 

A Nomádok nem fogták fel rögtön a helyzet 
komolyságát: némelyikük az életével fizetett túlzott 
merészségéért. A felkelők Han és Kirra vezette 
csoportja kőbe metszett lépcsősorokon, szűk vágatokon 
bukdácsolt felfelé egy újabb nyílásig. Ismét 


megpillantották a közeledő robotokat. Lőállást 
foglaltak el, tüzet nyitottak, megsemmisítettek és 
megrongáltak néhányat, azután... 

Azután tanúi lehettek a megmaradtak 
pusztulásának is. 

A két gép hajtóművel — ha ugyan azok voltak — 
működésbe léptek. A hajók falába foglalt kristályok 
felfénylettek, szinte nappali világossággal árasztották el 
a völgyet. Ezer meg ezer sziréna hangján bődültek az 
ősi gépezetek, az óriás alkotmányok minden 
eresztékükben megremegtek. Iszonytató léglöket 
ragadta el a kutász-droidokat, melyek egymásnak, a 
meredély falainak, a szikláknak csapódtak, és rendre 
széthullottak. A dombgerincen hátrahagyottakat ízekre 
szaggatták az otromba Nomád kézifegyverek: a bolygó 
lakói — félmillió éves kihagyás ide vagy oda — legjobb 
formájukat nyújtották. A gépek leállása után néhány 
perc leforgása alatt elcsendesedett minden. Még a 
fények is elhalványultak — annál kápráztatóbban 
ragyogtak odafent a csillagok. 

— Tegyük fel, hogy a közelünkbe jut az a lény... 
— használta ki társai hallgatását K "brull. — Tegyük fel, 
hogy eljut idáig! Miben bízott? Mit akart elérni? Hisz 
elég lett volna egyetlen gyanús mozdulat, és... 

— A reekek villámgyorsan alkalmazkodnak — 
mondta csendesen Kirra. — A másodperc egy töredéke 
is elegendő lett volna számára ahhoz, hogy felöltse 
valamelyikünk alakját, és akkor... — Megborzongott. — 
Nos, attól a pillanattól fogva megszüntünk volna 
harcképes csapatnak lenni. Zavart hordává 
alacsonyodva kerestük volna a megoldást, hogy 


eldönthessük, ki a barát, ki az ellenség... — A fejét 
ingatta, eljátszott rakoncátlankodó hajtincseivel. — Épp 
ez Tagge célja. Készséggel feláldoz bárkit, ha ezzel 
ellenünkre tehet. Tart tőlünk — és az Ashlára mondom. 
Jó oka van rá! 

— És még több oka van tartani tőlük! — mutatott 
Solo a Nomádok odalent gyülekező, mind népesebb 
csoportjára. Tokjába csúsztatta pisztolyát, vállára dobta 
a belzagori gyártmányú sugárvetőt, melyet a robotok 
ellen használt, azután felegyenesedett. — Gyerünk. . .! 

A hajók közti térségen szótlan, ökölbe szorult 
kezű Nomádok álltak. Halottaikat egymás mellé 
fektették: a sor az első gép közepétől a csigavonalban 
felívelő tatig ért. A toronymagas humanoidok 
keserűsége, gyilkos indulata szinte tapinthatóan 
örvénylett körös-körül; az embereket és a velük rokon 
fajzatokat mintha sírás fojtogatta volna. 

Solo megtorpant a Nomád vezér előtt. A vénséges 
kezek még mindig az ódon fegyvert markolták; a 
homlokon, melynek első ráncait még a gundarkok 
elleni háború megpróbáltatásai vésték, újabb barázdák 
mélyültek el. A szemekben különös csillogás — láttán 
Han arra a korél kifejezésre gondolt, melyet honfitársai 
az efféle helyzetekre tartogattak: 

Gag ten sai: a vér szentebb tüze. 

Kirra — akinek láttán a koréliaiak nyilván a nem- 
annyira-szent tüzet, a gag opuh sait emlegették volna — 
mellé lépett, azután még előrébb, és megérintette a 
legvénebb Nomád karját. Solo nem érzékelhette 
gondolatait, ám enélkül is tudta, mit közöl éppen. 

— Csak a miheztartás végett mondom — fordult a 


belzagoriakhoz —: ez nem győzelem. A birodalmi 
főerők előbb-utóbb támadni fognak. Addigra. . . 

— Odébb kell állnunk, ez világos — bólintott 
K"brull. — Felesleges magyaráznia, kapitány. Mennünk 
kell: semmiképp nem rángathatjuk bele a konfliktusba 
ezeket a lényeket. — Körülpillantott. — Bizonyos 
tekintetben még nálunk is sebezhetőbbek: nem hinném 
hogy értik, mi folyik körülöttük. . . 

A lány, aki mindeddig mozdulatlanul, lehunyt 
szemmel állt a vén humanoiddal szemben, most 
hátralépett. 

— Téved — mondta halkan. — Nagyon is értik. 
Döntöttek. 

A Nomád főnök, mintha csak erre várt volna, a 
magasba lendítette fegyvert markoló jobbját. 

Társai — lehettek vagy másfélezren — követték 
példáját. A hajók legmagasabb pontján lassan forgó 
kristályok felragyogtak, azután kihunytak. Az elfeledett 
— meglehet, az univerzummal egyidős — energia 
hulláma átcsapott a dombgerincen, szétáradt az 
éjszakában, szavak nélkül röpítve a gyűlölet és a bosszú 
üzenetét. 

Valahol keleten fény lobbant, nyomban ezután 
távoli dörej hirdette: egy vigyázatlan birodalmi 
járőrgép (netán TIE-vadász) mindörökre kiűzetett a 
mennyekből. 

Egy fémes kéz érintette Han vállát. 

— Solo kapitány. . . 

— Mi a gond, Kuka? 

— Nem szívesen zavarom meg a töprengésben, 
uram, de Max úgy ítéli, mindenképp közölnöm kell: 


újabb két életforma tart felénk a völgy nyugati oldala 
felől! 


A kámzsás humanoidot váratlanul érte a mindent 
elsöprő energiakitörés. 

Életét annak az egyszerű ténynek köszönhette, 
hogy — űrben beidegződött szokása szerint — , nap 
iránt" közelített a táborhoz, s a legnagyobb sziklák 
oltalmában közelített célja felé. A láthatatlan hullám 
így is kivetette a nyeregből, és kibillentette 
egyensúlyából hátasát is: a hüllő hátrazuhant, de 
akrobatákat meghazudtoló könnyedséggel talpra is 
szökkent megint, hogy gazdája után nézzen. 

A kámzsás lassabban ocsúdott. Értelmes, mi több, 
érző lény lévén velejéig megrázta a kitörésben 
koncentrálódott gyűlölet. Ha a csapás történetesen 
kéjutazás vagy épp szerelmes andalgás közben éri, 
talán meg is háborodik tőle — így csak fejét és 
végtagjait találta ólomnehéznek pár pillanatig. Felült, 
lerázta köpönyegéről a port... aztán csak várt. 

Tudta ő, mi az a gyűlölet — ó, de még mennyire 
tudta! Ismerte a gyűlölettel és a bosszúval kapcsolatos 
ősi hagyományokat a galaxisnak abban a szektorában, 
ahol világra jött. Tizenöt bolygón koncentrált, és 
tucatnyi szétszórt civilizáció művészetéből és 
irodalmából meríthetett felemelő példákat, ha úgy 
tartotta kedve. A gyűlölet és a bosszú persze csak 
nemrégiben foglalták el a főhelyet gondolatai közt: 
korábban éppoly távol álltak tőle, mint más, merőben 
elvont fogalmak. A Császár katonája volt, s mint ilyen, 
a sok millió csillagrendszert uraló Birodalomé. A 


Császár katonája lett, mert a Császárén kívül sosem 
ismert más hatalmat, ahogyan nem ismert mást népe 
egyetlen tagja sem. A kultúrát, mely kinevelte, 
évszázadokon, sőt, talán évezredeken át fűtötte a harci 
szellem. Így kellett lennie: a túlélésért vívták 
végtelennek rémlő harcukat számosabb, jobban 
felszerelt, s meglehet, életre valóbb népekkel. 
Győzelmüket — noha egy büszke ahram kínvallatás 
közben sem ismert volna el ilyesmit — kizárólag a 
Birodalommal kötött szövetségnek köszönhették, a 
generációkon át húzódó háborúságot a Birodalom 
békéje követte — formailag legalábbis. Mert az 
ahramok, ezek a küzdelemhez szokott, sokat tűrt 
lények tömegével szegődtek jótevőjük, a Császár 
zsoldjába, és híven szolgálták mindenütt, ahol kívánta. 
A harcosok népe volt ez. Parancsmegtagadást, 
meghátrálást nem ismertek, s ha a sors úgy hozta, emelt 
fővel fogadták a halált. Noha apró, sivár 
szülőbolygójukon a pengénél, a tüzfegyvernél 
bonyolultabb szerkezetekkel nemigen kellett 
vesződniük, elképesztő gyorsasággal sajátították el a 
rendelkezésükre bocsátott gépezetek kezelését. A 
génjeikbe ivódott állandó készenlét sebesebbé, 
veszedelmesebbé tette őket a Császár minden kétlábú 
szolgájánál: a birodalmi hadigépezet ennek 
megfelelően értékelte és kezelte valamennyiüket. Nem 
a flottakommandók kobaltkék, nem is a rohamosztagok 
hófehér páncélzatát tartogatták nekik — ámbár 
némelyiküknek e két elit alakulatba is sikerült 
bekerülnie —, sokkal fontosabb feladatokra szánták 
őket. A Császár a csillagközi gerillaháború ideális 


eszközeit látta bennük, azt a fegyvernemet, mely 
sikerrel veheti fel a harcot a titkos bázisokon gyülekező 
lázadókkal. A bolygókormányzók és moffok egy 
bizonyos hiperhullámsávon folyamodhattak 
segítségükért, amennyiben szükségesnek látták; 
helyszínre szállításukat és begyűjtésüket a császári 
Armada speciális hajói végezték. A beavatkozást 
kérelmező méltóságnak vagy hivatalnoknak minden 
életben maradt és elesett ahrammal el kellett 
számolnia. 

Elméletben. . . 

A zúgó fejjel feltápászkodó humanoid keskeny 
ajkán mosoly derengett fel. Hitt a Végzetben és az 
Eleve Elrendelésben: ezek jelölték ki helyét az 
univerzumban, melynek törvényeit halandó lény soha 
meg nem értheti. A Végzet akarta, hogy esküjét 
megszegve elhagyja kijelölt állomáshelyét, hajdani 
urait rászedve átlépje egy zárt rendszer határát, és 
leszálljon egy tiltottnak nyilvánított bolygón. A Végzet 
kívánta tőle, hogy hajóját felrobbantva megfossza 
magát a visszavonulás lehetőségétől; hogy e világon 
küzdjön azért, amiben hisz, és ha kell, meghaljon 
eszméiért. A Végzet akaratából közelítenek most felé 
azok, akiket világéletében ellenségnek hitt — akik talán 
nyomban a vérét ontják vétketért. . . 

Aztán megint meghallotta azt a belső hangot: 

Ne még! A fogadalom! Emlékezz a fogadalmadra! 
Tennivalód van itt! 

A humanoid felegyenesedett. Fegyvere mázsás 
súllyal húzta a vállát: képtelen volt érte nyúlni. Lassan 
ritkuló ködön át figyelte a közeledőket. Az élen cserzett 


képű, sötét hajú, fekete csizmát és felgyúrt gallérú 
porfogó kabátot viselő emberhím haladt, és fegyvert 
szegezett rá. Nyomában alacsony, villogó szemű 
embernőstény, ugyancsak fegyverben. Egy ádáz 
vicsorú vuki. Egy CDV-osztályú munkadroid. 
Ösztövér, kékbőrű alakok — hozzájuk hasonlókat 
korábban sosem látott —, azután pedig. . . 

Elakadt a lélegzete. Volt felettesei aligha 
hibáztatták volna érte: Han Solót és társait leszámítva 
aligha látott bárki tomboló Nomádokat az utóbbi 
félmillió standard esztendőben.. 

— Ne mozdulj! — kiáltott érces hangján az 
emberhím. 

Egy koréliai... 

A nagydarab droid tucatnyi nyelven ismételte 
félreérthetetlen gesztussal kísért szavait. 

A humanoid lassan felemelte mindkét kezét — ezt 
a mozdulatot nem tanítóitól, nem is birodalmi 
kiképzőitől, hanem ellenségeitől sajátította el — s egy 
szinte észrevétlen gesztussal nyugalomra intette 
acsargó hátasát. Bár kultúrájának hagyományai nem 
ismertek megadást, a vég szavakkal történő elodázását 
pedig egyenesen megbocsáthatatlan véteknek 
minősítették, éles hangú szisszenéssel jelezte: 
mondanivalója akadt. 

— Időt kér, kapitány — közölte az otromba droid. 
Reakciójának sebességéből az ahram arra 
következtetett, hogy kiegészítő logikai egységgel áll 
közvetlen kapcsolatban. — Ha szabadna javasolnom. . . 

— Várj, Kuka! Valamire készül a fickó! 

Ami ezután következett, mindannyiukat meglepte 


kissé. 

— Arra készülök, hogy kitisztítsam a 
szűrömaszkomat — szólt korél nyelven a kámzsás, és 
választ sem várva így cselekedett. Orr nélküli ábrázata, 
csontszín pikkelyei és aranyzöld szemei láttán moraj 
futott végig az ellentábor sorain. Solo, Csubi és Kirra 
állták a sarat: fegyerük csöve a teremtmény 
(feltételezetten) létfontosságú szerveit tömörítő testtájra 
irányult. — Köszönet a kitüntető bizalomért! 

— Ki a fene maga? — förmedt rá Solo. — Mit 
művel itt? 

Az ahram az égre pillantott. 

— Meghalni jöttem — mondta egyszerűen. — A 
magamfajta számára nem létezik más befejezés: ami 
lesz, aminek lennie kell, jóval azelőtt mondatott ki és 
jegyeztetett le, hogy megláttam a napvilágot. Ez a világ 
lesz csontjaim temetője. De mielőtt az út végére érek, 
valamit el kell végeznem. Valamit, amit nem végezhet 
el rajtam kívül senki más... — Az aranyzöld szemek 
Hanra szegeződtek. A keskeny, kétágú nyelv 
előbukkant az ajkak közül, azután visszahúzódott 
megint. — Tudod-e, mi a becsület, koréliai? Tudnod kell 
— a tieid tudják. Küzdöttem ellenük. Kiváló harcosok. 
Részben az örökségüknek köszönheted, hogy jónak 
találtattál e bolygó porában, hogy vezér vált belőled. 
Okod van rá, hogy megölj, és előfordulhat, hogy meg 
kell majd tenned — de várj még! Sokáig szolgáltam a 
Császárt, sok mindent feladtam, sok mindent 
elveszítettem, csak a becsületemet nem. Az érintetlen, 
és érintetlen marad azután is, hogy véremet e 
bolygónak ajándékozom. A segítségedet kérem, és 


segítséget ajánlok cserébe, ha elfogadod. . .! 

Solo oldalt billentett fejjel tűnődött a hallottakon. 
Kirra némán, a belzagori különítmény ugrásra készen 
várakozott. A Nomádok sorra érkeztek a tábor felől — 
gyászoló óriások alkotta, örökké szótlan sereg. 

— Miért jöttél? — kérdezte végül. 

— Egy testvérem lelkéért — felelte az ahram 
szenvtelenül. — Egymagam nem ragadhatom el 
kínzóitól. A Birodalom hatalmas, támaszpontját itt is 
komoly erők védelmezik. Leszámoltam velük, ahogyan 
az életemmel. Ha társaiddal együtt a kezemre játszol, 


győzedelmeskedsz a harcban. Ha nem... — különös, 
fogatlan mosoly — .. menthetetlenül itt pusztulunk 
valamennyien. 


— Hagyjuk a lélektani hadviselést, rendben? — 
indítványozta Han, de csúnyán kiszáradt a torka. Ez a 
hüllőfajzat pontosan tisztában lehet a Birodalom 
premonti terveivel — mi másért merészkedett volna ide? 
— Üzletember vagyok, nézzük hát üzleti szempontból a 
dolgot! A segítségünknek — mutatott a mögötte 
gyülekezőkre — ára van. Mit kínálsz érte cserébe? 

A kígyószerű humanoid sziszegve nevetett. 
Vérfagyasztó volt még hallani is. 

— Nem többet és nem kevesebbet, mint a bolygót, 
kapitány — azok, akiket illet, biztosan megértenek! — 
Elnézett az emberhím válla felett, szavait egyenesen a 
Nomádokhoz intézte: — A világotok, cserébe testvérem 
lelkéért, Nagyok! Méltányos ár, nemde? — Tekintete 
ismét a koréliaira villant. — Mit mondhatok még? A 
segítségemmel talán visszaszerezheted a hajódat, Han 
Solo! 


Orman Tagge pocsék hangulatban ébredt. 

Az, hogy a hajhal első fénye ébren találta, 
önmagában még nem számított különlegességnek: 
rendszerint keveset aludt, hisz épp elég vesztenivalója 
akadt, ráadásul egy ideje úgy érezte, nem bízhat 
senkiben. 

Mint oly sokszor, ismét nosztalgiával gondolt a 
, hősi" időkre, amikor némi pénzzel és találékonysággal 
még akárhol elboldogult az ember. Palpatine, a 
szörnyeteg Császár is a pénznek — s persze a 
pénzembereknek — köszönheti hatalmát, hiába 
igyekszik mostanság sikereit a babonaság ködébe 
burkolni. Az uralkodó és az ő sötét lovagrendje! Szith 
és a misztikus Bogan gyermekei! Kristályok és 
lappangó erők — magasságos galaxis! 

Hajlamos volt megfeledkezni arról, hogy 
valahányszor Palpatine színe elé járult, őt magát is 
hatalmukba kerítették azok a bizonyos erők. Képtelen 
volt felegyenesedni, képtelen volt felpillantani, amíg a 
rettentő vénember pillantása fogva tartotta. Ilyen 
alkalmakkor hálát rebegett őseinek, hogy kegyébe 
fogadta, sőt, bizalmával tünteti ki a Császár — s a 
türelmetlenségtől szinte remegve állt elő újabb és újabb 
terveivel. 

Tehette: tucatnyi iparvilág tartalékaival, a galaxis 
egyik leghatalmasabb magánvagyonával és bőséges 
emberanyaggal rendelkezett. Olcsón juthatott volna a 
bárói címhez, megvásárolhatta volna bármely 
nagymúltú, ám anyagi nehézségekkel küzdő rendszer 
bármely arisztokratájától, ahogyan megvásárolta a 


nagyúri megjelenést: a ránctalan arcot, a messze tekintő 
kék szempárt és a két művészkezet. Ő azonban, büszke 
ember lévén, a rögösebb utat választotta — és akadtak 
pillanatok, amikor a legszívesebben fennhangon 
átkozta volna magát ezért. 

Például ezen a hajnalon. 

Még mindig nem tudta eldönteni, hol hibázott 
voltaképpen. Alkalmazottait, alárendeltjeit a lehető 
legnagyobb gonddal válogatta össze, a fegyveres 
kíséret létszáma és felszerelése galaktikus 
viszonylatban is megállta a helyét. A Terv minden 
kétséget kizáróan remek, a végrehajtásába sem csúsztak 
hibák... egészen mostanáig. 

Kihúzta magát, megmozgatta újragenerált izmait. 
Felépítésével, csontrendszerével a legfejlettebb 
meditechnika sem művelhetett csodát: megmaradt 
olyan illúziórombolónak, amilyen volt. A művészek 
sorsa... 

Talán bolygóügyben határoztunk 
elhamarkodottan? — tűnődött. Más helyszínt kellett 
volna keresnünk? Itt a hiba? Homlokát ráncolta. 
Elvben éppúgy kizárható ez is, akár a többi ok. Elismert 
szakértők, planetológusok meghallgatása után 
döntöttem; a Premont közelsége EGY tényező lehetett 
csupán a sok közül... Mit hagytunk figyelmen kívül? 
Hol tévedtünk VALAMENNYIEN? 

S mert ösztönei — a sokéves udvari gyakorlatnak 
köszönhetően — a szokottnál kifinomultabban 
működtek, a lehetséges következményekbe sem esett 
nehezére belegondolni. 

Ha az utolsó pillanatban vall kudarcot, mindent 


elveszíthet. Az embereket, a drága felszerelést, a 
bolygót — és ami a legkínosabb, a Császár bizalmát. 

Ördög és pokol! 

Tarkin nagymoff, a kolosszális építmények, a 
mindent elsöprő tűzerő megszállottja pedig 
mindezenközben valóra váltja régi álmát. Létre hozza 
azt a holdnyi méretű harcállomást, melynek birtokában 
— katonailag legalábbis — a belső csillagrendszerek 
vitathatatlan ura lehet. Egyetlen világ, egyetlen 
civilizáció sem kockáztathatja meg, hogy 
szembeszegüljön akaratával. Ha mégis 
megcselekednék, nem maradna belőlük egyéb súlytalan 
pornál és szerteszét szállongó törmeléknél. 
Engedelmeskedj, vagy pusztulj — íme a rég áhított Pax 
Imperica, ostobák! 

Tért ölelő léptekkel lakosztálya ablakához sietett, 
és letekintett a zöldellő rengetegre. 

Az erdőt és lakóit szemlélve egyszerre láthatta 
jótékonysága bizonyítékát és következményeit. 
Lenyűgöző, ugyanakkor lehangoló kép. Vizet, életet 
hozott erre a sivár bolygóra, esélyt adott a 
megmaradásra alacsonyabb rendű létformáinak, és mit 
kap köszönetképpen? 

Lázadást! 

Mert lázad itt minden nyavalyás csúszómászó, 
még azok is, amelyek a támaszpont csőrendszeréből 
szivárgó folyadék pocsolyáiban fogantak. Lázadnak a 
rágcsálók, lázadnak a cickányforma emlősök, amelyek 
pedig — ezt egy jelentésben olvasta — pár hónap alatt 
fejlődtek idáig, egyes-egyedül az ő jóvoltából! 
Kikezdik a csöveket, hogy még több nedvességhez 


juthassanak. Felfalják vagy elhordják a szerves 
anyagot, kárt tesznek a lefektetett kábelekben — 
egyszóval küzdenek, szabotálnak anélkül, hogy 
tudnának róla! 

Legrosszabb pillanataiban Tagge eljátszott a 
gondolattal: hátha nem is olyan ostobák ezek a dögök, 
amilyennek látszanak. ..! Utazásai során az értelmes 
élet számtalan formájával találkozott már, köztük 
olyanokkal is, melyeket a kívülálló még sugallat 
hatására sem fogadott volna el intelligensnek. El- 
eltűnődött, mihez fogna, ha bizonyítást nyerne: 
visszaéltek nagylelkűségével. Mindig ugyanarra a 
végkövetkeztetésre jutott. 

Kijátszhatják, de nem győzhetik le. A Terv igenis 
kitűnő, s neki hatalmában áll, hogy a Végső 
Megoldáshoz folyamodjék, ha úgy látja jónak. Hogy 
visszavágjon az ellene ágáló porszemeknek, ha 
rákényszerítik. 

Az ajkába harapott. 

Mennyivel egyszerűbb lenne a dolga, ha 
valamely központibb fekvésű rendszer sűrűn lakott 
bolygóján valósíthatta volna meg elképzelését? A 
műholdak, kémrobotok jóvoltából a lázadók minden 
lépéséről azonnal értesülne. Nem kellene csapatokat 
kiküldenie, értékes ügynököket, náluknál is értékesebb 
droidokat, ráadásul — a legfájóbb veszteség! — TIE- 
vadászokat feláldoznia. Ha a csőcselék háborgása múló 
aggodalomnál mélyebb érzelmekkel töltené el, 
csendben szót kérne. Alakja betöltené a vizorok 
képernyőit, háztartásokban, köztereken, 
kormányhivatalokban, laktanyákban — mindenütt. 


Nyugalomra, önmérsékletre intené a hőbörgőket. 
Felvilágosítaná őket, mi célt szolgál a bolygójukra 
telepített kísérleti berendezés. Felajánlaná a vitás 
kérdések igazságos rendezését, s jótéteményetiért 
néhány szívességet kérne csak cserébe. 

Aligha kétséges, hogy a lakosság egykettőre 
kiszolgáltatná neki az izgatókat, rémhírterjesztőket, 
felségárulókat — esetleges külvilági bűntársaikkal 
együtt. Igen, így alakulna egy civilizált népek lakta, 
központi fekvésű bolygón. Itt viszont... 

Keze ökölbe szorult. 

Kit szoríthatok együttműködésre? Az ázalagokat? 
A gyíkokat? A cickányokat? 

Mert a nemrégiben földet ért fanatikusokat 
biztosan nem... 

Megperdült a sarkán, visszatért íróasztalához. 
Néhány gombnyomással felületére vetítette a Premont 
déli féltekéjének műholdképét. Jó féléves felvétel volt, 
taktikai és stratégiai szempontból sokhelyütt elavultnak 
minősült volna — nem úgy ezen a bolygón, melynek 
széljárta pusztaságai sok tízezer esztendeje 
változatlanul nyújtóztak az ég alatt... A térképen 
holografikus ikonok jelezték az incidensek, 
összecsapások helyét. A megsemmisült vagy elpusztult 

És egyre szaporodtak. . . 

Tagge mély lélegzetet vett. 

A fogoly rebellis vezérből kicsikart információk 
alig néhány aprósággal színesítették a képet. Átkozottul 
makacs alakot fogtak ki: úgy harcolt az elmeszondával, 
mint senki azelőtt. Még személyazonosságával 


kapcsolatban is szép számmal akadtak fehér foltok: a 
reek alakváltónak itt-ott rögtönöznie kellett, amikor a 
, bőrébe bújt". Meg is lett az eredménye: a hülye fráter 
döglötten hever valahol odakint, a fedezésére kiküldött 
kutász-droidok meg. . . 

A báró lenyomta a "kom kapcsolóját. 

— Feija őrnagy! 

Az asztali képernyő kivilágosodott, Tagge 
segédtisztjének vonásai rajzolódtak ki rajta. 

— Uram...? 

— Kössön össze a Kiltech kapitányával! 

Feija éles vonású arca meglepetést tükrözött. A 
báró a landolás után azt az utasítást adta, hogy csak 
rendkívül indokolt esetben kereshetnek kapcsolatot a 
rendszert vigyázó csillagrombolóval, A hajó 
parancsnoki hídján a császári káderek vannak 
többségben, néhány Szem és Fül biztosan akad köztük. 
Ha támogatás kell, az csak nagy bajt jelenthet — a 
vészterhes híreknek pedig nem feltétlenül kell nyomban 
eljutniuk Palpatine trónusáig. Tarkin nagymoff 
dolgozószobájáról már nem is beszélve. 

— Elismételjem talán, őrnagy? 

Feija összerezzent. 

— Szükségtelen, uram — mondta gyorsan, és 
továbbította a parancsot. Felpillantott. — A Kiltech 
jelentkezik. . . 

Roam kapitány, a csillagromboló vezénylő tisztje 
még az őrnagynál is merevebb gerincű katona 
benyomását keltette. A Flotta hosszútávú küldetést 
teljesítő egységein uralkodó vasfegyelem eleven 
reklámjaként magasodott a látómezőben, fekete 


zubbonyának fémgombjai távoli napokként 
tündököltek. 

— Rendelkezzék velünk — hajtott fejet 
szertartásosan, ám gesztusába sokkal kevesebb alázat 
szorult az idelent szokásosnál. 

— Szükségem lehet a segítségükre, kapitány — 
kezdte a báró lassan, vigyázva hangsúlyozva minden 
egyes szót. — A lázadók néhány csoportjának — hogy 
miképp, ne kérdezze — sikerült átjutnia a blokádon, és 
kisebb galibát okoznia idelent. Urai vagyunk a 
helyzetnek, de biztosra kell mennünk: húzódjék 
közelebb a Premonthoz, és készítse fel bevetésre az 
egységeit! 

A feketébe öltözött tiszt fejmozdulata udvarias 
hitetlenkedést, és némi bosszúságot árult el. 
Megesküdött volna rá, hogy az a teherhajó, melynek 
nemrég a nyomába eredtek, ott pusztult a 
törmelékmezőben. Hogy a pokolba sikerült azon az 
irtáson átvergődnie? És vajon hány állig felfegyverzett 
rebellis ügynököt vitt a fedélzetén, hogy Tagge-nek így 
meggyűlik velük a baja? 

— Felvetettem már, hogy a hathatós ellenőrzéshez 
legalább két hajóra lenne szükség — mondta szárazon. E 
beszélgetés befejezése után elrendeli majd néhány adat 
végleges törlését a Kiltech számítógépeiből, hogy más, 
sokkalta kínosabb beszélgetéseknek idejekorán elejét 
vegye. — Aggodalomra azonban semmi oka, báró: ha a 
szükség úgy hozza, tíz osztagot dobok át a Premontra, 
hogy rendezzük a felmerült problémát. . .! 

— Lekötelez — acsargott jól leplezetten Tagge. — 
Irányítóinktól rögvest megkapja az optimális 


pályarádiuszt, a mára és holnapra esedékes anomália- 
előrejelzéssel együtt. Maradjanak vételen! Egyelőre 
vége... 

Bontotta a kapcsolatot, leült az asztal mellé. 
Mosolya láttán egynémely hidegtűrőbb lény vére is 
megfagyott volna. 

Most elkaptalak! 

Világéletében jól boldogult az ilyen keményfejű 
alakokkal. Néhány helyesen megválogatott kifejezés, és 
máris azt teszik, amit vár tőlük — ráadásul úgy, hogy 
győztesnek hiszik magukat közben. 

Hozd csak közelebb a hajódat a bolygómhoz, 
kapitány! Tedd csak tűvé az adatbankjaidat esetleges 
mulasztásaid bizonyítéka után! Míg ez az ügy így vagy 
úgy el nem rendeződik, nagy csend lesz a Premont 
körül. Tökéletes csend az éterben és az űrnek ebben a 
szektorában: a megfelelő mértékű zavarásról magam 
gondoskodom. Mire beméritek a forrását — ha 
beméritek egyáltalán —, rendet teszek itt, és a 
lázadókra hárítom a felelősséget. Ha pedig mégsem 
boldogulnék... 

Hátradőlt ültében, és összefonta csontos ujjait. 
Mosolya elhalványult ugyan, de nem tűnt el. 

Ha nem boldogulok, eltűnök innét, Ő Császári 
Felsége csillagrombolója pedig a veszteséglistát 
gyarapítja majd, mint közel-távol minden egyéb! 

Úrrá lett arcvonásain, és felállt. 

Egy kissé elgaloppírozta magát. Még nem 
veszített. Még nem. S bár korán ébredt, akad elintézni- 
és tisztáznivalója bőven. 

Ismét megérintette a "kom kapcsolóját. 


— Kéretem Valance-ot! 
Kilencedik fejezet 


— Lássuk, jól értem-e. . . — vett mély lélegzetet 
Han Solo. — Azt akarod mondani, hogy az egész 
komplexum egy irdatlanul nagy bomba? 

A hüllőszerű humanoid, aki felhúzott térdekkel 
kuporgott, sütkérezett a Nomád sátor ponyvájának 
résén behatoló napfényben, bólintott. A koréliai 
Csubakkára pillantott, megköszörülte torkát. 

— Mit is mondtál, mi a neved? — kérdezte azután. 

— Rahinagharamaghoromalgahar — suttogta az 
ahram lehunyt szemmel. — De nem bánom azt sem, ha a 
Rahin megszólítást használjátok. 

— Tudod, Rahin — kezdte újra megfontoltan Solo. 
— Ez a legvalószínűtlenebb marhaság, amit életemben 
hallottam. Azt akarod bemesélni nekünk, hogy a 
birodalmiak bombát telepítettek saját támaszpontjuk 
alá? Próbálkozz valami különbbel! 

K"brull, a belzagori különítmény szószólója maga 
elé meredt. 

— Szigorúan logikai és logisztikai alapon 
szemlélve a dolgot... — mondta — ...sajnos 
elképzelhető, hogy igaz. 

A vuki dühöset mordult. 

— Logisztikai szempontok alatt a gazdaságiakat 
értem — sietett pontosítani a kékbőrű férfi. — 
Gondoljanak csak bele! A Birodalom jelenleg is hajók 
ezreit, értelmes vagy kevésbé értelmes lények millióit 
tartja fegyverben, hogy a felkelésen úrrá legyen. Van 


fogalmuk róla, mibe kerül ez? Nekünk belzagoriaknak 
— pillantott lerongyolódott, ösztövér és lángoló szemű 
társaira — sajnos van. Ekkora gépezetet működtetni, 
ellenőrizni és irányítani még a Császár természetfeletti 
képességeivel sem lehet egyszerű feladat. Ő sem lehet 
jelen mindenütt, alárendeltjei pedig — kevés kivétellel — 
épp olyan emberek, mint maguk vagy én. Hibázhatnak. 
Minden hiba egy-egy hajóba, birodalmi katonák 
százainak életébe, egy-egy bolygórendszerbe kerülhet. 
Nem egyszerűbb akkor a költséges, ráadásul kétséges 
kimenetelű büntető expedíciók szervezése helyett elébe 
menni a bajnak, és szavatolni a kulcsfontosságú világok 
hűségét egyszer s mindenkorra? 

Han Kirrára sandított, aki csak a fejét ingatta, úgy 
jelezte: várjon. 

— Jól forog az agyad, te hím — mosolygott ádázul 
az ahram. — Valóban egyszerűbb megelőzni a bajt. Így 
okoskodott Orman Tagge báró, amikor a Császár 
kedvét keresve kiagyalta a maga abszolút fegyverét. 

— A bombát, mi? — dörmögte Han. 

— A bombát - bólintott Rahin türelmesen. — De 
nem akármilyet. Szokatlanul nagy erejű fúziós töltetről 
van szó, melyet egy, a kéreg alatt megfelelő 
mélységben kialakított hombárban helyeznek el. 
Telepítése a kutató fúrásokat, mintaelemzéseket is 
bekalkulálva alig pár hónapig tart — egy átfogó 
tisztogatás vagy nyílt ostrom mindenképp tovább 
húzódna. 

— Hát persze! — kiáltott fel K"brull. Mióta sem 
menekülni, sem lövöldözni nem kényszerült, s 
megpihenhetett az elméletek síkján, megnyugodott 


kissé: kezdte elemében érezni magát. — Vegyünk egy 
centrális fekvésű világot képviseleti joggal, relatíve 
erős, jól felszerelt hadsereggel, öntudatos és felkelő 
érzelmű lakossággal! Az Ogana. Az Alderaan. A 
Birodalom természetesen jelen van. Meglehet, csupán 
kisebb helyőrséget állomásoztat a bolygón, de nem is 
ez a lényeg — a lényeg az, mire használja az embereket 
és a felszerelést! Tegyük fel, hogy a Császár nem 
elpusztítani, hanem megőrizni kívánja koronája értékes 
ékkövét. Mit tehet? Megkísérelheti kiszúrni a számára 
veszedelmes elemeket — vagy elhelyeztethet a bolygó 
kérge alatt egy bombát, amely mindörökre biztosítja a 
lakosság hűségét. A , felségárulók" némelyike 
elmenekülhet, de hová fussanak a sarokba szorított 
milliók? Előbb-utóbb a birodalmi helytartó minden 
óhaját készséggel teljesítik, hogy annak a bombának 
sose kelljen felrobbannia! 

— Minden új eljárás bevezetésekor előfordulnak 
balesetek — mormolta a hüllőszerű idegen. — 
Esetünkben egy is elég lenne ahhoz, hogy a bombával 
, biztosított? világok szembeforduljanak. . . 

— ...a felkelőkkel — sóhajtott Kirra. — Ez... — A 
megfelelő kifejezést kereste. — Ez ördögi! 

Csubakka ismét felmordult — ez alkalommal jóval 
visszafogottabban. 

— Naná! — bólintott Solo. — De mit nem tudsz te 
elképzelni a Birodalomról? 

A jelenlévő Nomádok összenéztek. Amilyen 
némák voltak gyászukban, olyan sebesen cikáztak most 
a gondolataik: fogódzók, tények után kutattak. 

Kirra észbe kapott. 


— Segítsen, kapitány! — kérte Hant. Együttes 
erővel, olykor Csubit is befogva magyarázták el a 
Premont őslakóinak a bomba koncepcióját. 

— Valami azt súgja — kockáztatta meg a koréliai 
az elboruló arcok láttán —, hogy házigazdáink eztán 
még kevésbé kedvelik majd a bárót... 

Hz , Óvakodj a Császártól, különösen ha ajándékot 
ad" — idézte K brull, aztán eszébe jutott valami, és 
összerezzent. — Maguk szerint képesek lehetnek 
megsemmisíteni egy egész világot? 

Az ahram ezt a pillanatot választotta, hogy 
kihúzza magát, és szárazon tovább sorolja az általa 
ismert adatokat: 

— A fúziós töltet felizzása után mind mélyebbre 
süllyed a bolygó kérgébe. Áthatol a közetrétegeken, 
felszabadítja a termikus energiákat. Rezgéseket kelt, 
melyek tektonikus láncreakcióhoz vezetnek. Az így 
megtámadott világ tucatnyi különböző módon 
pusztulhat el. Korától, kőzeteinek összetételétől 
függően elképzelhető légkörvesztés, szétdarabolódás, 
robbanás, vagy akár. . . 

A Nomádok kezdhettek ráhangolódni 
agyhullámaira — mert egy emberként pattantak fel. 

-— BIRODALOM-TÁMASZPONT! — 
visszhangzott a jelenlévők elméjében. -— BOMBA 
OTT? BÁRÓ OTT? NEM VÁRNI! HOL CSÁSZÁR? 

— A Császár meglehetősen messze él innét. . . — 
magyarázta Kirra, azután, a lángoló szemekbe tekintve, 
a Nomádok érzelmeit megízlelve hozzáfűzte még: — 

. . szerencséjére. 
— A bázis viszont útba esik — kapott a szón Han a 


Falconra gondolva. — Ide figyeljetek, fiúk! Mit 
szólnátok egy... 

— Követnek bárhová, Solo — jegyezte meg Rahin. 
— Várható volt, hogy így lesz, de remélem, nem 
felejtettétek el: a siker érdekében először is velem kell 
tárgyalnotok! 

A koréliai nagyot sóhajtva ült le ismét. Intett, s a 
Nomádok kelletlenül bár, de követték példáját. 

— Beszélj! 

A pikkelyes humanoid különös testhelyzetet vett 
fel: előrehajolt, homloka szinte a földet érintette. Mikor 
végül megszólalt, tompa és színtelen volt a hangja: 

— Elvben nincs mód meggátolni, hogy a báró 
önpusztításra kapcsolja a bombát. A rendszer 
bolondbiztos. Ne feledjétek: hogy épp a tervezetthez 
hasonló támadások megelőzésére, illetve megtorlására 
fejlesztették ki. Hogy megóvjuk a bolygót, hozzá kell 
férnünk a bombához anélkül, hogy megközelítenénk — 
ez az egészben a lényeg! 

Solót valami visszatartotta attól, hogy gunyoros 
kommentárt fűzzön a dologhoz. Sem vállalkozói, sem 
tiszteletbeli nomádi minőségében nem követhet el 
újabb hibát: nem kisebb tét, a Premont került a 
játékasztalra szeretett hajója mellé. Ez a hüllő pedig 
dupla vagy semmit kínál... Legyen hát, ahogy ő akarja! 

— Megoldható? — kérdezte higgadtan. 

Az ahram lassan bólintott. 

— Mi másért volnék itt? — Maga mellé húzta 
zsákját, és jókora, dobozforma alkalmatosságot kotort 
elő belőle. — Én magam fogom elvégezni a munka 
nehezét — ezzel. 


— Egy NSNH-terminál, kapitány — sietett Han 
segítségére K"brull. — Optikailag vagy akusztikusan 
össze nem kapcsolt rendszerekkel történő 
kapcsolatfelvételre szolgál. Kereskedelmi forgalomba 
sosem került. Roppant kifinomult, roppant drága — és 
roppant veszedelmes. Birtoklását — felhasználásáról 
már nem is beszélve — a rendszerek többségében 
szigorúan büntetik. 

— Megint Jól beszéltél, te hím! — emelte fel 
hangját Rahin, aztán Solóra sandított. — Ez a terminál 
egyike a Császár hasznos ajándékainak. A Császár, az ő 
végtelen irgalmában, sosem feledkezik meg 
engedelmes szolgáiról...! — Hangjából kiérződött a 
keserűség. — Képzelhetitek, mi mindenre képes egy 
ilyen masina. Az intelligensebb droidokat leszámítva 
irányítható vele bármely komputerrendszer. Adatokhoz 
juthatsz, parancsokat továbbíthatsz, még halált is 
osztogathatsz ilyen módon. Pazar! 

— Felhasználhatóságát csak hatósugara korlátozza 
— jegyezte meg a belzagori. — Méghozzá jócskán... — 
Újfajta érdeklődéssel vette szemügyre a kígyószerű 
humanoidot. — Nyilván ezért kellünk. 

— Hab! — szisszent a másik. — Te tudsz egyet- 
mást az idegen rendszerekbe való behatolásról. .. 
Nagyon jó. A segítségemre leszel, és ha a kelleténél 
hamarabb jön el az időm, a helyemre állsz! 

— Megteszem — mondta óvatosan K"brull —, ha 
megismerem az okot. 

— Okra van szükséged ahhoz, hogy ésszerűen 
cselekedj? — kacagott örömtelenül az ahram. — 
Különös, de legyen ahogy akarod. Először a Birodalom 


adatbázisát támadjuk meg, a terminál segítségével. A 
gép hatótávolsága korlátozott, ezért közbülső állomást 
iktatunk a láncolatba. Egy nagy teljesítményű adót 
kerítünk a légkörön kívül, melynek berendezései már 
lehetővé teszik az utasítások átvitelét, a báró 
programjainak módosítását. 

Han felvonta szemöldökét. 

— A csillagromboló! 

Mintha mosolygó maszkot erőltettek volna Rahin 
pikkelyes ábrázatára. Indulatai mindinkább elragadták; 
látnivaló volt, hamarosan napvilágra kerülnek igazi 
indítékai. 

— Elismerésem, Solo: nem reméltem, hogy épp te 
hibázol rá. A csillagromboló, valóban. Ha jól számítok 
— márpedig muszáj jól számítanom —, a báró hamarosan 
közelebb rendeli. Hogy pontosan milyen szerepet szán 
neki a végjátékban, nem tudhatjuk — minden azon 
múlik, hogyan értékelte az eddig történteket, meddig 
kész kockáztatni, hogy elkerülje a megszégyenülést. . . 
— A terminállal babrált, tekintete fogva tartotta a 
koréliaiét. — Mindegy. A bolygó sorsa nem is annyira 
rajta, inkább a bomba reakcióin múlik. — Felnevetett. — 
Nem említettem volna? A bomba gondolkodik, sőt, 
érez. Így kell lennie, Han Solo, így kell lennie! Mert 
ebben a bombában egy testvérem lelke lakozik — egy 
testvéremé, aki az életét adta a Birodalomért, aki 
harcban esett el a Mongrosson, miközben teljesíteni 
próbálta a báró lehetetlen parancsát! — A porba markolt, 
újra és újra. — Tagge becstelenül játszott, csalt, mint 
mindig. . . Meggyalázta halottainkat. A Császár tudtával 
és beleegyezésével elorozta tőlünk testvérünk lelkét, a 


Premontra hurcolta és bebörtönözte a bomba 
vezérlőrendszerébe, hogy neki, csak neki szolgáljon, s 
végül bűnben pusztuljon el! Százak és százak 
jelentkeztek az enyémek közül, hogy ide jöhessenek, 
hogy elégtételt vehessenek a fajunkat ért sérelemért. — 
Felszegte fejét. — Nekem jutott a megtiszteltetés. Talán 
mert engem találtak a legérdemesebbnek. Talán mert 
már fogantatásom előtt kimondatott, hogy itt kell 
elesnem. Eljöttem hát. Itt vagyok. Íme az alku, Han 
Solo: a segítségetekre leszek. Együtt sikerülhet 
hatástalanítanunk a bombát, legyőznünk a bárót. Az 
óriások visszakapják, ami az övék. A Császár ellenünk 
fordul, de nem változtathat azon, ami elrendeltetett. 
Meglehet, utolér a vég, mielőtt befejezhetnénk a 
munkát — a kékbőrű hím cselekszik helyettem idelent. — 
Várt. — Te pedig, Han Solo, azután törlesztesz, hogy a 
hajóddal együtt elszabadultál. Magadhoz veszed 
testvérem lelkét, eljuttatod az enyémekhez. Szólsz 
rólam a Vének színe előtt, hogy saját lelkem 
megnyugvást találjon e világ mélységeiben... — 
Földrögöt morzsolt szét tenyerében, szélnek eresztette a 
rozsdától szagló port, azután elmosolyodott megint. — 
Mi a válaszod? 

A koréliai feltápászkodott, átvette Csubakkától a 
nehezebbik fegyvert. Odaintett a várakozó 
Nomádoknak, aztán az ahram szeme közé nézett. — 
Induljunk — mondta. 


Valance a Mongrossról álmodott. 
Megint. 
Jegesen hideg álmában, mely az emberi pihenés 


megfelelője volt, újra látta a végzetes pillanatokat. A 
vöröslő eget csíkozó lángsugarakat. A lerombolt 
épületek düledékeiből felcsapó füstöt. Hallotta a 
kiáltásokat — köztük a sajátját. 

Fatális eset. A lázadók egy kisebb fészkét kellett 
volna kifüstölniük, vezetőik azonban elkövették a 
klasszikus hibát, amelyet igazi vezéreknek sosem 
szabad elkövetniök: alábecsülték a veszélyt csupán 
azért, mert nem emberi lényekkel kerültek szembe. 

A galaxist megosztó háború első fejezete, a 
színvallás ideje volt ez. Mindkét oldalon vállt vállnak 
vetve küzdöttek tucatnyi csillagrendszer szülöttei. 
Standard napokba -— egész kis örökkévalóság — telt, 
mire a Birodalom technikai fölénye érvényre jutott. 
Mire a csillagrombolók (kettő is megrongálódott a 
planétát övező aknazáron) orbitális pályára álltak, 
Valance több száz társával együtt holtan hevert egy 
feldúlt település romjai közt. Szerencséjére nyomban 
ráakadtak — a többi szinte magától ment. 

Feltámadásának pillanatát annak rendje s módja 
szerint átaludta. Ugyanabban a jéghideg álomban 
hevert, ahová azóta is gyakorta húzódott vissza a 
semmittevés perceiben: megnyugtatta a kéken derengő 
homály, melyben nem létezett sem félelem, sem 
fájdalom. 

Amikor mesterséges végtagjainak tápkábeleit a 
helyükre illesztették, meglegyintette a hatalom érzete. 
Alig több múló benyomásnál -— talán meg is feledkezik 
róla, ha utóbb nem ízleli újra. Talán a szervezetébe 
juttatott vegyi anyagok, talán a hirtelen véget ért élet 
nyomasztó emlékei tették, hogy fokozatosan 


eltávolodott mindattól, amit azelőtt fontosnak hitt. 
Visszahúzódott furcsán idegenné vált testének 
legmélyére, ahol a mesterséges szív lüktetett, és ahol 
lassanként tanyát vert ő is, akit egykor Valance-nak 
hívtak... 

Szemei hirtelen — akár annakidején, a 
Mongrosstól távolodó császári hajó biomechanikai 
részlegében — tágra nyíltak. A külvilág egy ingere 
valamiképp utat talált jeges kábulatába, és fokozott 
működésre késztette érzékeit. Nyomban ráébredt, miről 
van szó — s tudta, hogy elérkezett az ideje. 

— Valance-t kéreti a báró. A személyzet minden 
tagjának: Valance-t kéreti a. . . 

A tiszt talpra állt, és a keskeny ajtónyílás felé 
fordult. 

A régi nóta. 

Mindig akadtak, akiknek nehezére esett teljes 
nevét és rangját kimondani. Nem kételkedtek igazán 
képességeiben, egyetlen rossz szavuk sem lehetett 
megjelenésére, mégis idegenkedtek tőle, kerülték, mint 
a pestisest. Jó időbe telt, mire sikerült megszoknia. 
Sokat segített, hogy már mit sem jelentett számára a 
magány vagy a gyűlölet. Speciális élettormaként 
tengette napjait a köznapi élők tömegében, akik 
alighanem nagyon meglepődtek volna, ha felismerik, 
milyen kevéssé különbözik tőlük voltaképpen. 
Cselekedeteinek legalapvetőbb mozgatórugója ugyanis 
megegyezett a közönséges halandókéval. 

Élni akart. Nem jobban, nem többet — csak élni. 

Talán mert valamennyiüknél biztosabban tudta, 
milyen a halál. 


Eligazította magán fekete egyenruháját, 
megnyomott néhány kapcsolót a központi konzolon, 
mely vörös és sárga fények egész füzérét keltette életre 
— azután kilépett a folyosóra, és ment. Lélegzete fehér 
páraként kavargott a levegőben, ahogy elhaladt a 
hűtőkamrák mellett. Odabent emberek és egyéb 
fajzatok szunnyadtak a jeges kékségben. Olyanok 
voltak, akár Valance: megfordultak a Túloldalon, de 
feljebbvalóik előrelátásának hála visszatértek. Akadtak 
köztük sikerültek és sikerületlenek; olyanok, akik két 
rohamosztagossal is felértek a harcban, s olyanok is, 
akikre monitorellenőrzésnél bonyolultabb munkát bízni 
őrültség lett volna. A tiszt ismerte őket. Ismerte pontos 
létszámukat, erősségeiket és gyengéiket — a premonti 
támaszponton vajmi kevesen mondhatták el magukról 
ugyanezt. 

A hűtőkamrák lakóit eredetileg a bázis 
biztosítására szánták, arra az esetre, ha a , teljes értékű 
földi személyzet visszavonása valami okból 
szükségessé válik." Ez gyakorlatban a Végső 
Megoldást jelentette. Más szavakkal: a célbolygó 
megsemmisítését. 

Valance kinyitott, és nyitva is hagyott egy 
többrétegű plasztacél ajtót. Tagge járt az eszében — a 
ravasz vén Tagge, aki magával ragadóan ecsetelte 
, biztonsági berendezésének" előnyeit, valahányszor 
alkalma nyílt rá. , 4 bomba fúziós töltetének 
egységek felszerelésükkel egyetemben maguk mögött 
hagyják pusztulásra ítélt állomáshelyüket, és 
behajóznak a Birodalmi Flotta közelben tartózkodó 


egységeire. A világot romba döntő katasztrófáig 
hátramaradt órákban a rutinfeladatokat az 
újrafelhasznált állomány látja el, melynek tagjaiért 
egyetlen parancsnok, egyetlen területi kormányzó sem 
tartozik elszámolással!" 

A feketébe öltözött tiszt halványan 
elmosolyodott. 

Tiszta, elegáns megoldás, meg kell hagyni. Előbb- 
utóbb bekövetkezik a robbanás — s míg a lázadók és 
ingadozók szívében tanyát ver a rettenet, senki egy 
gondolatot sem pazarol az , újrafelhasznált állomány" 
tagjaira, akik engedelmesen, szótlanul hamvadnak el a 
helyi végítélet lángjaiban.. . 

Eddig az elmélet. A gyakorlat, ahogy mondani 
szokás, megint más lapra tartozik. 

Valance csontjaiban érezte, tudta, hogy Tagge 
senkit — sem embert, sem borgot — nem enged távozni, 
ha egyszer elhatározza a Premont pusztulását. A Gép 
tétovázhat, berzenkedhet, dönteni azonban hiába 
igyekszik; a báró előbb-utóbb átlátja a-helyzetet, és 
akkor vége. Hisz kiagyalója parancsát egy mégoly 
önálló szerkezet sem veheti semmibe! A folyamat 
beindul, Tagge távozik — mindenki más marad. Ami 
meg a csillagrombolót illeti. . . 

A tiszt liftbe szállt. Némi időbe telt, mire a 
fülkében tartózkodók felismerték benne a "borgot, s ez 
csak megerősítette elhatározását. 

Fel kell jutnom arra a csillagrombolóra! 

Elmosolyodott megint. 

Néhány nappal korábban csak a miértet ismerte, a 
mikéntet nem. A lázadók és az idegenek (nem szólva 


magáról a Gépről) sokat segítettek anélkül, hogy tudtak 
volna róla. Ki-ki eljátszotta saját szerepét a dc$ámában, 
melynek csúcspontját egyedül ő, Valance éri el, amikor 
sértetlenül a Kiltech fedélzetére lép. Rá vár a feladat, 
hogy hírt adjon a premonti állomáson történtekről — 
természetesen a maga módján. S mivel aligha marad 
életben bárki, hogy állításait megcáfolja, csakhamar 
hős válik belőle. Az első "borg, aki tovább lép a 
ranglétrán... Az első "borg admirális. . . ! 

A liftajtó feltárult. 

Tagge dolgozószobája előtt három pár 
rohamosztagos strázsált. Páncélzatuk, testtartásuk a 
Gépet juttatta Valance eszébe — azaz inkább azt a 
boldogtalan lényt, akinek lelkét a báró parancsára 
plántálták a Gép vezérlőrendszerébe. A tudattal bíró 
automatika alkalmazását rengetegen ellenezték, Tagge 
azonban felsorakoztatta érveit (széleskörűbb 
alkalmazhatóság, könnyebb kommunikáció — s persze 
döntési képesség, mely, ha korlátozott is, mindenképp 
túlmutat a szokványos komputeragyak teljesítményén), 
és győzedelmeskedett. A Mongrosson megsebesült 
kígyófajzatot elesettnek nyilvánították, a császári 
felügyelőnek egy, a felismerhetetlenségig összeégett 
öslakó maradványait küldték meg. Az ahram teste 
néhány héttel később, már a Premonton vált a tűz 
martalékává — mindaz, ami megmaradt belőle, órákkal 
később öntudatára ébredt a Gépben... 

Valance jól leplezett megvetéssel figyelte a 
rohamosztagosokat. Érezte, az ellenszenv kölcsönös. 
Míg bebocsátásra várt, tovább tűnődött a sors furcsa 
tréfáján. 


Gép és öntudat. Sajátos párosítás. Egy hüllő- 
lélekkel felruházott bomba azonban sokak gyomrát — 
köztük a báróét is — megfeküdte volna, ezért egy 
lépéssel tovább merészkedtek a beplántálás során: 
elhitették az ahrammal, hogy emberi lényként élt és halt 
meg a Császárért. 

Így elejét vehették egy sor kínos kérdésnek, és 
befogták a száját azoknak az elégedetlenkedőknek is, 
akik szót emeltek egy valódi emberi test és lélek 
nyilvánvaló meggyalázása ellen. 

Tökéletes megoldás! 

Avagy, ahogy a régiek mondták volna: , Bingo!" 

Sokáig éljen a Császár! 

Sokáig éljen a Birodalom! 

Zöld fény gyúlt ki az ajtó felett, a 
rohamosztagosok utat nyitottak a feketébe öltözött 
tisztnek. 

— Lépjen be, Valance! 

A "borg engedelmeskedett. 

Tagge az íróasztal mögött ülve várt rá. Tartásából 
hiányzott minden ünnepélyesség, mozdulatai — érthető 
okból — visszafojtott ingerültségről árulkodtak. 

— Hogy érzi magát a fegyvertársa? — tért a tárgyra 
nyomban. 

— A fegyvertársam, uram? — visszhangozta 
Valance vontatottan. Hasonló helyzetekben gyakorta 
mutatta magát a valósnál ostobábbnak — és majd? 
mindenkit sikerült megtévesztenie, hisz a Premonton 
nem állt rendelkezésre olyan berendezés, mellyel 
szinapszisainak érzékenységét vizsgálhatták és 
szabályozhatták volna. 


A báró türelmetlen kézmozdulatot tett. 

— A Gépre gondolok, Valance. Értesüléseim 
szerint magát , kedveli" leginkább azok közül, akiket a 
szolgálatára rendeltünk. Direkt módon is gyakorta lép 
kapcsolatba vele. Mik a benyomásai? 

— Nem értem a kérdést, uram. 

Tagge hátralökte székét, és felpattant. Valami 
nyomasztotta ezzel az alakkal kapcsolatban; 
nyomasztotta az első pillanattól fogva: 
összeszedettebbnek, higgadtabbnak tünt minden más 
"borgnál. Elképzelhető lenne, hogy megpróbálja a 
bolondját járatni vele? Hisz alig több egy nyavalyás 
droidnál. . .! 

Nyugalmat erőltetett magára. Elvégre nem 
ellenség — oktalan szerszám csupán. Talán a kérdéseit 
illenék pontosabban megfogalmaznia! 

— A helyzet súlyos — kezdte nagy levegővel —, és 
egykettőre válságosra fordulhat. Önnek, mint a 
berendezés őrzésére és karbantartására rendelt osztag 
rangidősének, fel kell készülnie a parancsnokság 
átvételére, ha csapataink távozni kényszerülnek. — 
Farkasszemet nézett a "borggal. — Kötelezettségei 
világosak. Van kérdése a feladattal kapcsolatban? 

— Nincs, uram... — A tiszt a Tagge mögött vibráló 
holotérkép egy meghatározhatatlan pontjához beszélt. 
A térkép jobb felső sarkában ott vibrált a standard és a 
helyi idő. — Ami azt illeti. . . — Alig néhány perc még! — 
. .. sokat gondolkodtam ezen az eshetőségen. Készen 
állok a feladat végrehajtására, biztosíthatom. 

Tagge arcán árnyék suhant át. Megérzett volna 
valamit? E pillanatban — meglehet, önkéntelenül, az 


időjelzésre pillantott ő is. 

— Efelől nincsenek kétségeim — vetette oda a 
tisztnek. — A Gép viselkedése azonban nyugtalanít 
kissé. Amióta az a teherhajó megérkezett, sajátosan 
reagál egyes tesztekre. Ragaszkodott ahhoz, hogy a 
rebellis tábor ellen indított első rohamot maga vezesse 
— olyannyira biztos volt az igazában, hogy csak a 
támadás megindulásának pillanataiban tájékoztatott a 
fejleményekről. Hónapokon át titkolta, hogy a bolygó 
déli féltekéjén primitív lények civilizációja tengődik, 
ráadásul az a benyomásom, hogy nem tett meg mindent 
a menekülő lázadók bemérése és megsemmisítése 
érdekében... — Az ablakhoz lépett, ökölbe szoruló 
kezekkel bámulta az erdőt. Egy kétlábú járőr-lépegető 
haladt el odalent, a hüvelyknyi vastag plasztüveg táblák 
meg-megremegtek. — Vagy fogalmazzak 
konkrétabban? A jelek arra mutatnak, hogy többször 
félrevezetett bennünket. Személyesen kényszerültem 
átvenni a hadműveletek irányítását. Csapást mértem az 
őslakók településére, és... 

Valance felvonta a szemöldökét. Ez már érdekelte 
valamelyest. 

— Megtudhatnám, milyen eredménnyel? 

— ...és súlyos veszteségeket okoztam nekik — 
fejezte be Tagge ingerülten. — Bizonyítást nyert, hogy a 
bányaipari munkálatok ürügyével itt megtelepedett 
rebellis banda túlélői is e településen rejtőztek. 
Létszámukra és felszereltségükre vonatkozó adatokkal 
egyelőre nem rendelkezünk. 

— Csapást mért rájuk. . . — fontolgatta a tiszt, 
azután felnézett. — Most visszavágásra számít? 


— Keservesen megbánja, ha fölényeskedni próbál, 
átkozott "borg! — csattant fel a báró. — Keservesen, mert 
egykettőre bebizonyosodhat, hogy épp maga játszott a 
Gép kezére! — Kettőt lépett előre. — Ennyire ostobának 
hisz? Maga segítette hozzá, hogy rászedhessen engem 
— és csak a galaxis a megmondhatója, mi mindent forral 
még! Elfelejti, ki az úr a háznál, de én eszébe juttatom, 
úgy éljek! — Megérintette a "kom kapcsolóját. — Hall 
engem, Feija? 

A képernyőn az őrnagy hátborzongatóan éles 
vonású arca tűnt fel. 

— Uram...? 

Tagge ki-kivillanó fogakkal mosolygott. 

— Problémák adódtak egy célgéppel — sziszegte. 
— Küldje át a technikusait az irodámba, amilyen 
gyorsan csak lehet! Szükség lesz az elmeszondára is — 
efféle feladatra még úgysem alkalmaztuk soha! — 
Megperdült a sarkán, kezében gyalogsági kézifegyver 
villant. — Egy lépést se, Valance! Úgy tűnik, hamarosan 
mennem kell, de nem kockáztathatom a kudarcot. 
Normálisan működő rangidőst szeretnék csinálni 
magából, mielőtt hajóra szállok. Ne aggódjék, a 
fegyvertársáról sem feledkezünk meg: forró és 
látványos búcsú lesz kettőjüké. Sajnálom. Legkésőbb 
fél óra múlva biztosan megérti majd. . . 

Valance nem mozdult. Hallotta, hogy a háta 
mögött nyílik az ajtó. A holotérkép kronográfja öt órát 
mutatott. 

— Én is sajnálom, uram. És nem szükséges 
értenie... ! 

Az átjáróban vakító fény lobbant. Sugárlövedék 


tépett hosszú sebhelyet a dolgozószoba falán; a 
holovetítő kikapcsolt. Tagge-nek elég volt egy 
pillantást vetnie a küszöbön megjelent alakokra, hogy 
átlássa a helyzetet. Kétszer tüzelt — két "borg élettelenül 
zuhant a folyosó padlójára, a többi azonban beljebb 
nyomult. Valance az oldalfegyveréhez kapott — 
kétségtelenné tette, hogy kész azonnal használni is. 

Kintről sorozatlövések vijjogása hallatszott — a 
keleti szárny felől érkező rohamosztagosok harcba 
szálltak a hűtőkamrákból kiözönlő támadókkal. 

A báró az íróasztal mögé ugrott — a 
sugárnyalábok alig centiméterekkel kerülték el —, 
működésbe hozott egy szerkezetet. Az a maga 
tudattalan módján reagált — és megmentette az életét. A 
padló egy jókora darabja félresiklott, majd a helyére 
csusszant. Az asztal felett átugráló "borgok hasztalan 
keresték prédájukat. 

Robbanás döreje és lökéshulláma söpört végig a 
járatokon: Valance csapata gyalogsági gránátokhoz 
folyamodott, hogy megtisztítsa a bázis külső köreibe 
vezető utat. A rohamosztagosokat szétszórta, 
megtizedelte a rajtaütés — egy kanyarral hátrább 
húzódtak, ott igyekeztek védőállást kiépíteni. 

A "kom ernyőjén Feija őrnagy arca jelent meg. 

— Valance, maga őrült! Mit művel? 

— Teljesítem a Gép hatályos utasításait — felelte a 
feketébe öltözött tiszt kimérten —, és ugyanezt ajánlom 
mindannyiuknak, ha élni akarnak! — Bontotta a 
kapcsolatot. Hadd tűnődjön az őrnagy, mire célzott! 
Mire Tagge kivergődik a szervízalagutak 
szövevényéből, a harc eldől, ő pedig már messze jár. . . 


— Nézzék! 

Valance hátrapillantott. Egy rohamosztagosból 
alkotott "borg hajolt az íróasztal taktikai kijelzője fölé, 
hitetlenkedve bámulta az újabb és újabb rajzolatokat. 

— MI a...? 

— Kímélje az oxigénjét, katona! — parancsolt rá a 
feketébe öltözött tiszt. — Amit lát, a Gép előrelátásának 
fényes bizonyítéka. A sárga nyilak felszíni járművek, a 
vörösek kisebb-nagyobb hajók... — Tagge ablakán át 
pillantott az elboruló déli horizontra. — A lázadók 
visszaütnek. 


Tizedik fejezet 


Han Solo egy, a szerencsétlenül jártéval azonos 
felszereltségű ML—7-es pilótaüléséből figyelte a 
parádét. 

Hátsó kitekintő monitorain tisztán látszott, miként 
emelkedik ki maga alkotta homok- és sziklafészkéből a 
második Nomád óriásgép, hogy erőterét védelmezően a 
lent vágtatókra borítsa. Az első is visszatért: Grattan 
egységének maradékát hozta a jól kiépített 
rejtekhelyről. 

— Bosszúálló fiúk, vételre! — reccsent 
fülhallgatójában a vadászraj parancsnokának hangja. — 
Randevú hat-nulla-kilenc ötnél! 

Az áramvonalasnak épp nem nevezhető B- 
szárnyúak villámsebesen húztak el a csapatszállító két 
oldalán. 

— Még pár hónap, és megérkeztek volna az első 
X-szárnyúak is — kesergett a Han mögött lapuló Kirra. 


— Grattan remek kapcsolatokkal rendelkezik az 
Incomnál. Bár láthatná most, amit mi! 

— Ha látni nem is látja, holtbiztosán hallja — 
vigasztalta a koréliai. — Ahogy nyilván hallja mindenki 
más, innen a Coruscantig. . . — Ismét hátrasandított: a 
Nomád hajó méretei ámulattal töltötték el. — Hé, Csubi! 
— fordult elsőtisztjéhez. — Előfordult, már, hogy mi 
voltunk túlerőben valahol? Ugye nem? Na látod! Erre 
alkalomadtán iszunk egyet. . . 

— Han Solo, jelentkezz! — kért figyelmet az ahram 
15. — Egészen közel járunk a lokátorállomáshoz. A 
légvédelem egyelőre hallgat, de nem kockáztatunk: 
leszállunk és gyalog folytatjuk. Amint elfoglaltuk a 
kijelölt pozíciót, indulhatsz te is. Vétel! 

— Vigyázz a hátsódra, K"brull! — szólt a 
mikrofonba Han, a belzagorihoz intézve szavait. — 
Tartsd féken azt a kígyót, és el ne felejtsd: ez nem az 
elméletek ideje! 

— Sosem tudnám elfelejteni, kapitány... — 
hallatszott az ismerős, aggodalmaskodó hang. — 
Egyelőre vége! 

A Nomád , csigaház" időközben mind 
magasabbra emelkedett, eltakarta a napot. 
Borostyánszín villódzással átszőtt árnyékában az 
őslakók farkasfogatai száguldottak, a fenevadak 
vonítását messzire ragadta a szél. 

— Két törzs... — suttogta Kirra. — Szentséges 
galaxis! Ha mind a húsz hajójuk befut, a Birodalmi 
Flottának nincs többé keresnivalója itt. Ha mind a húsz 
törzs harcba száll... 

— Lassabban, hé! — méltatlankodott Solo. — 


Forradalmi háborúról egyelőre szó sincs. Ezeket a 
derék kreatúrákat felbosszantották, ez minden. 
Kiskegyed mit szólna hozzá, ha egy kimerítő és 
hosszadalmas útról hazatérve pár ellenszenves 
ismeretlent találna a házában, akik az első adandó 
alkalommal kövekkel dobálják meg? 

— Kitenném a szűrüket — közölte a lány. — De 
tennék arról is, hogy ha már így alakult, a 
szomszédokat se háborgassák! 

Csubakka határozott vakkantásokkal jelezte: unja 
a politikát. Az ML-7-es, nyomában a többi 
csapatszállítóval, mindinkább megközelítette a 
birodalmi támaszpontot. 

— Ohó — mormolta Solo. — Akármi legyek, ha 
nem fákat látok odalent! 

— Megerősítem, uram! — tüsténkedett Kék Max. — 
Fák, cserjék, bokrok. A völgyben szabad vízfelületeket 
észlelek — hasonlót nem tartanak nyilván sehol a 
Premonton. A bolygó élővilága ide húzódott vissza, 
és... igen, állatok is akadnak, méghozzá szép számmal! 

— Lenyűgöző — mormolta a koréliai. — Ti, fiúk, 
kitűnő állást kaphatnátok valami reklám- és 
propagandaügynökségnél, ha a sors szeszélye folytán 
elválnának útjaink. — Kirrához fordult. — Ígérje meg, 
hogy alkalmazza őket, ha Csubi meg én Tagge 
előszobájában hagyjuk a fogunkat! Nem lelne 
nyugodalmat a lelkem, ha. . . 

Egy lövegtorony bukkant elő a lombok közül, az 
ágyúcső egy darabig követte útján a csapatszállítót — 
aztán másfelé fordult, akár holmi unott kérődző. 
Csubakka viharosat sóhajtott. 


— A Nomád erőtér még nem hathat itt. . . — 
tűnődött Sólo, miközben felállt. — Mi a fene folyik itt? 

Kuka nem késlekedett a válasszal: 

— Energiakisüléseket észlelünk szerte a bázison, 
kapitány. Max szerint nem üzemzavar, hanem tűzpárbaj 
áll a háttérben. Úgy tűnik, a birodalom helyi képviselői 
közt elmérgesedtek az ellentétek. Talán okosabb volna 
kivárni... 

— Nem, nem! — tiltakozott Solo. — Ha a mi 
érkezésünk nem is, a Nomádoké azonnal egységet 
teremt majd, és akkor a mindenség összes Ashlája 
legyen hozzánk irgalmas! — Ellenőrizte AG-hevedereit, 
és szélesre tárta a tolóajtót. — Végállomás! 

Csubakka mennydörgő röhejjel, szétvetett 
karokkal és lábakkal máris ugrott. Kirra egy ütemmel 
lemaradva követte, utána a rádiós, majd még két ex- 
bányász következett: az ötös csakhamar eltűnt a 
lombok között. 

— Uram... — próbálkozott a munkadroid utoljára. 

— Nincs több vita, Kuka: ugrasz és kész! Egy 
percen belül olyasvalami történik ezzel a géppel, amit 
nagyon nem szeretnél közelről figyelni! 

— De uram. ..! 

Han jókora taszítással vette elejét az újabb 
kifogássorozatnak, majd maga is kivetődött az ML—-7- 
esből. 

Hála az AG-hevederek beállításának, az utolsó 
pillanatig láthatta a távolodó járművet. A kiürült 
csapatszállító még két néma lövegtornyot hagyott maga 
mögött, leborotvált néhány fakoronát — majd 
nekivágódott a támaszpont központi épületének, és 


beleveszett a lángolva szétfíreccsenő üzemanyag 
brillantrózsaszín fellegébe. 

— Látod, Kuka... — dünnyögte a koréliai, 
miközben társait követve , alámerült" a csupa nesz 
rengetegbe — ...és még mondja valaki, hogy a legjobb 
az egyenes út! 


A Kiltech közeledett a bolygóhoz. 

Erősen. A fedélzeten sárga riadó lépett érvénybe, 
a segédtisztek és technikusok a szokottnál sebesebben, 
s főként nyugtalanabbul siettek a dolguk után. A 
posztokon ellenben nyugalom honolt — mi mást várhat 
az ember a Birodalmi Flotta egyik büszkeségétől? 

— Még mindig nincs kapcsolat, kapitány — 
jelentette az oldalaknában dolgozó D.R.T.-kezelők 
egyike. — A törmelékmező anomáliái eltorzítják a 
hullámokat... ámbár az sem zárható ki, hogy a fogadó 
állomást sújtja üzemzavar. 

— Üzemzavar? Órák óta? — A kapitánynak 
egyáltalán nem tetszett a dolog. Talán nyomban útnak 
kellene indítania azokat az egységeket... De nem. A 
báró utasítása nem is lehetett volna egyértelműbb: 
várnia kell. 

— Hármas löveg: tűz! — emelte fel hangját, és a 
hajó útjába tévedt kristálytömb hangtalan robbanással 
porladt szét odakint. A kapitány ábrázatán elkínzott 
mosoly terült szét. 

— Tartsák a pályát! — parancsolta, és határozott 
léptekkel elhagyta a hidat. 

Hosszú hónapok óta az első komolyabb fogás! 


Tagge félúton járt a központi épület felé, mikor 
meghallotta a hangot. 

Nem volt nehéz dolga: a rezgésektől megroppant 
az egész csőszerkezet. A báró átbukott az előtte 
feltáruló résen — és a lépegetők szerelőcsarnokában 
találta magát. A plasztacél falak láthatóan vibráltak, 
szikraeső záporozott a mennyezetbe süllyesztett 
világítótestekből. És mindenek felett az a hang: mintha 
az ég, a kíméletlenül kék ég hasadt volna meg... 

Tagge talpra ugrott. 

— Valance! — bömbölte, ahogy a torkán kifért. — 
Te mocsok "borg, mit műveltél? 

— Uram...? 

Földbarna egyenruhás AT-AT-pilóták vették 
körül. Lerázta magáról a segítő kezeket, és félrelökte az 
elébe siető, pengeképű tisztet is. Nem ér rá holmi 
jelentéseket végighallgatni: fontosabb dolga van 
most... 

— Uram! 

Szinte kirobbant közülük, egy felvonófülkébe 
ugrott, és zihálva támaszkodott a falnak. 

Elárultak! 

Kétségeknek nem volt helyük többé. Veszített. 
Nem egyben-másban — mindenben. Rosszul választott 
bolygót, rosszul személyzetet, ráadásul — a Császár 
legyen irgalmas hozzá! — hibásan mérte fel az ellenség 
erőit. Mennie kell. Egyetlen dolog, egyetlen apróság 
van még hátra, amit feltétlenül el kell végeznie. 
Jelentéktelen diadal itt elszenvedett kudarcához 
viszonyítva, de kétségtelenül méltó e koszfészek 
szelleméhez: pusztuljon minden! 


A negyedik szinten pattant ki a liftből, rohanni 
kezdett a belső körökig vezetett függőfolyosó felé. A 
falak mentén sebesültek és halottak hevertek — a 
"horgok egy osztaga vérzett itt el a rohamosztagosokkal 
vívott küzdelemben... A harmadik fordulónál útját állta 
egy páncélos kommandó: tagjai szerencséjére elevenek 
voltak mindannyian. Őrmesterük tompa hangon sorolta 
az adatokat: 

— Hat helyen áttörtek, elfoglalták a kisebbik 
kommunikációs központot is. . . Gránátokat és 
vágólézert használnak... A tértorzítás. . . 

— Iktassák ki! — sziszegte Tagge falfehéren. — 
Iktassák ki azonnal! 

— Lehetetlen, uram — mentegetődzött az altiszt. — 
A kommunikációs központ. . . 

— Használják a nagyobbat! Hangolják át az 
antennákat, hívjanak fentről segítséget! 

Az őrmester kar-rádiója felberregett. A körülállók 
is hallhatták a töredékes helyzetjelentést a komplexum 
túlsó, déli oldaláról: 

— Lázadó osztagok támadása következtében. . . 
megsemmisült a C, D és F hangár. A pilóták egy 
részét. . . menekítettük. A lépegetők elindultak, de 
kétséges, hogy meddig... Azonnal, ismétlem azonnal. . . 
erősítést kérünk! 

Tagge mély lélegzetet vett. 

Még ez is! 

— Visszavonulunk — jelentette ki határozottan. — 
A legrövidebb út a belső körön át vezet. Utánam! 

A kiürült folyosók szövevényében valóban 
gyorsan haladhattak. Végeztek, egy-egy útjukba akadó 


"borggal — Valance nagyobb létszámú osztagai már 
messze jártak. Tíz-egynéhány perc után vaskos fémfal 
állta útjukat. A Gép első védelmi vonalának része volt. 

Tagge szitkozódott egy darabig — a leggondosabb 
megfigyelő sem ismerte volna fel benne e pillanatokban 
a Birodalom egy főméltóságát —, aztán megvetette a 
lábát. 

— Áttörni! 

A kommandósok munkához láttak. Kék szikrák 
záporoztak, a páncélok lekerekített profiljainak 
tükrében pokoltűz lángolt. Két plazmavágó felmondta a 
szolgálatot, négy másik azonban kitartott: egykettőre 
szabaddá vált az út. 

Egészen a következő fémfalig. 

— Sarokba akarnak szorítani bennünket! — 
sziszegte a báró. — Tovább! 

A második akadály leküzdésében jeleskedő 
rohamosztagosok egyenesen a halálba rohantak: a 
folyosó kanyarulatát "borgok vigyázták. Tagge kéken, 
zölden és vörösen cikázó villámok közt forgolódott, 
azután egy oldaljáratba vetette magát. Sem a 
kommandó túlélői, sem Valance élőhalottai nem 
követték. 

Innét fokozatosan vált egyre könnyebbé a dolga. 
A vékonyabb ajtókat a padlóról felragadott 
lézerkarabéllyal vágta át, s a vaskosabbak zárszerkezete 
sem állt ellen sokáig a perzselő sugárnak. Érezte, hogy 
közelít céljához, a Gép fő termináljához — és érezte ezt 
a Gép is. Ebben a szekcióban nem voltak hangszórók, 
amelyeken át véleményét közölhette volna, ám a 
kamerák néma mozgása, a szabadon kígyózó kábelek 


dühös sistergése minden szónál ékesebben beszélt. 

-— Nem akarsz meghalni, ugye? — acsargott Tagge. 
— Félted az életedet, akár Valance... De nem fogod 
megúszni, esküszöm. Személyesen indítom el a 
programot. Odafentről fogom figyelni, ahogy befűtesz 
magadnak — és nekik. Csak néhány perc még... 

A következő pillanatban elemi erejű találat érte a 
főépületet. Több rétegű plasztacél falak rogytak meg, a 
plasztüveg ablaktáblák morzsáin millió és millió apró 
detonáció visszfénye táncolt. A birodalmi katonák, 
pilóták, rohamosztagosok, droidok és "borgok némán 
bámulták az eget. 

A Nomádok hazatértek. 


— Solo! Solo, jelentkezz! 

A Nomád hajó irdatlan árnyékától megült 
rengetegben visszhangtalan maradt a távoli kiáltás. 
Kapcsoló kattant, a rádió elnémult. A bokrok közt egy- 
egy gyanútlan cickány neszezett, feljebb levél sem 
rezdült — mintha maga a természet 1s arra várt volna, 
hogy a birodalmi járőr-lépegetők odébbálljanak végre. 

A monstrumok pilótái tétováztak. Egyetlen 
lázadót sem leltek a falnak ütközött csapatszállító 
roncsának közelében, ezért rajvonalba fejlődve hatoltak 
mind mélyebbre és mélyebbre a rengetegben, 
mindeddig eredménytelenül. 

A déli szárnyért felelős tisztek hamar kapcsoltak: 
mivel a "borgok ellen sokat úgysem tehettek, lezártak 
minden közajtót, légaknát, és a felkelőkkel fordultak 
szembe. 

Alaposan megkeserítve egy mind borúlátóbb 


koréliai, egy sötét tekintetű vuki, egy feldúlt lány és 
néhány állítólagos bányász életét. 

— Hány rakétánk van? — tudakolta Solo. Onnét, 
ahol feküdt, beláthatta a csapásokat, melyet a lépegetők 
hoztak létre a sűrű aljnövényzetben. Hallotta a nyersen 
járó kémiai motorok dohogását, a bűzös füst a torkát 
kaparta — valósággal égett a tettvágytól. — Négyre lenne 
szükségem, méghozzá gyorsan! 

— Legfeljebb kettővel szolgálhatok — ábrándította 
ki Kirra. — Egy vetőcsővel amúgy sem tudnánk mindet 
elintézni. Próbáljuk másképp! 

— Például hogyan? — Kuka hangjából — meglehet, 
akarata ellenére — valósággal áradt a pesszimizmus. 
Olyannyira elmerült sötét gondolataiban, hogy észre 
sem vette: Csubakka eltűnt mellőle. 

— Solo kapitány. . . 

Han összerezzent. A volt bányászok egyike hívta 
fel figyelmét a mozgolódásra a lombok közt: 
vörösesbarna forgatag szökkent ágról ágra, meg sem 
állt a friss irtás pereméig, ahol a lépegetők várakoztak. 

— Mire készül az elsőtiszt? — firtatta Kirra. — Ha 
észreveszik... 

— Csendet! — sziszegte a koréliai. Megvárta, míg 
a vuki a legközelebbi lépegető fölé ér, azután állított 
valamit lézervetője impulzusszabályzóján, célba vette a 
birodalmi gép oldalát, és lőtt. 

A sápadt narancsszín nyaláb telibe kapta, meg is 
taszította az iromba járművet, de a találatot csak egy 
szénfekete folt jelezte páncélján. 

— Kevés! — jajdult fel a lány. — Most aztán... 

A lépegető tetőzárjának kattanása puskalövésként 


visszhangzott a csendben. Egy földbarna overallos 
pilóta kászálódott elő komikus igyekezettel, kesztyűs 
keze a gép oldalát tapogatta, láthatólag valamiféle 
domborulatot, rendellenességet keresve. 

Már beszívta a levegőt egy elégedett sóhajhoz, 
mikor a Premont vadonja jellemzően vukis 
horkantással elragadta. 

Társának egyetlen fojtott szitokra maradt ideje: 
egy acélos izmú kar ragadta galléron, kirántotta 
üléséből, és szalmabábként messzire hajította. 

Csubakka gyorsan és hangtalanul szállta meg az 
elárvult monstrumot — a másik háromnak fel sem tűnt a 
jobbszárnyon lezajlott szerepcsere. 

— Tűz a baloldalira, Kirra! — kiáltott fel Solo. — 
Most! 

Az RR lángot okádva suhant célja felé. Eltalálta: 
a balszárnyat alkotó lépegető letaglózott baromként 
roskadt a földre. Két társa tüstént a rakétaindítás 
valószínű helye felé fordult — tüzelni azonban nem volt 
alkalmuk. A Csubakka vezette harmadik leszegett 
, fejjel" indult támadásra, és egyiküket csakhamar 
kibillentette egyensúlyából. A birodalmi pilóták 
kétségbeesetten küszködtek műszereikkel, melyek mind 
jelentősebb oldaldőlést regisztráltak — aztán feladták és 
oldalra dőltek. Csubakka magasra emelt lábakkal lépett 
át rajtuk, és gáncsot vetett a harmadiknak. Kirra újabb 
— s egyben utolsó rakétája célt tévesztett, épp a két 
lépegető között süvöltött el. 

— Nem robbant — vigasztalta Han. — Ha akarja, 
később megkeressük. Most gyerünk! 

A vuki jókora kondulással , fejelte le" ellenfelét. 


Az eredmény nagyjából ugyanaz volt, mintha a 
pilótákkal próbálkozott volna: a birodalmi kézben 
maradt utolsó lépegető lábai megroggyantak, a 
szerkezet inogott egy darabig, aztán hanyatt zuhant és 
nem moccant többet. 

— A rádió! — kapott észbe a koréliai. — Kapcsolják 
be a rádiót! 

A készüléket cipelő ex-bányász kapkodva 
engedelmeskedett. 

— Solo! Solo, jelentkezz! Mi folyik odaát? 

— Piknik, Rahin — válaszolta Han erőltetett 
nyugalommal. — Nem is hinné, mi minden terem egy 
ilyen erdőben manapság! 

— Hogyan? 

— Felejtsd el! — Han a Csubi vezette lépegető 
lábának vetette hátát, s kezét nyújtotta Kirrának, hogy 
mindketten kifújhassák magukat. — Még pár perc, és a 
célnál vagyunk. Vétel. 

— T mínusz százöt és csökken, Solo! Okosan 
tennéd, ha igyekeznél! 

Hogy zápultál volna meg! — dohogott némán a 
koréliai, amint a roncsokat maguk mögött hagyva ismét 
nekivágtak a rengetegnek. 

A Nomád ütegek másodszor is megszólaltak. 


A Kiltech D.R.T.-technikusa feszült figyelemmel 
kísérte a monitorán kirajzolódó görbéket. A Premont 
visszavett fénye ilyen közelségben oly erős volt már, 
hogy le kellett árnyékolnia szemét, ahogy felpillantott. 

— Uram...! 

A kapitány, aki csak az imént tért vissza 


posztjára, előrehajolt. 

— Jelentsen! 

— Úgy fest, megnyílik egy kommunikációs 
csatorna, uram. Talán az antennák átállításával érték el, 
talán az elsődleges zavarforrást szűrték ki közben — egy 
szó mint száz, rövidesen megtudhatjuk, mi a helyzet 
odalent. . . 

— Remek! — A kapitány tenyerébe támasztotta 
állát. — Mellső pajzsok le! Készüljenek az adás 
fogadására! 


Rahin és társai elérték a lokátorokat. 

A birodalmi bázis e részét viszonylag 
érintetlenül hagyta a dúlás, az északi blokkban kiütött 
tűz azonban errefelé terjedt, és nyilvánvalóvá tette: a 
behatolóknak egy próbálkozásnál többre aligha lesz 
alkalmuk. 

— Balta-1 jelentkezik — hallatszott a rádióból. — 
Elértük az árkot. Ismétlem: elértük az árkot! 

Az ahram felszisszent. 

— Fél tonnányi földet kell megmozgatnod, Han 
Solo! Hogyan boldogultok a rendelkezésetekre álló 
igen rövid idő alatt? 

— Csubit kérdezd. Balta-2, ő lopta a lépegetőt! Ha 
itt. . . — Statikus recsegés. — Ha itt végzünk, rajtad a sor, 
hogy eláruld, merre találjuk a Falcont. 

— Egy ahram mindig megtartja a szavát, Han 
Solo! — csattant fel a kígyószerű humanoid. 

— Egy koréliai pedig szinte soha — érkezett a 
válasz a támaszpont túloldaláról. — Aggódnod persze 
felesleges: ha ez sikerül, a tiszteletedre kivételt teszek! 


B-szárnyúak húztak el az erdő felett. 

A Nomád ütegek lankadatlanul rombolták a külső 
kör épületeit. 

Az északi szárnyban magasra csaptak a lángok — 
rőtes fényük meg-megcsillant a hangárok egyikében 
árválkodó, özönvíz előtti teherhajó páncélzatán. . . 


Grattan az elmúlt húsz-egynéhány óra alatt 
hozzászokott, hogy forróság és fájdalom téríti 
eszméletre — ezért lepte meg annyira a csontig ható 
hideg. 

Kinyitotta a szemét. Keskeny arcú, világos 
szemű, holtfehér bőrű férfi hajolt fölé, fekete 
egyenruhája, kesztyűje és rangjelzése szemernyi 
kétséget sem hagyott kilétét illetően. 

— Valance...? Megmondtam már: kotródjon 
innét. . . ! 

A "borg arca rezzenetlen maradt. 

— Felismer, tehát nem vették el az eszét — 
állapította meg. — Gyülölködik, tehát van. Velem kell 
jönnie. 

Grattan teste megfeszült. 

— Hová? 

— A Millennium Falconhoz — közölte a tiszt, 
aztán halványan, nagyon furcsán elmosolyodott. — A 
játéknak hamarosan vége. Kiviszem innét. . . 


Orman Tagge a fő terminálhoz vezető folyosó 
utolsó ajtaját ostromolta. 

A vakító fénnyel, a csípős füsttel torkig volt már 
(Valance sokkal könnyebben boldogult itt mesterséges 


kezével), zúgó fejében a támaszpont tervrajzának 
emlékképei követték egymást — a kelleténél jóval 
lassabban. 

Még így is sikerülhet. Sikerülnie kell! 

Ha itt végez, el kell jutnia a hajójához. Azzal a 
másikkal, a lázadóktól zsákmányoltal már nem lesz 
ideje foglalkozni, de sebaj: a bomba elvégzi a többit. 
Mire a Császár magához kéreti, kellemetlen epizóddá 
fakul az egész. A Terv alapjában véve kitűnő — és ha 
végez a Premonttal, az is bizonyítást nyer, hogy 
bombája sorozatgyártásra, bevetésre kész. A részletekre 
— főként a biztonságra — legközelebb persze jobban kell 
ügyelnie. Sokkal jobban. 

Ütközésig nyomta a fegyver érintkezőjét, s mikor 
az energiatelep egy végső lobbanással kiadta lelkét, 
újabbért nyúlt. Nem tért ki a záporozó szikrák elől. 
Szeme ragyogott. 

Legyen hát világosság...! 


Solo félrekotorta a gyorsan morzsolódó premonti 
föld rögeit, és határozott mozdulatokkal helyükre 
illesztette az érintkezőket. 

— Kész! 

A rádiós bólintott, és helyreállította a kapcsolatot 
Rahin osztagával. 

— Balta-1 lecsapott. Ismétlem, lecsapott — szólt a 
gégemikrofonba a koréliai. — Közvetlen kapcsolatban 
állunk a bomba rendszereivel: most már rajtatok a sor! 


Az érintkezés létrejöttének pillanatában az ahram 
is dologhoz látott: kódot kód után táplált hordozható 


termináljába, szinte felfoghatatlan gyorsasággal. 
K"brull, aki a lokátoregység mozgását figyelte, 
egyszerre nagyot sóhajtott: 

— Új célt keres! 

— A csillagrombolót — bólintott Rahin. — És 
szerénytelenség nélkül állíthatom, hogy... — Lehunyta 
szemét, kezei alig-alig mozdultak a billentyűzeten. — 

. . megtalálta. 


— Kapitány! 

A Kiltech parancsnokát váratlanul érte a kiáltás. 
Megperdült a sarkán — elszánta magát, hogy képen 
teremti az okvetetlenkedőt az elébe táruló látványtól 
azonban egykettőre elpárolgott támadó kedve. 

A csillagromboló lokátoregysége megmozdult. S 
nem csak hogy megmozdult: abba sem hagyta a 
mozgást. Ráadásul a kisugárzott hullámok is 
rakoncátlankodni kezdtek. Irányuk eltért a legénység 
által kijelölt — az egyetlen ésszerű — iránytól, 
modulációjuk különös volt, és pillanatról pillanatra 
különösebb lett. 

— Mi az ördög ez? 

A híd fényei elhalványultak, a monitorokon 
értelmetlen jelcsoportok kísértetei vibráltak át. A 
számítógéprendszerbe férkőzött idegen akarat a 
városnyi hajó minden energiáját a maga szolgálatába 
állította — és kibocsátotta a bolygófelszín egy általa 
meghatározott pontja felé, mint afféle láthatatlan 
villámot. 

A fények felragyogtak. 

Elhalványultak. 


Ismét felragyogtak. 
Elvégeztetett. 


A kígyószerű humanoid mély lélegzetet vett, és 
felállt. 

— Balta-2 lecsapott — szólt gégemikrofonjába. — 
Maradj vételen, Han Solo: a szertartás még előttünk áll! 

— Reméljük, gyors szertartás lesz — súgta oda 
Csubakkának a koréliai —, mert ha tovább várunk, a 
Falcon biztosan valamelyik hangárban reked! Eredj 
vissza a lépegetőbe és ismerkedj a tereppel; alighanem 
szét kell majd lőnünk a fal maradványait, hogy 
bejuthassunk. .. 

Elakadt a szava. 

A talaj megremegett. 


Tizenegyedik fejezet 


Az első pillanatok bénultságát legyűrve Solo az 
érintkezők után kapott — s ezzel az átgondolatlan 
cselekedettel egy világ sorsát változtatta meg. 

Elég különösen kezdődött a dolog: sötét fal 
tornyosult fölébe, és zsibbasztó fájdalommal magába 
fogadta. 

Az érzés hasonlatos volt ahhoz, amit Kirra és 
Csubakka oldalán élt át nemrég, felidézve Kashyyyk 
ostromának képeit. A különbség annyi volt mindössze, 
hogy tudta: elektromos ütés érte az imént, és a közeg, 
melyben mind mélyebbre és mélyebbre merül, akár a 
halál is lehet. 

Hogy nem az, arról csak egy örökkévalóság 


múltán győzték meg a hangok. 

— jISoptaH "ej OongtaH! Mulegh yaS! 

— TaH? 

— Wa SaD, cha"vatlh! Duj ghoStaH! 

Sziszegő, nem is oly távoli hangok. A szavak 
jelentését nem ismerte ugyan, zenéjük azonban 
meglehetősen világosan beszélt. 

Az ahram lélekidéző szertartás! Rahin 
hozzáfogott végre — és rögtön választ kapott 
bebörtönzött testvérétől... 

Nem sokáig örülhetett e felismerésnek, mert 
tomboló energiaorkán ragadta el. Az a vérfagyasztó 
érzése támadt, hogy sok ezer darabra szakad: érzékeit 
benyomások tömkelege ingerelte, de sem válogatni, 
sem rendet teremteni nem tudott köztük. Elhalványuló 
szemein át látni vélte a kísérleti állomás épületeit, 
hombárjait, hangárait, az egymás ellen küzdő, vagy épp 
a felkelőkkel harcban álló birodalmi katonákat, az égen 
halálos játszmákba bonyolódó TIE-vadászokat és B- 
szárnyúakat, a tavakat és az erdőt, a Nomádok száguldó 
farkasfogatait. a Nomádok két roppant hajóját, melyek 
úgy lebegtek a pusztulásra ítélt komplexum felett, akár 
a viharfellegek. . . 

— gama pu" DIHoH "e luSov! jlI0ong vIneH! 

Látta a fő terminál kamráját rohamozó, 
valószínűtlenül magas homlokú férfit, aki csak Orman 
Tagge lehetett, és holmi különös visszacsatolás folytán 
tökéletesen átlátta szándékát is, akár... akár. . . 

Akár a Gép. 

Újabb néhány borzongató pillanatra összeforrt, 
eggyé vált a Premont kérgébe épített bombát vezérlő 


szerkezettel. Most már értette az iménti víziókat. A 
kamerák és érzékelők ezernyi szemével tekintett le a 
világra, melyen élnie és kínlódnia adatott, hogy 
mindent megjegyezzen, elraktározzon távozás előtt. . . 

— Ne! — akarta kiáltani. Nem jött ki hang a torkán, 
hisz átmenetileg torka sem volt — az ahram megnyitotta 
csatornán azonban így is befutott a válasz: 

— Nem hittem volna, hogy ennyire érdeklik a 
szertartásaink, Han Solo. Vagy csupán arról van szó, 
hogy ráunt az életére? 

— Hagyjuk ezt, Rahin, a galaxisát neki! Csináljon 
valamit! 

— Felesleges. Hamar elengedted az érintkezőket, 
ember, és alighanem ez a szerencséd. Pillanatokon 
belül magadhoz térsz, de amit átéltél, remélem, sosem 
felejted el. Testvérem szabad. Minden ami volt, minden 
ami még lehet, biztonságban van, a kezeim közt. A 
döntés joga most már a tiéd. Használd fel jól a 
hatalmadat! 

— A hatalmamat? — hüledezett Han. — Miféle 
hatalmamat? 

A kapcsolat megszakadt. 

— Kapitány! Solo kapitány! 

Valami hűvös és lágy érintette a homlokát. 
Összerezzent, kinyitotta szemét — Kirra meg a többiek 
aggódó arcát pillantotta meg az ég hátterén. 

— Az Asbhla utolsó erejére! — ragadta vállon a 
lány. — Átvitel idején normális ember nagy ívben kerül 
minden érintkezőt! Ebbe bele is pusztulhatott volna, 
tudja? — Aztán valami egészen meglepő dolgot művelt 
ismét: megcsókolta a koréliait. 


Hogy, hogy nem, ezúttal a száját sem vétette el. 

— Maga egészen különleges — suttogta. — És nem 
mindennapi a vuki barátja sem. Sikerült a dolog? Mi 
történt? 

Solo igyekezett talpra állni. Pokolian szédült. 

— A Gép most már. . . üres — nyögte ki nagy 
nehezen. — Rahin behatolt a rendszerbe, és megszerezte 
azt a programkombinációt, amit ő egy társa lelkének 
nevez. A szerkezet jelenleg új parancsra vár. Azaz... 

Megingott 

A plasztacél ajtó közepén fehér folt jelent meg. 
Terjedni kezdett és füstölögni. 

Áttörik? 

Hunyorogva pillantott körül, de csak a friss 
földhányást, a fákat, a zsákmányolt lépegetőt látta. A 
monstrum pilótafülkéjének tetőnyílásában épp most 
jelent meg, hallatott türelmetlen bömbölést a vuki. 

Aztán észrevett. . . valami mást. 

A fő terminál billentyűzetét a vészvillogók rőtes 
fényében... 

Megingott ismét, a lány karjában kellett 
megfogódznia. 

— Valami nagyon furcsát kell mondanom — 
suttogta zavartan. 

— Éspedig? 

— Én vagyok a Gép. 

Kirra dicséretére legyen mondva, hogy csupán 
udvarias hitetlenkedést tükröztek a vonásai. 

— Nos, ez... érdekes... 

— Tudom, hogyan történt — dünnyögte Solo. — Az 
átvitel közben, mikor azt az elektromos ütést kaptam. 


Az épp kiürített Gép valahogy. . . 

— Magába szívta személyiségének lenyomatát, 
kapitány — segítette ki Kék Max készségesen. — Amin, 
tekintetbe véve hogy épp erre tervezték, aligha 
csodálkozhatunk. Csak azért nem esett rabul, mert — 
mindannyiunk szerencséjére — akadt teste, ahová 
visszatérhetett. 

— Nagy adag tiszta egyenáramot kapsz, és arra 
használod, amire csak akarod... — intett hálásan a 
koréliai — ...ha elárulod azt is, mihez fogjak most! 

A kis szerkezet , eltöprengett". A Csubakka 
vezette lépegető egyik lábáról a másikra állt — 
nyilvánvalóan alig várta, hogy tüzet nyithasson a 
megroggyant falra, azután elindulhasson a Falconétrt. 

— Csak pár pillanat, uram! — recsegte Kuka. — A 
szokatlan helyzet alapos elemzést kíván. Elvégre. . . 

— Csend! 

Kék Max időközben döntésre jutott. 

— Látja a Millennium Falcont, kapitány? 

Solo meghökkent. Ez a kézenfekvő lehetőség 
mindeddig meg sem fordult a fejében. Próbát tett 
frissen nyert érzékeivel, tudatában felvillant néhány 
elmosódó kép, ám minduntalan visszatért az a 
bizonyos: a lassanként átolvadó páncélajtóé. 

Összerezzent. 

Tagge! 

Már tudta, hogyan élhet hatalmával, de tudta azt 
is, hogy ha nyomban cselekszik, elveszíti a Falcont. 

A Falcon! 

Hirtelen váltás: a szívének oly kedves teherhajó 
oldalnézetből, egy néptelen csarnok közepén. 


Köröskörül szétszórt apróbb tárgyak, kontrollfényeket 
villogtató berendezések árulkodtak róla, hogy a 
birodalmi legénység egyik percről a másikra, 
pánikszerűen hagyta el munkahelyét. 

— Sikerült, Max! Sikerült! 

— Örömmel hallom, uram. Most azt kellene 
meghatároznia, érzi-e a hajót. 

— Hogy érzem-e? 

— Ahogy mondja, kapitány. Amennyiben a 
Falcon fedélzeti számítógépét alapos vizsgálatnak 
szándékoztak alávetni, csatlakoztatniuk kellett azt a 
bázis saját rendszeréhez. . . esetünkben Önhöz, uram. 
A kábeleken keresztül, korlátozott mértékben, újra 
birtokba veheti a hajót. Akár jelzéseket is leadhat, 
amivel jócskán megkönnyíti a. . . 

— Egy pillanat — mormolta Solo, és 
megnedvesítette ajkát. — Mozgást látok a rámpa körül! 

Társai elnémultak, úgy lestek minden szavát. 

— Birodalmi katonák — suttogta lehunyt szemmel 
a koréliai. — Feketében. Valahogy furcsáknak tünnek — 
hogy miért, nem tudom. Némelyik sebesült. Egy 
őrnagy vezeti őket. Egy civil ruhás alakot támogat. . . — 
Elnémult, szemei tágra nyíltak. — Grattan! 

Kirra nagyot sóhajtott, 

— Él! De vajon mire készülnek vele? 

Solo a homlokát ráncolta. 

— Azt várják tőle, hogy segítsen irányítani a hajót. 
Az YT-1300-as ritka jószág, ezek a birodalmi 
technológiához szokott fickók aligha boldogulnának 
vele. A kérdés csak az, hogyan dönt Grattan. . . — 
Megmatrkolta fegyverét. — Indíts, Csubi! 


— Várjon! — kiáltotta a lány. — Ha rájuk tör, 
biztosan végeznek a fogollyal, és komoly kárt tehetnek 
a Falconban is. Más megoldást kell találnunk. Mi a 
helyzet a számítógépes csatlakozással? 

Han Ismét összpontosított, és sikerült meglelnie a 
Falcon külső termináljából a falba vezető kábelköteget. 

— Rajta vagyok! 

— A hangszórókat! — kiáltotta elfúló lélegzettel 
Kirra. — [jessze el őket Grattan közeléből! 

— Ne szórjam szét őket mindjárt lézertűzzel? — 
méltatlankodott Solo. Aztán mély hallgatásba 
burkolódzott, mert ráébredt: megteheti. 

A Gép részévé vált személyiséglenyomat 
nagyjából ugyanerre a következtetésre jutott. Szerte a 
hangárban ismét felizzottak a reflektorok; siketítő 
recsegéssel keltek életre a hangszórók. 

— Birodalmi egység, figyelem! — dübörgött végig 
a csarnokon a Han-személyiség fémes tenorja. — Itt a 
Premonti Egészségügyi Központ kihelyezett 
részlegének vezetője beszél. A békesség érdekében azt 
tanácsolom, tegyék le a fegyvert, és húzódjanak el a 
társaságukat cseppet sem élvező civiltől! — Egy 
lélegzetvételnyi szünet. — Nyomás, Grattan! Elboldogul 
maga azzal a hajóval egyedül is! 

A felkelő vezér azonnal kapcsolt: félretaszította a 
"borgokat, és a leeresztett rámpa felé iramodott. A 
távolabb állók némelyike azonnal célba vette, ám 
ekkor... 

Solo önkéntelenül lehunyta szemét: 
elkápráztatták a villanások. Egy darabig attól tartott, 
lekési nagyjelenetét Tagge báróval, de meggyőződött 


róla, hogy a páncélajtó egyelőre kitart. A 
villanássorozat másutt, a hangárban következett be: a 
feketébe öltözött birodalmi tiszt övéi ellen fordította 
fegyverét, és nem takarékoskodott az energiával. 
Grattan az egyik támláb oltalmába vetődött, jól-rosszul 
regenerált lábát masszírozta. 

— Solo! Maga az, Solo? 

— Ráhibázott. Menjen onnét! 

A padló felett terjengő füstből kibontakozott a 
lézerkarabélyt markoló birodalmi tiszt alakja. Az 
elesetteket kerülgetve a Falcon felé igyekezett. 

— Lázadó! — kiáltotta. — Hallasz engem, lázadó? 

— Maradj, ahol vagy! — ripakodott rá Solo. — 
Tedd le a fegyvert! 

A tiszt azonban jött tovább rendületlenül — alig 
tíz lépés választotta el most Grattan búvóhelyétől. 

— Szükségem van a hajóra, lázadó — közölte —, és 
szükségem van erre az emberre is! Ha okosan 
viselkedsz, épségben látod viszont mindkettőt. Mutasd 
magad! Lépj elő! 

Han elnémult: nemigen tudta, mit is mondhatna. 

— Vissza! — kiáltott végül figyelmeztetően. 

A tiszt, akinek szakadozott ruhaujja alól kivillant 
az éjsötét fém, vörösre festett gránátot húzott elő 
övéből, és karabélyának vetőcsövébe csúsztatta. 
Grattan is, Solo is összerezzent a závárzat fémes 
csattanását hallva. 

— Reaktív töltet, lázadó! — kiáltotta a "borg. — Ha 
a hajó belsejében robban, odabent nem marad épségben 
semmi és senki! Nincs dolgom veletek — el akarom 
hagyni a bolygót, de nem tanácsolom, hogy az utamba 


álljatok! Ha megpróbáljátok, előbb a nyomorékot ölöm 
meg, azután elpusztítom a... 

Solóban szinte robbant az indulat. Ujjai 
elfehéredtek saját fegyverének markolatán — a rendszer 
pedig, melynek személyiségét kölcsönözte, ennek 
megfelelően reagált. 

A Millennium Falcon hasán félresiklott egy 
zárólemez. A nyílásból kiemelkedő lézerágyú 
félfordulattal máris ráakadt a célra, és tüzelt. 

— Neeeee! 

Grattan felemelte fejét, a szemét dörzsölgette. 
Ott, ahol egy pillanattal korábban Valance állt, most 
fluoreszkáló porfelhő lebegett. 

— Hibás hozzáállás — reccsent a hangszórókból. 

Az árokból kikapaszkodó Han Solo eközben — 
nem először, nem utoljára — hálát adott az égnek heves 
vérmérsékletéért. 

— Talpra, Grattan! — bíztatta emberét a 
mindinkább önálló személyiségminta. — A 
pilótafülkébe! Elmondom, mit kell tennie — hibák 
kizárva. — Majd, néhány pillanat múltán: — Üdvözlöm a 
fedélzeten! 

A hang még jó ideig zengett a kihaltnál is 
kihaltabb hangárban. Csak akkor némult el végképp, 
amikor a Falcon hajtóművei beindultak, a teherhajó 
egy rántással megszabadult a kábelektől, és a tárva- 
nyitva álló kapuszárnyak közt átsuhanva a Premont 
egére szökkent. 


Tagge átgázolt a páncélajtó maradványain, és 
belépett a Gép szentélyébe. 


Megharcolt ezért a pillanatért, és diadalának 
előérzete keserű elégtétellel töltötte el. Akik 
megpróbálták meggátolni Terve végrehajtásában, az 
életükkel lakolnak hamarosan — az ezzel egyidőben 
bekövetkező sajnálatos balesetekért igazán nem 
vállalhat felelősséget. A csillagromboló vesztét 
egyszerű számítási hiba okozza, ami pedig a 
személyzetet illeti. . . 

Lélekben vállat vont. 

Nem mindegy már? 

Kihúzta magát, kimért léptekkel a terminálhoz 
ment, és elgyönyörködött a fények játékában. Pompás 
szerkezet. 

Beütötte a Végső Megoldás kódját, és merev 
mosollyal visszajelzésre várt. 

Hiába. 

Megismételte az egészet, azután újra — semmi 
eredmény. Elbizonytalanodva pillantott körül, 
homlokán veríték gyöngyözött: 

— Ellenem szegülsz? — sziszegte a néma falaknak, 
és előhúzta pisztolyát. — Azt hiszed, megteheted? Azt 
hiszed, megúszhatod, te nyomorult hüllő? 
Engedelmeskedj! 

— Hogy kérjen, persze eszébe sem jut... 

Tagge mozdulatlanná dermedt. A helyiséget 
betöltő hang nem a Gép általa ismert hangja volt. 

— MIi...? 

— Elmagyarázom, báró, legyen egészen nyugodt! 
És hogy ne tekintgessen folyvást a kijárat felé, hát 
leblokkolom, rendben? — Különlegesen hőkezelt 
páncéllemezek csapódtak valamennyi ajtó elé. — Nem 


mennék odáig, hogy a foglyomnak nevezzem, hisz 
inkább vendég, sőt, voltaképp házigazda. Szeretném, ha 
tanúja lenne egy apró csodának. Mert ebben a zord 
korban ritkaságszámba mennek a csodák, nem találja? 

— Eressz ki! 

— Nem eresztem, Tagge, nyugodjon bele. Jó 
páran haltak elég csúnya halált maga miatt az utóbbi 
időben — mit szólna a változatosság okáért egy 
széphez? Egy igazi katarzishoz, amely a szemtanúk 
épülésére szolgál? Ilyesfélét készítettem elő a maga 
számára. 

A báró a kijárat páncéllemezét döngette. 

— Elég egyet kopognia, ha érti — közölte a Gép. — 
És mielőtt illúziói támadnának megint, hadd közlöm: 
robbanás nem lesz. Lesz viszont fokozatos, lassú 
hőkibocsátás, mely a bolygó minden részében másképp 
érezteti hatását. Ez a kamra például fehéren izzó 
pokollá változik kettőnkkel együtt, de ezen aligha 
segíthetünk. A fúziós mag a Premont mélyébe süllyed, 
heve felszabadítja a kőzetben megkötött vegyi 
anyagokat. Meleg lesz, Tagge. Meleg és nedvesség. 
Élet. — Ábrándos sóhaj. — Mondja, szereti a tengert? 

— Te utolsó. ..! 

— Nyert! — kacagott a Solo-személyiség. — Első 
vagyok a magam nemében, de minden valószínűség 
szerint az utolsó is. Ég önnel, Tagge! Örültem a 
szerencsétlenségének. . . 

A terminál fényei vörösre váltottak. 

Aztán felhangzott a mindent megrengető 
dübörgés. 


Tizenkettedik fejezet 


Han Solo — immár az egyetlen Han Solo — és 
társai a Falcon fedélzetéről figyelték az állomás 
pusztulását. 

Az energiakitörések idővel lecsendesedtek, és az 
első gőzrobbanás után kihunytak a tüzek is. A bázis 
épületei, hangárjai, dokkjai és lokátorai sorra omlottak 
a belső kör helyén tátongó, lassanként táguló kráterbe — 
a fehéren izzó pokolba, ahová Orman Tagge távozott 
nemrég. A megmaradt TIE-vadászok bódult legyek 
módjára keringtek a fehér füstoszlop körül, aztán, 
üzemanyaguk fogytával, rendre hulltak alá a 
kavargásba. 

Kirra, aki a társalgóban pihenő Grattan mellett 
térdelt, időről időre felpillantott — tekintete 
mindannyiszor találkozott a koréliaiéval. 

— Rendbe jön — mondta. — Komiszabb dolgokat is 
átvészelt már. 

— Köszönöm, Solo — suttogta az őszülő hajú férfi. 
— Fogalmam sincs, mi ütött magába, de azért 
köszönöm! 

Han ugyancsak értetlenül állt az események előtt. 
Csubira sandított, aztán megint Kirrára. 

— Kiütközött belőlem az ősök vére — mormolta. — 
Beszélik, valaha rendszerető, egyenes nép voltunk. 
Amúgy... — fordult K brullhoz — ...a belzagori szekció 
bizonyos anyagi juttatásokat helyezett kilátásba a 
kezdet kezdetén. 

A kékbőrű férfi, aki — életében először — két sebet 
is kapott, szaporán bólogatott. 


— Cégünk hírneve valóban kötelez, kapitány: a 
kialkudott összeg és a jutalom a Gibbarton várja Önt. 

— Gibbart. . . — tűnődött a koréliai. — Nincs 
messze, csakhogy nekem előbb még valamit el kell 
végeznem. 

És a padlón sötétlő, fekete selyembe bugyolált 
terminálra mutatott. 

Az egyik sarokban kuporgó Rahin bosszúsat 
szisszent. 

— Hogy nem vesztem ott, még nem ok arra, hogy 
gúnyt űzz a hagyományainkból, Solo! A Sors 
akaratából majd legközelebb pusztulok itt. 

— Legközelebb? — mosolygott a koréliai. — Ha 
feltett szándékod, hogy e bolygó porában nyugodj, 
sietned kell: néhány évtized múltán a pusztaságok 
melyén tengert, a völgyekben erdőket, a barlangokban 
friss kristálytenyészeteket és városokat találsz... A 
Nomádok visszatérnek, és ha jól értettem, néhány 
millió esztendőn át maradni szándékoznak. Legalább 
addig, míg fel nem nő a harmadik nemzedék — az, 
amely már csak édenként ismeri a Premontot. 

Kirra odatelepedett a párnázott padra Solo mellé. 


— Premont. . . — ízlelgette a szót. — Tetszik a 
csengése, csak épp nem igazán eredeti. Hogy hívják ezt 
a bolygót voltaképp? 


— Fogalmam sincs — Ismerte be Han. — Sose 
kérdeztem. 

— Pedig akárhogy nézzük, tiszteletbeli őslakója 
vagy — mosolygott a lány. — Még az sem kizárt, hogy 
egy nap visszatérsz ide valakivel, akit szeretsz. Hogy 
elmeséld neki a történteket. 


— Nem kizárt — mormolta Solo. — De nem holnap, 
az egészen biztos. 

A lány, a többiekkel mit sem törődve, ismét 
megcsókolta. 

— Egy nap - talán holnap, talán holnapután — 
megtalálod a hercegnődet, Han Solo. Akkor eljössz 
majd, hogy megmutasd neki a világot, amit segítettél 
újrateremteni. Eljössz, meglásd. 

— Egy szavamat sem hiszi majd. 


— Megmutatod a medált. 
— Nem ez az első medál, ami... — Han a 
megfelelő kifejezés után kutatott — . . nos, hozzám 


került. 

— Akkor tovább utaztok, és felkerestek engem a 
Turagranon — súgta a lány vigasztalón. — Ha kell, 
megesküszöm majd, hogy minden szavad igaz. 

Solo végigsimította az övét kereső, keskeny 
kezet. 

— Előre is köszönöm, Kirra — mondta a szokottnál 
gyengédebben — azután észbe kapott, és felállt. — 
Gyerünk, Csubi! Akad a rendszerben még valaki, akit 
ideje tisztességre tanítanunk. . .! 


A Kiltech kapitánya a kiírásokat bámulta 
alárendeltjei válla felett. 

— Fúziós bomba! — suttogta elképedve. 

— Megerősítem, uram — nyögte az S.M.C.- 
technikus. — Az állomás megsemmisült. Néhány TIE- 
vadász most igyekszik elhagyni a légkört: tőlük tálán 
megtudhatjuk, mi történt odalent. . . 

— Mellékes — mondta a kapitány. Fekete 


zubbonyát csaknem átitatta már a félelem verítéke. — A 
báró aktiválta a bombát, leszámolt a lázadókkal, azután 
úgy határozott, őrhelyén marad. Kötelességünket 
teljesítettük: nincs több keresnivalónk a környéken. 
Gondoskodni fogok róla, hogy a Szektort zárt területté 
nyilvánítsák! — Kihúzta magát, embereihez fordult. — 
Tisztelegj! 

A néhai Tagge bizonyára nagyra értékelte volna a 
kegyelet e megnyilvánulását — annál kevésbé az éles 
kiáltást, mely az áhítatot megzavarta. 

— Kapitány! — kért figyelmet egy fiatal 
lokátorkezelő. — Az a bizonyos teherszállító kilépett a 
bolygó atmoszférájából, és egyenesen felénk tart! 

A kapitányt, noha erősen aggódott hajója 
épségéért, és alig várta, hogy odébbállhasson végre, 
elöntötte az epe. 

— Tűzkészültség, Hamod hadnagy! Búcsúzóul 
még megfékezzük ezt az őrültet. . . 


Han Solo mosolyogva hallgatta mindazt, amivel 
Őfelsége Kiltech nevű csillagrombolójának kapitánya 
megtisztelte. A kérdések rutinjellegűek voltak ugyan, 
ám átsütött rajtuk a hatalom szülte gőg — és a gyilkos 
indulat. 

A csend egy ritka pillanatában azután 
mikrofonjához hajolt ő is. 

— Kiltech, itt az YT-1300-as bolygóközi 
különjárat parancsnoka beszél. Pajzsainkat leereszteni, 
megállni, rakományunk, személyzetünk és utasaink 
ellenőrzését lehetővé tenni sajna nem áll módunkban: 
diplomáciai küldetésben járunk. 


Ez utóbbi információ újabb néhány pillanatnyi 
csenddel ajándékozta meg a Falcon pilótafülkéjében 
szorongókat. A romboló kapitánya óvatos ember volt, 
külön-külön mérlegelt minden eshetőséget — aztán úgy 
határozott, ezt talán mégse veszi be. 

— Kiltech YT-1300-nak! Kit visznek? Ismétlem: 
kit visznek? 

— Inkább kiket kapitány! — helyesbített Solo. — 
Egy maroknyi férfit, akik mindent megtettek, amit 
megtehettek. Egy harcost, akinek még a hűségnél is 
drágább a becsülete, és egy másikat, aki úton van végre 
hazafelé. Belzagor bolygó eljövendő elnökét és 
kíséretét — kitűnő egészségnek örvendenek egytől 
egyig! 

— Szórakozik velünk? 

— Hogy is merészelnék? Megállni vagy 
menekülni azonban ez egyszer nem fogok, sőt, arra kell 
kérnem, tisztuljon az utamból, Kiltech! 

A csillagromboló parancsnoka feszengett. Nem 
várakozhat tovább a halálra ítélt bolygó közelében: így 
vagy úgy, de el kell intéznie ezt a porszemet. 

— Ez az utolsó szava, YT—1300? 

Solo elfordított egy kapcsolót műszerfalán. A 
Millennium Falcon rakterének mélyéből rögtönzött 
állványzat emelkedett ki. A közepére erősített 
borostyánszín kristály magába szívta a közeli 
törmelékmező energiáit — s felizzott. 

A hatás azonnali és alapos. 

— Tudja, Kiltech mondta Han, miközben hajója 
elhúzott az irányíthatatlanná vált, a rendszer pereme 
felé sodródó csillagromboló mellett —, a legszebb az 


egészben az, hogy egy szavát sem hiszik majd a yagai 
támaszponton. Alkalmatlansággal vádolják, meglehet, 
lefokozzák — a leghívebbekhez is kegyetlen olykor az 
élet. Ha hall még, ha ért, fordítsa hasznára a dolgot: 
sose felejtsen el! 

A Kiltech fényei csak hunyorogtak a 
messzeségben, mikor átlépett a hipertérbe. 

Han Csubakkára bízta a kormányt, és 
felkerekedett, hogy alaposabban megismertesse 
Kirrával a hajót. 

— Egy szobában alszol a vukival? — érdeklődött a 
lány ártatlanul. 

Solo a végtelenre emelte tekintetét. 

— Keveset alszunk, azt is felváltva. Ami engem 
illet, szeretem pihenés közben is... elfoglalni magam. 

— Fáradtnak látszol — suttogta Kirra. Egy 
falmélyedésbe húzta és — jó szokásához híven — 
megcsókolta. 

— Röntgenszemű. .. — sóhajtott Han Solo. 

Belátta: hercegnőjéhez vezető hosszú útján újabb 
takaros állomásra érkezett. 

Megbánásra persze sem ekkor, sem később nem 
volt semmi oka... 


VÉGE 


